"Pari" Ah Furathama Dhuvahu Ves Bodu Kaamiyaabeh - Vaguthu\n"ޕަރީ" އަށް ފުރަތަމަ ދުވަހުވެސް ބޮޑު ކާމިޔާބެއް\nއަނުޝްކާ ޝަރުމާގެ "ޕަރީ" ފުރަތަމަ ދުވަހުގައިވެސް ބޮޑު ކާމިޔާބީއެއް ހޯދާފިއެވެ.\nމި ފިލްމަކީ ގިނަބަޔަކު އެފިލްމަކަށްޓަކައި އިންތިޒާރުކުރަމުން ދިޔަ ފިލްމެކެވެ. ސަބަބެއް ނެތިއެއް ނޫނެވެ. ބޮލީވުޑްގައި ގިނަ ދުވަސްތަކަކަށްފަހު ނެރޭ މޮޅު ބިރުވެރި ފިލްމަކަށް ވާތީއެވެ. ފިލްމް ރިލީޒް ކުރުމުގެ ކުރިން ނެރުނު ޓީޒާ ތަކާއި ޓްރެއިލާއިން ފިލްމްގެ ބިރުވެރިކަމާއި މޮޅުކަން ވަނީ ދައްކާލާފައެވެ.\nމި ފިލްމް އިންޑިޔާގައި އިއްޔެ އެމީހުންގެ "ހޯލީ" އީދާއި ދިމާކޮށް ސިނަމާތަކުގައި އަޅުވާފައިވާއިރު، ބެލުން ތެރިންގެ ފަރާތުން މި ފިލްމަށްދަނީ ހީވެސް ނުކުރާ ފަދަ ބޮޑު ތަރުހީބެއް ލިބެމުންނެވެ. "ހޮލީ" އީދު ތެރޭގައި ކަމުން ދުވާލުގެ ސޯތަކަށް ހައުސް ފުލްކޮށް މީހުން ވަދެފައި ނުވިނަމަވެސް ރޭގަނޑުގެ ސޯތަކަށް ސިނަމާތަށްވަނީ ފުރާލާފައެވެ.\nރިޕޯޓްތަށް ބުނާގޮތުން އިއްޔެގެ ދުވާލު އެޅުވި ޝޯވތަކުން އެކަނިވެސް މި ފިލްމަށްވަނީ6ކުރޯޑް އިންޑިއަން ރުޕީސް ލިބިފައެވެ. ދުވާލު އެޅުވި ޝޯވތަކުގެ އެތަށް ގުނައަކަށް އިތުރަށް ރޭގަނޑުގެ ޝޯވތަކަށް މީހުން ވަދެފައިވާކަމަށް ރިޕޯޓްތަށް ބުނެއެވެ. މި ފިލްމް ބެލުމަށްފަހު ނިކުންނަ މީހުންދަނީ މި ފިލްމެ މޮޅުކަމާއި އަނުސްކާގެ މޮޅު ހުނަރަށް ރައުރީފްކޮށް ވާހަކަދައްކާފައެވެ. އަދި މިއީ ބިރުވެރި ފިލްމްތަކަށް ބޮލީވުޑްގައި ގެނުވި އިންގިލާބީ ފިލްމެއްކަމަށް ގިނަމީހުން ބުނެއެވެ.\nމި ފިލްމް ބެލުމަށްފަހު އަނުޝްކާ ޝަރުމާގެ ފިރިމީހާ ވިރާތް ކޮލީ ބުނީ "މިއީ ވަރަށް ދުވަސްކޮށްލާފައި އަހަރެން ބެލި ވަރަށް މޮޅު ފިލްމެއް" ކަމަށާއި "މިއީ އަނުސްކާގެ އެންމެ މޮޅު އެއް މަސައްކަތް" ކަމަށެވެ.\nޕްރޮސިޓް ރޯއީ ޑައިރެކްޓް ކޮށްދީފައިވާ މި ފިލްމްގައި ދައްކުވައިދެނީ އެކްސިޑެންޓެއްގައި މަންމަ އަކު މަރުވުމަށްފަހު އޭނާގެ ސޫރަ ޖަންގަލީ ތެރޭގައި އުޅޭ އުޅުމާއި އެ ސޫރަގެ ފަރާތުން ދިމާވާ އެކިއެކި ހާދިސާތަކެވެ.


"ކޫލީ ނަންބަރު-1" ރިލީޒް ކުރަން ބޭނުންވަނީ ސިނަމާތައް ހުޅުވުނީމަ "ކޫލީ ނަންބަރު-1" ރިލީޒް ކުރަން ބޭނުންވަނީ ސިނަމާތައް ހުޅުވުނީމަ\n"ކޫލީ ނަންބަރު-1" ރިލީޒް ކުރަން ބޭނުންވަނީ ސިނަމާތައް ހުޅުވުނީމަ!\n"ކޫލީ ނަންބަރު 1" ގެ ޕޯސްޓަރެއް\nމިއަހަރު ރިލީޒްކުރުމަށް ހަމަޖެހިފައިވާ ބޮލީވުޑްގެ ފިލްމްތަކުގެ ތެރެއިން "ކޫލީ ނަންބަރު-1" އަކީވެސް ގިނަ ބަޔަކު ބަލާލުމަށް ކެތްމަދުވެފައިވާ ފިލްމެކެވެ.\nވަރުން ދަވަން އާއި ސާރާ ޢަލީ ޚާން ލީޑް ރޯލުން ފެނިގެންދާ މި ފިލްމް ރިލީޒްކުރުމަށް ކުރިން ހަމަޖެހިފައި އޮތީ މިއަހަރުގެ މެއިމަހުގެ ތެރޭގައެވެ. އެހެންނަމަވެސް ކޯވިޑް-19ގެ ސަބަބުން އިންޑިއާގެ ސިނަމާތަައް ބަންދުކޮށްފައި ވާތީ، ފިލްމް ރިލީޒްކުރުން ވަނީ ފަސްކޮށްފައެވެ. ކޯވިޑް-19 އާއި ގުޅިގެން މިއަހަރުގެ މެދުތެރޭ ރިލީޒްކުރުމަށް ހަމަޖެހިފައިވާ ގިނަ ފިލްމްތަކެއް ސިނަމާތަކުގައި އެޅުވުމުގެ ބަދަލުގައި އޯ.ޓީ.ޓީ ނުވަތަ ޑިޖިޓަލް ޕްލެޓްފޯމްތަކުގައި އެޅުވުމަށް ތައްޔާރުވަމުންދާއިރު، "ކޫލީ ނަންބަރު-1" ރިލީޒްކުރާނެ ގޮތަކާމެދު އަދިވެސް ވަކިގޮތެއް ނިންމިފައެއް ނުވެއެވެ.\nބޮލީވުޑްގެ ޚަބަރުތައް ގެނެސްދޭ ބައެއް ވެބްސައިޓްތަކުގައި ވާގޮތުން މި ފިލްމު ޑިޖިޓަލްކޮށް ރިލީޒްކުރުމަށް ގިނަ ހުށަހެޅުންތަކެއް ފިލްމުގެ ޑައިރެކްޓަރ އަދި ވަރުންގެ ބައްޕަ ޑޭވިޑް ދަވަންއަށް ވަނީ ލިބިފައެވެ. ނަމަވެސް ފިލްމުގެ ޕްރޮޑަކްޝަން ޓީމުގެ ވިސްނުން އަދިވެސް ހުރީ މި ފިލްމް ސިނަމާތަކުގައި ޕްރިމިއަރ ކުރުމަށެވެ. އެހެންކަމުން އިންޑިއާގައި ކޯވިޑް-19ގެ ހާލަތަށް ބަލާ ސިނަމާތައް އަލުން ހުޅުވާނެ ދުވަހަކަށް ޕްރޮޑަކްޝަން ޓީމުން އަންނަނީ އިންތިޒާރު ކުރަމުންނެވެ. މި ފިލްމް ރިލީޒްކުރުން އެންމެގާތީ މިއަހަރުގެ ފަހުކޮޅު ނުވަތަ އައު އަހަރާ ދިމާކޮށްކަމަށްވެސް ބައެއް ފަރާތްތަކުން ރިޕޯޓްކޮށްފައިވެއެވެ.\n"ކޫލީ ނަންބަރު-1" އަކީ 1995 ވަނަ އަހަރު ހަމަ އެނަމުގައި ގޯވިންދާ އާއި ކަރިސްމާ ކަޕޫރު ލީޑް ރޯލުން ފެނިގެންދިޔަ ފިލްމުގެ ރީމޭކެކެވެ. ހެއްވާ މަޖާ ކަންތައްތަކެއް ދައްކުވައިދޭ މި ފިލްމުގައި ކޮމެޑީ ރޯލުތަކަށް މަޝްހޫރު ޕަރޭޝް ރާވަލާއި، ޖާވިދު ޖެފްރީވެސް މުހިއްމު ރޯލުތަކުން ފެނިގެންދާނެއެވެ.\nމިއީ ޑޭވިޑް ދަވާން އޭނާގެ ކުރީގެ ފިލްމެއްގެ ރީމޭކް ހަދާ ދެވަނަ ފަހަރެވެ. މީގެ ކުރިން އޭނާ ވަނީ 1997 ވަނަ އަހަރު ރިލީޒްކުރި ޖުޅުވާގެ ރީމޭކެއް "ޖުޅުވާ 2" ނަމުގައި ހަދާފައެވެ. އެ ފިލްމުގައިވެސް ލީޑް ރޯލު ކުޅެފައިވަނީ ދަރިފުޅު ވަރުން ދަވަންއެވެ.


Raees Yameen Ge Hithoabakee Court In Kaamiyaab Nulibeyne Kamuge Nishaaneh - Report - Vaguthu\nރައީސް ޔާމީންގެ ހިޠާބަކީ ކޯޓުން ކާމިޔާބު ނުލިބޭނެ ކަމުގެ ނިޝާނެއް – ރިޕޯޓް\nރައީސުލްޖުމްހޫރިއްޔާ އަބްދުﷲ ޔާމީން އިއްޔެ ގައުމާއި މުހާތަބު ކުރައްވާ ދެއްވި ހިޠާބަކީ މިހާރު ސުޕްރީމް ކޯޓަށް ހުށަހަޅާފައިވާ މައްސަލަ އެމަނިކުފާނުގެ ކޮޅަށް ނިމިގެން ނުދާނެ ކަން ގަބޫލު ކުރައްވައިފި ކަމުގެ ނިޝާނެއް ކަމަށް ބައިނަލްއަޤުވާމީ ބައެއް މީޑިއާތަކުން ރިޕޯޓް ކޮށްޕިއެވެ.\nއިންޑިއާގެ "އިކޮނަމިކް ޓައިމްސް" ގައި ބުނެފައި ވަނީ "ކޯޓަށް ހުށަހަޅާފައިވާ މައްސަލަ ކާމިޔާބު ނުވާނެކަމަށް ފެންނާތީ ރައީސް ޔާމީން ބަލި ގަބޫލު ކުރައްވައިފި." ކަމަށެވެ.\n"ވޯނިއުސް" ގައި ބުނެފައި ވަނީ ރައީސް ޔާމީންގެ ޚިޠާބުން ދޭހަވަނީ އެމަނިކުފާނު ވެރިކަމުގައި ނިންމި އެއްވެސް ނިންމުމަކާއި މެދު ހިތާމަ ނުކުރައްވާ ކަމާއި ނަމަވެސް މިފަހަރު ފަހަތައް ޖެހިވަޑައިގަންނަވަން ތައްޔާރުވަމުންދާ މަންޒަރު ކަމަށެވެ.\nޗައިނާގެ "ޒިންހްއާ" އިން ވެސް ވަނީ ރައީސް ޔާމީންގެ ހިޠާބުގެ ޚަބަރު ގެނެސްދީފައެވެ. އެނޫހުގައި ބުނެފައި ވަނީ ރައީސް ޔާމީން އެދިވަޑައިގަންނަވަނީ އަމިއްލަ އެދުމަށް ވުރެ ގައުމު އިސްކޮށް ގާއުމާއި ހަވާލުވާ އާލީޑާޝިޕުން ވެސް ގައުމުގެ ހަމަޖެހުމަށް އިސްކަން ދެއްވުމަށެވެ.\nރައީސް ޔާމީން އިއްޔެ ގައުމާއި މުހާތަބު ކުރައްވާ ވާހަކަފުޅު ދައްކަވަމުން މިއީ އެމަނިކުފާނު ރަސްމީ ޚިދުމަތުން ވަކިވުމުގެ ކުރިން ދެއްވާ ބަޔާނެއް ކަމަށް ވިދާޅުވި ނަމަވެސް ސުޕްރީމް ކޯޓަށް މިހާރު ހުށަހަޅާފައިވާ މައްސަލަ އާއި ބެހޭ ގޮތުން އެއްވެސް އެއްޗެއް ވިދާޅެއް ނުވެއެވެ.\nރައީސް އިއްޔެ ވިދާޅުވީ ރައްޔިތުން ނިންމާ ކޮންމެ ކަމެއް ނިންމުމުގައިވެސް ޤައުމުގެ މަސްލަހަތު ރައްކާތެރިކުރުމަށް ސަމާލުކަންދެއްވުމަށާއި، ޤައުމުގެ ސަލާމަތަށް އިސްކަންދެއްވުމަށް އެދިވަޑައިގަންނަވާ ކަމަށެވެ.\nއެމަނިކުފާނު ދެއްކެވި ވާހަކަފުޅުގައި ދިވެހިރާއްޖެއާއި އަވަށްޓެރި ޤައުމުތަކާއި އޮންނަ ގުޅުން ހީނަރުވިޔަނުދިނުމަށް އަބަދުވެސް މި ސަރުކާރުން މަސައްކަތްކުރައްވަމުން ގެންދަވާފައިވާނެކަން ފާހަގަކުރައްވަމުން ދުނިޔޭގައި ހިނގަމުންދާ ޓެރަރިޒަމްގެ ލާއިންސާނީ އަމަލުތަކާއި ދެކޮޅަށް މަސައްކަތްކުރާ ދައުލަތްތަކާއެކީ ރާއްޖެއިން މަސައްކަތްކުރައްވާފައިވާނެކަން ވަނީ ފާހަގަކުރައްވާފައެވެ.\nމިމޭރުމުން ވާހަކަފުޅު ދައްކަވަމުން ރައީސުލްޖުމްހޫރިއްޔާ ވިދާޅުވިގޮތުގައި ދިވެހިރާއްޖޭގެ ދާޚިލީ ކަންކަމާއި، ޚާރިޖީކަންކަމަށް ބޭރުގެ ފަރާތްތަކުން ބަސްކިޔުމަކީ އެއްވެސް އިރެއްގައި ދިވެހި ދައުލަތަށް ފަސޭހަކަމަކަށް ވެގެން ނުވާނެކަމަށާއި، މި ސަރުކާރުގެ އަސްލަކަށްބައްލަވާފައިވާނީ ޤައުމުގެ ސަލާމަތާއި ރައްކާތެރިކަން ދެމެހެއްޓުންކަމުގައި ރައީސުލްޖުމްހޫރިއްޔާގެ ވާހަކަފުޅުގައި ފާހަގަކުރެއްވިއެވެ.\nއެމަނިކުފާނު އިތުރަށް ދެއްކެވި ވާހަކަފުޅުގައި، ކުޑަ ޤައުމަކަށް އެންމެ މުހިންމުވާނީ އެ ޤައުމެއްގެ އަމާންކަމާއި، ސަލާމަތްކަން ރައްކާތެރިކަމާއެކު ދެމެހެއްޓުންކަމުގައި ފާހަގަކުރައްވަމުން، އެމަނިކުފާނުގެ ވެރިކަމުގެ ފަސް އަހަރުގެ މިދައުރުގައި އެމަނިކުފާނު އަބަދުވެސް މަސައްކަތްކުރައްވާފައިވާނީ ދިވެހި މައުޞޫމް ރައްޔިތުންގެ ޙައްޤުގައިކަމުގައި ވިދާޅުވިއެވެ.\nރައީސުލްޖުމްހޫރިއްޔާ ދިވެހި ޤައުމާ މުޙާތަބްކުރައްވާ ދެއްކެވި ވާހަކަފުޅުގައި ޤައުމުގެ މަސްލަހަތު ހަވާސާގައި ބާއްވާފައި އަމިއްލަ މަސްލަހަތު އިސްކޮށްފިނަމަ ދުވަހަކުވެސް ދިވެހިރާއްޖެއަށް ކުރިއެރުން ނުލިބޭނެކަމަށާއި، ޤައުމާއިމެދު ކޮންމެކަމެއް ކޮންމެ ގޮތަކަށް ވެގެން ދިއުމަށް އެމަނިކުފާނުގެ ޒަޢާމަތުގައި ޖާގަނުދެއްވުމަށް ކުރެއްވެވެން ހުރި ހުރިހާ މަސައްކަތެއް ކުރައްވަވާފައިވާކަން ރައީސުލްޖުމްހޫރިއްޔާ ވަނީ ފާހަގަކުރައްވާފައެވެ.\nއޮކްޓޯބަރ 18, 2018 08:34\nޢަދި އެއްޗެއް ބުނަން އަވަސް. ތަމެން އެބަޖެހޭ ސިކުނޑީގެ މައިނާރުން ވިސްނާ ފިކުރުކުރަން.\nއޮކްޓޯބަރ 18, 2018 08:40\nދެން މެޑަމް ފާތުން ރާއްޖެ އައުމާކީ ކޮންކަހަލަ ކަމެއްބާ؟؟\nއޮކްޓޯބަރ 18, 2018 08:44\nވަތުތު ނޫހުން ވެސް އުންމީދު ކުރިގޮތެއް ނުވިދޯ؟ ދެންބުނޭ އިބޫ ސޯލިހު ކްރިސްޓިަން ފައަޅިއެއްގެ މެނޭޖަރު ކަމަށް ކުރިމަތިލއަިފިޔޭ؟ ބަލަ ދައްކާ ވާހަކަވެސް މީހުން ގަބޫލުކުރާ ލެވެލްގަ ދައްކަން ދަސްކޮށްބަލަ.\nއިބޫ ބުނަން ވީނުން ތިމަންނަ ފައްޅިއެއް ނައަޅާނަމޭ.. އެއްޖިންސުން ކައިވެނި ކުރެވޭނެ ޖާގައެއް މި ގައުމުން ނުދޭނަމޭ.. ވަރަށް ކެރިގެން\nއޮކްޓޯބަރ 18, 2018 09:54\nތިޔަބުނީ ޔާމީން މަރުގެ ހުކުމް ތަންފީޒްކުރާނަމޭ ބުނިގޮތަށްތަ؟ މިތާ ނުޖެހޭ ފައްޅި ނާޅާނަމޭ ނޫނީ އެއްޖިންސުން ކައިވެނި ނުކުރުވާނަމޭ ބުނާކަށް. މިތާނގަ އިސްލާމްދީން ނޫން ދީނެއް ނޯންނާނެ ވަރަށް ސާފު. އިހަށް ދުވަހު މިތާ ވެރިކަން ކުރާމީހަކު ރަސޫލްކަމަށް ދަޢުވާކޮށް ކުފުރުވީމަ ރައްޔިތުން ދިން ޖަވާބު އެއޮތީ ފެންނަން.\nއޮކްޓޯބަރ 18, 2018 10:43\nއިސްލާމީ ޝަރީޢަތް ގާއިމް ކުރުމާ ފައްޅި އެޅުމާއި އެއީ ކަލޭމެންގެ ހިތުން އެއްވަރު ދެކަންތައްތަ؟ މިހިރީ މިލާދީނީ ބައިގަނޑުގެ ފެންވަރު.\nއެކަމަކު އެންޑީޕީ އަކީ ކުރިސްޓިއަން ޖަމާއަތްތަކާ ގާތްގުޅުމެއް އޮންނަ ބައެއް\nއޮކްޓޯބަރ 18, 2018 13:49\nކަލޯ ނާޑުވަލާ، މަރުގެ ޙުކުމް ތަންފީޒް ކުރާ ހިސާބަށް އެއްވެސް މައްސަލައެއް އަދި ނިމިފައިނެތް، ޙުކުމެއް އޮވެގެންނޫންތަ ޙުކުމެއް ތަންފީޒް ކުރެވޭނީ ގަމާރުވިޔަސް ތީބޮޑުވަރު\nއޮކްޓޯބަރ 18, 2018 08:56\nކޯޓުން ނިންމާ ޢަދުލުވެރި ނިންމުމާދެކޮޅަކަށް ރައީސް ޔާމީންވެސް އެމަނިކުފާނުގެ ސަޕޯޓަރުންވެސް ނުތެދުވާނެއެވެ. ކޯޓުން ކޮންމެ ގޮތަކަށް ނިންމިޔަސް ރިޔާސީ އިންތިޚާބުގެ ވޯޓުވަނީ ކަރުދާސްޗާޕުންފެށިގެން ވޯޓުގުނުމާހަމަޔަށްވެސް އޮޅުވާލާފައެވެ. ގިނަ ރަށްރަށަށް އިބޫކުރި ދަތުރުގައި ބޭއްވި ޖަލްސާތަކަށް އެރަށުންމީހުން ނުގޮސްގެން ރަށްރަށުންމީހުންގެނެސްގެންވެސް 200 ހަމަނުވާރަށްރަށެއް މަދެއްނޫނެވެ. އެކަމކު އެރަށްރަށުގެ ވޯޓުން އިބޫ މެޖޯރިޓީ ނަގާފައޮތުން އެއީ ވޯޓު އޮޅުވާލިކަމުގެ ރީތި މިސާލެވެ. އިބޫގެވެރިކަން ޤާއިމުވިޔަސް އެ ވެރިކަން ރޫޅި ވީދިގެންދާކަށް އިން ޝާ އަﷲ ގިނަދުވަހެއް ނުނަގާނެއެވެ. ހެވެއް ދެމިއޮންނާނީ ހެވަކުން އުފެދުނު އެއްޗެއްގައެވެ. ވޯޓު އޮޅުވައިނުލިނަމަ ރައީސް ޔާމީން ދަށްވެގެން 57 ޕަސެންޓް ވޯޓް ނެންގެވީހެވެ.\nއޮކްޓޯބަރ 18, 2018 09:01\nރައީސް ޔާމީންވަރުގެ ޚިދުމަތްތެރި ވެރިޔެއް ދިވެހި ތާރީޚް ދެކިފައެއްނުވޭ! އަދި ނުވެސް ފެންނާނެ! ރައީސް ޔާމީނާ ދެކޮޅަށް ނުކުތްމީހުން އަދި ހިތާމަކުރާނެ!\nއޮކްޓޯބަރ 18, 2018 12:06\nއި ްޝާ ﷲ\nރާއްޖޭގައި މިހާރު ލައިގެން އުޅެނީ އެއީ ދެފުށް ފެންނަ އިންސާފުވެރި ރިޔާސީ އިންތިޚާބެއް ކަމަށް މަމެން ނުދެކެމެވެ. ރާއްޖޭގައި މިހާރު ލައިގެން އުޅެނީ އެއީ ވޯޓް ކަރުދާސް ތަކުގައި ވަރަށް ބޮޑެތި ފްރޯޑް ކޭސް ތަކެއް ހިނގަމުން އަންނަ އަދި އޭގެ ސަބަބުން ނަތީޖާ އަށް ވަރަށް ބޮޑަށް އަސަރު ކުރާނެ ނަތީޖާ އެއް ކަމަށްވެފައި އަދި މިހާރު އިލެކްޝަންސް ކަމިޝަންގައި ތިބި މެމްބަރުން ނަށް ވަރަށް ބޮޑަށް ތުހުމަތު ކުރެވޭތީވެ އެއިންތިޚާބު އެއީ ރައްޔިތުންގެ ވޯޓްގެ ނަތީޖާނޫން ކަން މަމެން ކަށަވަރު ކޮށްދޭނަމޭ.\nއޮކްޓޯބަރ 18, 2018 11:18\nބޯހަލާކު،ވޯޓްލާ ނިމިގެން ބަލިގަބޫލުކުރި އިރު ތީގެން އެއްވެސް ކަމެއް ނޭގޭތޯ. ފިލްމުގެ ނަމަކަށް ވެއްޓުނު ވޯޓް ކިޔުން ރަގަޅު ވާނެ.\nއޮކްޓޯބަރ 18, 2018 09:10\nއަންހެނުން ބަސްކިޔަންވީމާ ވާނެގޮތް ޔާމީނު އަށްވެސް މިފަހަރުތިވީ ؟\nއޮކްޓޯބަރ 18, 2018 13:54\nނޫން އެހެނެއްނޫންވީ، ވަގުންގެ މަޅީގައި ޖެހުނީ، ރައީސްކަމަށް ވަޑައިގަތީއްސުރެ އަރިހުގައި ބޮޑެތިބިޔަ ވަގުންތިބި، މީގެ އިތުރުން ކަހީނުން ލައްވައި ހެއްދި ސިހުރު ހާހޫރުވެސް ގިނައީ\nފަސްޓް ލޭޑީ ފާތުން ރާއްޖެ ވަޑައިގެންފި ނަމަ އެކަމަކީ އެއީ މަމެން އުފާ ކުރާ ކަމެކޭ މަމެން އުއްމީދު ކުރަމޭ ސްޕްރީމް ކޯޓުގައި މިހާރު އޮތް މައްސަލަ ރައީސް ހުށައަޅުއްވާފައިވާ ގޮތުގެ މަތިން ޕޮލިހުން މެދުވެރިކޮށް އިންވެސްޓިގޭޓް ކުރައްވަން ސްޕްރީމް ކޯޓުން ހުކުމެއް ނެރެދެއްވާނެ ކަމަށް ރައްޔިތުން ވޯޓް ލައިގެން ހޮވާ މީހަކު ވާން ޖެހޭނީ ވަރަށް ބޮޑަށް ދެފުށް ފެންނަ އެއްވެސް ޝައްކު ކަމެއް ނެތް އިންތިޚާބަކަށް ކަން ޖެހޭނެ ކަށަވަރު ކުރަން މަމެން އުއްމީދު ކުރަން..\nއޮކްޓޯބަރ 18, 2018 09:27\nއެއީ ކާމިޔާބު ވާނެ ކަމުގެ ނިޝާނެއް. އެހެން ނޫނިއްޔާ އެހިތާބު ދިނުމުގެ ބޭނުމެއްނެތް. ޔާމީނުގެ ބޮޑީ ލެންގުއޭޖުން އެނގެނީ އަދި ކުރިއަށް އޮތީ ހަނގުރާމަކަން.\nއޮކްޓޯބަރ 18, 2018 09:31\nރޫހާނީ ލީޑަރު ސައުދީއައް ދާން ބިރުން އެތަނަކައް.ނުދޭ ސަބަބެއްކަމައް ވަނީ އެމިބައް ގޮސްފިއްޔާ އުމުރާއެއް ކުރަން ޖެހިދާނެތީ. އޭނާ ވަރައް ބިރުގަންނާނެ މިސްކިތެއް ފެނިދާނެތީ\nއޮކްޓޯބަރ 18, 2018 09:36\nރައީސް ޔާމިނަކީ މިގައުމު ދުށް އެންމެ ފުންނާބު އުސް ހީވާގި ކެރޭ ބުރަދަންހުރި ކަންކަން ކުރަން ދަންނަ މި ދެކޭ ތަރައްށްގީގެ ހަގީގީ ބާނީ. ރައީސް ޔާމީނަށް އަޅުގަނޑު ސެލިއުޓް ކުރަން. މިގައުމަށް އަބަދުވެސް ރައީސް ޔަމީން ދެއްށްވާނީ އިސްކަން. އިސްލާމްދީން ހިމާޔަތް ކުރުމުގައި އަބަދުވެސް މަސައްކަތް ކުރަށްވަނީ ސާބިތުކަމާއެކު ފަހަތަށް ނުޖެހި. ތަންތަން ރޯކުރުމާ، މާރާމާރީ ހިންގަން ނުގޮވުމަށް ރައީސް އަބަދުވެސް އިލްތިމާސްކުރައްވާ. މީ ފިސާރަ ރައީސެއް. ނަމުނާ ދައްކާ ރައީސެއް.\nއޮކްޓޯބަރ 18, 2018 09:47\nސްޕްރީން ކޯޓުން ކޮންމެ ގޮތަކަށް ހުކުމްކޮށް ދެވަނަ އިންތިޚާބަކަށް ދިޔަޔަސް ރައީސް ޔާމީނުގެ ދައުރުނިމުނީއޭ ، އިތުރު5އަހަރު ވެރިކަމުގައި ހުރެވޭނީ ހަމަ ވޯޓް ލާގެންދޯ\nއޮކްޓޯބަރ 18, 2018 10:46\nވޯޓު ތަކެއް އޮޅުވާލާފަ ތިހެން ބުނެވޭނެ ޖާގައެއް ނެތް. ފުރަތަމަ ވޯޓް އޮޅުވާލަން ޖެހުނީ ކަލޭމެން ބަލިވާނެކަން ޔަގީންވީމަ\nއޮކްޓޯބަރ 18, 2018 09:48\nރ ޔާމީންގެ ވެރިކަމުގެ ދައުރަކީ ރާއްޖެއަށް\nހުރިހާ ގޮތަކުންވެސް ފާގަތިކަން ގެނެސްދިން5އަހަަރެވެ ކ ކޯލިޝަންގައި ހިމެނޭ އިސް ފަރާތް\nތަކަކީ އަދި އެމީންނަށް ވާގިވެރިވާ ފަރާތްތަކަކީ\nއަމިއްލަމަސްލަހަތު އިސްކޮށް ވަތަނީ ރޫހް\nގަސތުގައި ހަނދާން ނައްތާލާފައިވާ ބައެކެވެ\nއެކަހަލަ ބަޔަކަށް ވެރިކަމުގެ ބާރުތައް ހަވާލް\nކުރުމަށް ވޯޓްދީފައިވާ ގިނަމީހުންނަކީ ހަޤީޤަތް\nއޮޅިފައި ނުވަތަ އޮޅުވާލެވިފައިވާ ބައެކެވެ\nއެކަމަކު އެހަޤީޤަތް ސާފުވާނީ އިބޫގެވެރިކަމުގެ\nމަދު ދުވަސް ކޮޅެއްގެ ތެތޭގައެވެ އަދި ވަގުތުވެސް ފާއިތުވާ ފަހުންނެވެ ވަރަށް ވެސް\nހިތާމަހުރި ކަމެކެވެ ކުރިއަށް އޮތީ ބަނަ ދުވަސް\nތަކެކެވެ ކޮޅެއްމެދެއް ނޭންގޭ އަޑި ގަނޑެކެވެ\nއޮކްޓޯބަރ 18, 2018 09:57\nކޯޓްތަކުގައިތިބީ ރައީސް ޔާމީނު ބުނާގޮތަކަށް ހުކުމްކުރާބައެކޭ އިދިކޮޅުން އަބަދުވެސް ކިޔައެވެ. ގަބޫލު ކުރެވޭތޯއެވެ؟ މިއަދު ރައީސް ޔާމީނު ބޭނުންވެ ވަޑައިގަންނަވާނީ އިންތިޚާބު ބާތިލުކުރާށެވެ. ކިހިނެތްތޯމީވީ. އެނގިގެން ދިޔަ އެއްކަމަކީ ރާއްޖޭގެ ކޯޓްތަށް ރައީސް ޔާމީނުގެ ވެރިކަމުގައި މިނިވަންކަމާއިއެކު ހިނގާފައިވާކަން. ތަހުގީގުކޮށް ކޯޓުން ހުކުމެއްނުޖަހަނީސް ބަންދުކޮށް ޖަލައްލާފައިވާ މީހަކު ނިމިދިޔަ ފަސްއަހަރުގައި ފެންނަން ނެތްކަމީ ހަގީގަތެކެވެ. ދިވެހިރައްޔިތުން ވިސްނަވާށެވެ. މިއަދުވެސް އޭޓީއެމުން އެކަންޓުގައި ޑޮލަރުހުރިނަމަ ހަަމަ ކޮންމެމީހަކަށް ދުވާލަކު 1600ޑ ލިބެއެވެ. ރ ނަޝީދުގެ ވެރިކަމުގައި އެކަނުޓްގައި ހުރިޑޮލަރުން 500ޑ ވެސް ވަނީ ނުލިބިފައެވެ.\n3000 އަގޮޓި އަޅައިގެންތިބި 3000 މީހުން ، ކޮންމެ މީހަކު 10 ކަރުދާސްކޮޅުއޮޅުވައިލިޔަސް އެ އޮޅުވައިލެވުނީ ޔަމީންގެ 30000 ވޯޓެވެ. އެ 30000 ވޯޓު ދެން ޖެހޭނީ އަނެއްކޮޅަށެވެ.\nވޯޓުވަނީ އޮޅުވާލާފަ އެއީ ސައްކެއް އޮތްކަމެއްނޫން. ޢަދި އެކަންކޮއްފާވަނީ މޑޕ ވަގުންނައް އެންގިގެން އަވައްޓެރި ގައުމެއްގެވެސް އެހީގަ. ކޯޓައް މިކަން ސާބިތުނުކޮއްދެވިގެން ވެސް އުޅެނީ ނުފޫޒުގަދަ ބަޔަކު އެހެކިތައް ފޮރުވައިގެން އުޅޭތީ. ކޯޓުގެ ނިންމުން އަހަރުމެން ބަލައިގަންނާނަން އެކަމުވެސް އެއީ އޮޅުވާނުލާކަމައް ދެކޭތީކީނޫން\nއޮކްޓޯބަރ 18, 2018 13:24\nކޯޓްތަކުގެތެރެއިން ނުވަތަބޭރުން ކާމިޔާބުވިޔަސް ނުވިޔަސް ނިމިދިޔަ ރިޔާސީއިންތިހާބް ވަނީއޮޅުވާލާފަ ޕޕމ އެއް އެމޑޕ އެއްކިޔާނެކަމެއްނެތް. ކޮންމެޕާޓއެއްވިޔަސް އެޕާޓީއެއްގެ އަމިއްލަމަސްލަހަތު ކުރިއަށް ނެރޭނެ ދޮގާމަކަރާހީލަތްވެސް ހަދާނެ. މިއީދިވެހިކޮންމެރައްޔިތަކުވެސް ގަބޫލްކުރާނެހަގީގަތެއް. ޜައްޔިތުން ގެތެރޭގަ ކިތަންމެޚިޔާލުތަފާތު ވިޔަސް އެއްވސްރައްޔިތަކު މިއިމުންބޭރުވެ ސިޔާސީވެގަންނަނީ ވެހޭތަނުންފެންނަގާ މީހުންކަންޔަގީން. މިދިވެހިރާއްޖޭގަ އިބްރާހިމްނާސިރުގެ ވެރިކަމުން ފެށިގެން މިއަދާހަމައަށް ވެރިކަން ކުރެއްވި އެއްވެސް ރައީސްއެއް ގެވެރިކަންނިމި އާދައުރެއް ފެށިގެންދަނީ ނިމިދިޔަވެރިކަމުގައި ހުންނެވި ރައީސްގެ އިސްތަށިފުޅުގަ ވައކަމާ ފޭރުމާ އަނިޔާއާއި ލޫޓުވުމާއި މިހެންގޮސްދުނިޠެގަ ލެއްވިހާކަމެއްގެ ސާބިތުހެކިކޮންމެރައްޔިތަކުހެން ދައްކާދެމުން .މިއީމިއަދުމިގައުމްގަ ސިޔާސީ މީހުން ރައްޔިތުންގެ ތާއީދުހޯދާ ސަމާލްކަންހޯދާ ރައްޔިތުންގެ ސިކުނޑިތަކުގަ ވަކިފިކުރެއް ހަރުލެއްވުމުގެ ބޭނުމުގަ ވިއްކާހަތިޔާރު އަދިއުކުލެއް. މިއަދުއމޑޕ އަށްކާމިޔާބީލުނުކަމުގަވިޔަސް މާޒީއަށް ނަޒަރުހިންވާލާއިރު އެމްޑީޕީ އިސްވެއޮވެ މިރާއްޖޭގެކަންކޮޅުތަކުގަ ސަރުކާރާއި އިދިކޮޅައް ތެދުވެގާނޫނީއިމުގެތެރެއިންކަންކަން ނިންމުމައް އެމްޑީޕީ އަށް ފައސޭހަނުވުމުން އިޚްތިޔާރުކުރީ ރަންގަޅު ކަންކަމެކޭ ނުދެންނެވޭނެ. އެއާޚިލާފައް ޕޕއމ ޕާޓީއެއްގެގޮތުގާ އޮޮވެ ހިންގިކަންކަން ފެނިގެންދިޔައީ ތަންކޮޅެއްތަހުޒީބު ކޮށޭ ދަންނަވާންޖެހޭ. ކުރެވޭތުހުމަތެއްގެ މައްޗައްބުރަވެ މިވެނިއެވެނި ކަމަކީކުރިކަމެކޭ ބުނެހާމަކުރުމަކީ އެއްވެސްރައްޔިތަކު ކޮށްގެްވާނެ ކަމެކޭނުދެންނެވޭނެ . ޢިސްވެދެންނެވިފަދައިން ހަމަހަމަކަމާއި އިންސާފަކީ ފާޅުގަލޮލަށްފެނިއަތުންހިފިގެންމެނުވީ ވަކިޕާޓީއަކުން ކުރިކަމެކޭ ބުނެރައްޔިތުން އެކަކުއަނެކަކާ ދެބަސްވެ މާރާމާރީ ހިންގާ ހުތުރުބަަސްބަހުން ދުލައްއައިހާއެއްޗެއްގޮވާ މިދަރަޖަ އަށް ގޮސްގެންވާނެކަންކަންކަމުގަ ގަބޫލެއްނުކުރަން.\nއޮކްޓޯބަރ 18, 2018 13:27\nއެމަނިކުފާނުގެ ޚިޠާބާއި މައްސަލައާއި ގުޅުވައިގެން ކޯޓުން ބޭރުގައި ދެކެވޭ ވާހަކަތަކަށް ތަރްޙީބު ނުދެވޭނެއެވެ. އެހެންނަމަވެސް، މައްސަލަ ނިމޭގޮތެއްގެ މައްޗަށް ޢަމަލު ކުރުންމަތީ ދެމިތިބުން ހުރިހާ އެންމެންގެ މައްޗަށް ލާޒިމުވާނެއެވެ. ވެރިކަން ބަދަލު ކުރުމުގެ މަރްޙަލާގައި ކުރަމުންގެންދާ އެއްވެސްކަމެއް ހުއްޓާލުމަށް އަންގައި އަމުރު ނުކުރާހައި ހިނދަކު އެކަންކަން ކުރިއަށް ގެންދެވޭނެއެވެ. އެހެނީ، މިހާރު މިއޮތީ ރައްޔިޔުންގެ ނިންމުމެވެ. ދެންއޮންނާނީ، މައްސަލާގެ ނިންމުމެވެ. ރައްޔިތުންގެ ނިންމުން ކަމުނުދާ ކަމަށް ބުނެ މައްސަލަ ޖައްސާނަމަ، މައްސަލާގެ ނިންމުން ބޭނުންވާނެއެވެ. އެޙާލަތުގައި ޢަމަލު ކުރެވޭނީ މައްސަލާގެ ނިންމުމަށެވެ.\nއޮކްޓޯބަރ 18, 2018 13:43\nރައްޔިތުންގެ ތެރޭ ގިނަ ބަޔަކީ އަމިއްލަ އެދުމުން ފޯވެފަ ތިބި، ޙަޤީޤަތް ފައިދަށުލާ ނަނާ ހުވަފެން ބަލަން ބޭނުންވާ ބައެއް. މިގޮތުން ކޮކަޑިކޭ މީދަލަށް ފެންދީ ތިޔަ ގަދަކުރީ! ވާގޮތް ބަލަން ތިބޭތި. ފަހުން ރޮއި ހޭރި ހަދާނެ ކަމީ ޝައްކެއް ހުރި ކަމެއް ނޫން. މިފަހަރު ވެރިކަމަށް ހޮވުނީ ކޯޅިޝަނެއް ނޫން.! ދުނިޔޭގެ ހުރިހާ އިސްލާމީ ޤައުމުތައް މުގުރާ ސުންނާފަތި ކުރަމުން ގެންދާ އެމެރިކާއާއި އިނގިރޭސި ވިލާތުގެ ނަޞާރާދީން ފަތުރާ ޖަމާޢަތްތައް. އެމީހުން ކުރިއަށްއޮތް5އަހަރު ތެރޭ ރާއްޖޭގައި ފައްޅި އަޅާނެ ވާހަކަ ބުނީމާ، ތިޔަބުނާ އިބޫ+ ފައިޞަލް + ސޭކު އިލްޔާސް + ޅަކޮތަރު އަޔާޒް އަނގަމަޑުން ލައިގެން ތިބިކަމީ މިކަމުގެ ސާފު ހެކި. ރައްޔިތުން ބަލަން ތިބޭ! ތިމާމެން ފޭހި ތިޔަ ތޫނު އިލޮށި އަމިއްލަ ލޯތަކަށް ވަދެގެން ދާއިރު ލައްކަ ތަދުވާނެ! ހެއްލުމަކުން ލިބޭ ގެއްލުމުގެ ޙަޤީޤީ އިޙްސާސް ކުރެވޭނެ! މާތްﷲ ހުރިހާ މުސްލިމު ދިވެހިންނަށް ކެތްތެރިކަން ދެއްވާ، ތެދުމަގު ދައްކަވާށި! އާމީން\nޔާމީން އަދި އެނބުރި އަންނާނެ. ގިނަ ބަޔަކު އެއްވެގެން ރިޔާސީ ނިޒާމެއްގައި ސަރުކާރު ހިންގިފައި އަދި ނެތް.\nޕީޕީ ކުދިންކޮޅަށް ބުނެލަން އޮތީ ޔާންޓޭގެ ދައުރެއް ދެންފެންނާނެ ކަމަކަށް އިތުބާރުހުރި ފަލަކީ ނުދައްކައޭ


Hangan'du Omaankohlan Beynun Nama Mikan Kohlaa\nމާރޗް 17, 2018 140 0\nހަންގަނޑު އޮމާންކޮށްލަން ބޭނުންނަމަ މިކަންކޮށްލާ\nހަންގަނޑު އޮމާންކޮށް ބެހެއްޓުމަކީ ކޮންމެ މީހަކުވެސް ކުރަންބޭނުންވާކަމެކެވެ. އެހެންނަމަވެސް މިކަމަށް ކެމިކަލް ބޭނުންވާނެކަމަށް ޤަބޫލުކުރުމަކީ ކުންހީއެކެވެ. މިކަމަށް ބޭނުންވަނީ ގޭގާ ލިބެން ހުންނަ އެއްޗެހިއެވެ. ތިރީގައި މިވާ ކަންތައްކޮށް އަޖުމަ ބަލާލަމާ ހިނގާށެވެ.\nލުނބޮލާއި އަލުވި މާސްކު:


Multi-grade Teaching ge usoolah badhalu genes, thanfeez kurumuge baaru school thakah dheefi Multi-grade Teaching ge usoolah badhalu genes, thanfeez kurumuge baaru school thakah dheefi\nމަލްޓިގްރޭޑް ޓީޗިންގެ އުސޫލަށް ބަދަލުގެނެސް، ތަންފީޒް ކުރުމުގެ ބާރު ސްކޫލްތަކަށް\nސްކޫލް ދަރިވަރުންތަކެއް - ފައިލް ފޮޓޯ: އެޑިއުކޭޝަން މިނިސްޓްރީ\nސްކޫލް ދަރިވަރުންތަކެއް -\nސްކޫލްުތަކުގައި މަލްޓި ގްރޭޑް ޓީޗިންގއަށް ކިޔަވައިދޭ އުސޫލަށް ބަދަލުގެނެސް، އެ ނިޒާމުގެ ތެރެއިން ކިޔަވައި ދިނުމާމެދު ގޮތެއް ނިންމުމުގެ ބާރު ސްކޫލްތަކަށް ދީފިއެވެ.\nމި ބަދަލާ ގުޅޭގޮތުން އެޑިއުކޭޝަން މިނިސްޓަރު ޑރ. އާއިޝަތު ޢަލީ ސްކޫލުތަކަށް ފޮނުއްވެވި ސިޓީފުޅުގައިވަނީ މި ބަދަލާ ގުޅިގެން ސްކޫލްތަކަށް ދިމާވާ ދަތިތައް އެޑިއުކޭޝަން މިނިސްޓްރީއާ ހިއްސާކޮށް އެ ކަންކަމަށް ހައްލު ހޯދުމަށް އެދިވަޑައިގެންފައެވެ. އަދި ސްކޫލްތަކުގައި މަލްޓި ގްރޭޑް ޓީޗިންގއަށް ކިޔަވައިދިނުމުގައި ގޮތެއް ނިންމުމުގެ ބާރުވެސް ވަނީ ސްކޫލްތަކަށް ދީފައެވެ.\nމަލްޓި ގްރޭޑް ޓީޗިންގއަށް އެޑިއުކޭޝަން މިނިސްޓްރީން ގެނައި ބަދަލުތަކުގެ ތެރޭގައި، ހަމައެކަނި މަލްޓި ގްރޭޑް ޓީޗިންގ ކިޔަވައި ދިނުމަށް ނިންމާފައިވަނީ އެއް ކީ ސްޓޭޖެއްގައި ހިމެނޭ ދެ ގްރޭޑު އެއްކޮށްލައިގެން ދެ ގްރޭޑުގެ ޖުމްލަ އަދަދު 10 ނުވަތަ އެއަށްވުރެ މަދު ނަމައެވެ. އެހެންނަމަވެސް މި ނިޒާމު 2017 ވަނަ އަހަރު ފެށި އިރު މަލްޓިގްރޭޑުކޮށް ކިޔަވައިދީފައިވަނީ ގްރޭޑެއްގައި 20 ދަރިވަރުން ހަމަނުވާނަމައެވެ.\nމަލްޓި ގްރޭޑް ޓީޗިންއަކީ ރާއްޖޭގެ ތަޢުލީމީ ދާއިރާ އިތުރަށް ހަރުދަނާކޮށް ދަރިވަރުންނަކީ ހުނަރުވެރި ޤާބިލް ބަޔަކަށް ހެދުމަށްޓަކައި، އެއްވެސް ކުއްޖަކު ބާކި ނުކުރުމުގެ ސިޔާސަތުގެ ދަށުން ކުރީގެ ސަރުކާރުން ފެށި ނިޒާމެކެވެ. މި ނިޒާމުގެ ދަށުން ކިޔަވައިދެމުން ދަނީ ދަރިވަރުންގެ އާބާދީ މަދު ސްކޫލްތަކުގައެވެ. މަލްޓިގްރޭޑް ޓީޗިންގ އަކީ ކުރި އަރާފައިވާ ޤައުމުތަކުގައިވެސް ކިޔަވައިދިނުމުގައި ބޭނުންކުރާ ނިޒާމެކެވެ.


Yoonge oparation ah beynunvaa haradhu viyafaariveriyaku dheefi\nޔޫންގެ އޮޕަރޭޝަން ބޭނުންވާ ހަރަދު ވިޔަފާރިވެރިޔަކު ދީފި\nޔޫން އާއި އޭނާގެ މަންމަ އާއި ބައްޕަ\nފިލްމީ ތަރި، މުހައްމަދު ޔުނާންގެ ތުއްތު ދަރިފުޅު، ޔޫންގެ ހިތުގެ އޮޕަރޭޝަން، އިންޑިއާގެ އަމްރިތާ ހޮސްޕިޓަލުން ކުރުމަށް ބޭނުންވާނެ މާލީ އެހީ އަމިއްލަ ވިޔަފަރިވެރިޔަކު މިއަދު ހަމަޖަައްސައިދީފި އެވެ.\nމި އޮޕަރޭޝަނަށް ބޭނުންވާނެ ހަރަދު ރާއްޖޭގެ ޒުވާން ވިޔަފާރިވެރިއަކު މިއަދު ދެއްވި އިރު އެ ކުއްޖާގެ އާއިލާ އިން ބޭނުން ނަމަ މިހާރު ވެސް އިންޑިއާ އަށް ފޮނުވައިގެން އޮޕަރޭޝަންގެ ކަންކަން ހަމަޖައްސައިދޭނެ ކަމަށް، އާސަންދަ ކުންފުނިން ވެސް ރޭ ވަނީ ބުނެފަ އެވެ.\nމި އެހީ ހަމަޖެހިގެން އާއިރު، ޔުނާންގެ އަށް މަހުގެ އަންހެން ދަރިފުޅުގެ ހިތުގެ އޮޕަރޭޝަން ކުރަން އިންޑިއާއަށް ގެންދަން އާސަންދަ އިން ޖާގަ ނުދިން ކަމަށް ބުނެ، އެ އާއިލާއިން ވަނީ ރައީސް އިބްރާހިމް މުހައްމަދު ސޯލިހު ދިރިއުޅުއްވާ ރަސްމީ ގެކޮޅު މުލީއާގޭގެ ކަައިރީގައި އިއްޔެ ހަވީރު ގޮސް ޝުއޫރު ފާޅުކޮށްފަ އެވެ.\nތުއްތު ކުއްޖާގެ މަންމަ ފާތުމަތު ރިހުލާ މިއަދު ބުނީ ދަރިފުޅު އިންޑިއާއަށް ގެންދަން އެންސްޕާ އިން ހުރިހާ ހަރަދެއް ކޮށްދޭން ނިންމައި އާއިލާ އަށް އެކަން އަންގާފައިވާ ކަަމަށާއި އާސަންދަ އިން އިންޑިއާއަށް ބަލި މީހުން ގެންދާ ފްލައިޓުން ޖާގަ ވެސް ހަމަޖައްސައިދީފައިވާ ކަމަށެވެ.\nނަމަވެސް ރިހުލާ ބުނީ އެކަންކަން ހަމަޖެހުނު އިރު ދަރިފުޅުގެ އޮޕަރޭޝަނަށް ބޭނުންވާ ފައިސާ ރާއްޖޭގެ އަމިއްލަ ވިޔަފާރިވެރިއަކު ރޭ އަމިއްލަފުޅަށް ގުޅުއްވައި ހަމަޖައްސަވައި ދެއްވާފައިވާ ކަމަށެވެ.\n"އެ ފަރާތުން [ވިޔަފާރިވެރިޔާ] ރޭ ގުޅުއްވައި އެ އެހީތެރިކަން އަޅުގަނޑުމެނަށް ވަގުތުން ޔަގީންކޮށް ދެެއްވެވި. އަދި މިއަދު އެ ފައިސާ ވެސް ހަމަޖައްސައިދެއްވާފައި ވަނީ. އަޅުގަނޑުމެން އާދޭސްތައް އިވި ވަޑައިގެން މިފަދަ ބޮޑު ދީލަތި އެހީއެއް ވެދެއްވި ކަމަށްޓަކައި އެ ބޭފުޅާއަށް ވަރަށް ބޮޑަށް ޝުކުރު އަދާ ކުރަން،" ރިހްލާ ބުންޏެވެ. "އަދި މިކަމުގައި އަޅުގަނޑުމެނަށް އެހެން ބައެއް ފަރާތްތަކުން ވެސް އެހީތެރިވެފައި ވާތީ އެ ފަރާތްތަކަށް ވެސް ޝުކުރު އަދާ ކުރަން"\nތުއްތު އެ ކުއްޖާގެ އޮޕަރޭޝަނަށް އެހީތެރިވެ ދިން ވިޔަފާރިވެރިޔާގެ ނަމެއް ވެސް އަދި ހަދިޔާކުރި ފައިސާގެ އަދަދު ވެސް އެ އާއިލާއަކުން ނުބުނެ އެވެ.\nނަމަވެސް އަވަސް އަށް އެނގިފައިވާ ގޮތުގައި ޔުނާންގެ އާއިލާއަށް އެހީތެރިވެ ދެއްވީ ފަހަކަށް އައިސް ކިޔަވާ ކުދިންނަށާއި ޔަތީމު މިސްކީނު ކުދިންނަށާއި އެހީއަށް ބޭނުންވެފައިވާ އާއިލާތަކަށް ވަރަށް ބޮޑު އެހިތެރި ކަމެއް ވެދެއްވަމުން ވަޑައިގަންނަވާ ޒުވާން ވިޔަފާރިވެރިއެކެވެ. ކޮވިޑްގެ ލޮކްޑައުންގައި ވެސް އެ ފަރާތުން އެކި ފަރާތްތަކަށް ބޮޑެތި އެހީތަކެއް ވެދެއްވާފަ އެވެ.\nޔުނާން އާއި ރިހުލާގެ ފުރަތަމަ ދަރިފުޅު ޔޫންއަކީ ހިތުގެ މައްސަލަތަކެއް ކުރިމަތިވެފައިވާ ތުއްތު ކުއްޖެކެވެ. އަދި އަށް މަހުގެ ޔޫން އަކީ "ވަން އަމްބިލިކަލް އާޓްރީ ބޭބީ" އެކެވެ. އޭގެ ސަބަބުން ބަނޑުގައި ކުއްޖާ އޮންނައިރު އޮކްސިޖަން އާއި ލޭ ފޯރު ކޮށްދިނުމަށް ހުރަސް އަޅައެވެ. އަދި އެނޫންވެސް ކުއްޖާ ހެދި ބޮޑުވުމަށް އެތައް ގޮތަކުން ހުރަސް އަޅައެވެ. އެކަމުގެ ސަބަބުން ކުއްޖާ އުފަންވަނީ ސިއްހީ އެތައް މައްސަލަތަކަކާއެކުގަ އެވެ. ކުރިން ވެސް ވަނީ ޔޫންގެ ބޮޑު އޮަޕަރޭޝަނެއް ކޮށްފަ އެވެ.\nއިންޑިއާގެ އަމްރިތާ ހޮސްޕިޓަލްގައި ކުރި އެ އޮޕަރޭޝަންގައި ސަބަބުން ޔޫންއަށް ކޮންމެވެސް ވަރެއްގެ ފަރުވާއެއް ލިބިފައި ވެއެވެ. ނަމަވެސް އޭގެ ފަހުން މި މަހުގެ ތެރޭގައި އަނެއްކާވެސް ޔޫންއަށް ވަނީ ހިތުގެ މައްސަލަތަކެއް ކުރިމަތިވެފަ އެވެ. މި ކުއްޖާގެ ހިތުގެ ވާތްފަޅި ވަނީ އާދަޔާ ހިލާފަށް ބޮޑުވެ ފުފިފަ އެވެ.\nޔޫންގެ ފުރާނަ ސަލާމަތް ކުރަން ވަރަށް އަވަހަށް ބޭރަށް ފުރަން ޖެހެއެވެ. ޔޫންގެ އޮޕަރޭޝަން ކުރިން ވެސް ކުރި ޑޮކްޓަރަށް ދައްކަން ރާއްޖެއިން ޔޫންއަށް ފަރުވާދިން ޑޮކްޓަރުން ވަނީ ލަފާ ދީފައި ވެއެވެ. އެއީ އިންޑިއާގެ ޑރ. ސުނިލް އެވެ. މިހާރު ސުނިލް މަސައްކަތް ކުރައްވަނީ އަމްރިތާ ހޮސްޕިޓަލަކު ނޫނެވެ. އޭނާ މިހާރު މަސައްކަތް ކުރައްވާ ހޮސްޕިޓަލަށް އާސަންދައެއް ނުލިބެ އެވެ.\nއެހެން ކަމުން ފަރުވާގެ ކަންކަމަށް ބޮޑު ހަރަދެއް ހިނގާއިރު 6،000 ޑޮލަރު (ގާތްގަނޑަކަށް 92،000ރ.) އޮޕަރޭޝަނަށް ދެ އެވެ. އެކަމަށް ހިނގާއިރު އެކަންކަން ކުރެވޭނެ ވަރުގެ މާލީ ތަނަވަސް ކަމެއް ޔޫންގެ މައިންބަފައިންގެ ކިބަޔަކު ނެތެވެ. އެހެން ކަމުން އެ ދެމަަފިރިން ވަނީ އާންމުންގެ އެހީތެރި ކަމަށް ވެސް އެދިފަ އެވެ. އަދި ފައިސާ ހޯދަން ތަފާތު ހަރަކާތްތައް ވެސް ވަނީ ހިންގި އެވެ.\nއާއިލާއިން ބޭނުންވަނީ، ޔޫންގެ ފުރަތަމަ އޮޕަރޭޝަން ކުރި ޑޮކްޓަރު ގާތަށް ދާށެވެ. އޭނާ ކުރިން މަސައްކަތްކުރީ އަމްރިތާގައި ކަމަށް ވިއަސް އެ ޑޮކްޓަރު މިހާރު މަސައްކަތް ކުރަމުން އަންނަނީ ލިސީ ނަމަކަށް ކިޔާ ހޮސްޕިޓަލެއްގަ އެވެ. އެތަނުން އާސަންދައެއް ނުދެ އެވެ. ނަމަވެސް ޔޫންގެ އޮޕަރޭޝަން ކުރި ޓީމުގެ އެހެން ޑޮކްޓަރުން އަމްރިތާގައި މިހާރު ވެސް އެބަތިއްބެވެ. ނަމަވެސް މިހާރު ޔޫންގެ ދައްކަން ގެންދަނީ ލިސީ ހޮސްޕިޓަލަށެވެ. އެއާއިލާ މާލެެއިން ފުރާނީ އަންނަ ބުދަ ދުވަހު އެވެ.\nމި ފެންނަނީ ދެވަނަ ރާޅު ކަމަށް ވުން ކައިރި: ނަޒްލާ\nސިޔާސީ އެއްވެސް ޕޯސްޓަކަށް ލައިކެއް ނުދެން: ދާއޫދު\nހިޔާނާތުގެ ތަހުގީގުގެ ނަމުގައި އުޅެނީ ބިރު ދައްކަން: ޝިޔާމް


2021 އޮގަސްޓް 01 އިން ފެށިގެން 01 އަހަރުދުވަހުގެ މުއްދަތަށް ފ. އަތޮޅު ތަޢުލީމީ މަރުކަޒުގެ ސެކިއުރިޓީ ބަހަލައްޓައިދޭނެ ފަރާތެއް ހޯދަން ބޭނުންވެއްޖެއެވެ. ބީލަން ހުޅުވާލެވިފައިވަނީ ، ވިޔަފާރި ރަޖިސްޓްރީ ކުރުމުގެ ޤާނޫނު ( ޤާނޫނު ނަންބަރު : 2014/18 )ގެ ދަށުން ވިޔަފާރި ރަޖިސްޓްރީ ކުރެވިފައިވާ ފަރާތްތަކަށާއި، އަމިއްލަ ފަރުދުންގެ ވިޔަފާރީގެ ޤާނޫނު ( ޤާނޫނު ނަންބަރު : 2014/19 )ގެ ދަށުން ރަޖިސްޓްރީ ވެފައިވާ ފަރާތްތަކަށެވެ.\nމިބީލަމުގައި ބައިވެރިވާން އެދޭ ފަރާތްތަކުން، 2021ޖޫން 13 ން2021 ޖޫން 17 ށް ބަންދުނޫން ދުވަސްތަކުގެ 9:00 އިން 12:00އަށް،7952909 ނަންބަރ ފޯނަށް ގުޅުއްވާ، ނަންނޯޓް ކުރެއްވުން އެދެމެވެ. ބީލަން ހުށަހެޅޭނީ މިމުއްދަތުގައި ނަންނޯޓް ކުރާ ފަރާތްތަކަށެވެ.\nމިޕްރޮޖެކްޓާ ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން 2021ޖޫން 20 ވާ އާދީއްތަ ދުވަހުގެ 10:00 ގައި ފ. އަތޮޅުތަޢުލީމީ މަރުކަޒުގެ އޮފީހުގައި އޮންނާނެއެވެ.\nބިޑް ހުށައެޅުމާއި، ހުޅުވުން އޮންނާނީ 2021ޖޫން 30 ވާ ބުދަ ދުވަހުގެ 10:00 ގައި ފ. އަތޮޅުތަޢުލީމީ މަރުކަޒުގެ އޮފީހުގައެވެ .\nސުންގަޑި: 30 ޖޫން 2021 1000


Dhiha meehunaa kaiveni kuri iru ves rangalhu firiaku nulibunu\nރަނގަޅު ފިރިއަކު ހޯދުމުގެ ނިޔަތުގައި އަންހެނަކު 10 ވަނަ މީހަކާ މިހާރު ވަނީ ކައިވެނިކޮށްފަ އެވެ. ނަމަވެސް އެމީހާ ވެސް ކަމުނުގޮސްގެން އޭނާ ކައިރިން ވެސް ވަރިވާން އެމީހާ މިހާރު ވަނީ މަސައްކަތް ފަށާފަ އެވެ. އޭނާ ބުނަނީ ހިތްހަމަޖެހޭ ކަހަލަ ފިރިއަކު ލިބިދެން ކައިވެނި ކުރުން ހުއްޓާނުލާ ކުރިޔަށް ގެންދާނެ ކަމަށެވެ.\nއެމެރިކާގެ ރައްޔިތެއް ކަމަށްވާ ކެސީ މިހާތަނަށް 10 ކައިވެނި ކުރިއިރު އެންމެ ގިނަ ދުވަހު ވެސް އެކަކާ އިނދެގެން އުޅެވުނީ އަށް އަހަރު އެވެ. އަދި އެންމެ ކުރު މުއްދަތެއްގައި ކުރި ކައިވެނި ރޫޅުނީ އެންމެ ހަ މަސް ދުވަހުގެ ތެރޭގަ އެވެ. އަދި 10 ވަނަ ކައިވެނީގައި ވެސް ނިމުމުގެ ސިއްކަ ޖަހަން ކެސީ މިހާރު ވަނީ ތައްޔާރުވެފަ އެވެ.\nއެމެރިކާގެ މަޝްހޫރު ޗެޓް ޝޯ އެއް ކަމަށްވާ "ޑޮކްޓަރު ފިލް" ޝޯގައި 56 އަހަރުގެ މި އަންހެންމީހާ ބައިވެރިވީ އޭނާ ބުނާ ގޮތުގައި މާ ގިނަ ދުވަހު އެކަކާ އިނދެގެން ނޫޅެވޭތީ އެކަމަށް ހައްލެއް ލިބޭތޯ ޑރ. ފިލްގެ އިރުޝާދު ހޯދުމަށް ކަމަށެވެ.\nއަސްލުވެސް 10 ވަނަ ފަހަރަށްތޯ މިހާރު ކައިވެނި ކޮށްގެން އުޅެނީ ޑރ. ފިލް ސުވާލުކުރުމުން ކެސީ ބުނީ "އާނއެކޭ" އެވެ.\n"ކެސީ ތިބުނާ ގޮތުން ހީވަނީ ތި ވާހަކަ ތިދައްކަނީ ވަރަށް ފަޚުރުވެރިވެފައި ހެން. މިހާރު ތިކަން މާ މަޖާ ކަމަކަށް ވެފައި ވަނީތަ؟" ޑޮކްޓަރު ފިލް ސުވާލު ކުރި އެވެ. މި ސުވާލުގެ ޖަވާބުގައި ކެސީ އޭނާއަށް ހެވޭ ފަހަރު ނުވަތަ ރޮވޭ ފަހަރު ވެސް އަންނަ ކަމަށާއި މިހާރު ދެން ބައެއް ފަހަރަށް ދެ ކަންތައް އެއްފަހަރާ ވެސް ކުރެވޭ ކަމަށެވެ.\n"އަހަންނަކަށް މީ މަޖާ ކަމެއްގެ ގޮތުގައި ނުބެލެވޭ. ނަމަވެސް ހިތްހަމަނުޖެހޭ ކައިވެންޏެއްގައި ދެމި ހުރުމަކީ ވެސް އަހަރެން ބޭނުންވާ ގޮތެއް ނޫން. ކައިވެނިކޮށްގެން އުޅޭއިރު އަހަންނަށް އެމީހަކާ އެކު ކެތް ނުވާވަރު ވީމަ އާއްމުކޮށް އަހަރެން ބުނަނީ ވެސް ދެން މިކަން މިގޮތަކަށް ކުރިއަކަށް ނުގެންދެވޭނޭ. ވަކިވާންވީއްޔޭ. އަހަރެން ކައިވެނީގައި ނިމުމުގެ ސިއްކަ ޖަހަނީ ކޮންމެ ފަހަރަކުވެސް،" ކެސީ ބުންޏެވެ.\nއެންމެ ދިގު މުއްދަތަކަށް ވެސް ކެސީ އަށް ކައިވެންޏެއް ކޮށްގެން ދެމި އެންމެ ފުރަތަމަ ކުރި ކައިވެނީގަ އެވެ. ފުރަތަމަ ފިރިމީހާ ކައިރިން އޭނާ ވަރިވީ ކައިވެންޏަށް އަށް އަހަރު ފަހުންނެވެ.


Musaara bodukoh dhinumah Pogba edhijje - vNews.mv\nމުސާރަ ބޮޑު ކޮށްދިނުމަށް ޕޮގްބާ އެދިއްްޖެ\nއިސްމާޢީލް ޝާހު (ކުޑަ ޝާހު) 08 August 2018, 19:24\nމެންޗެސްޓާ ޔުނައިޓެޑްގެ ފްރާންސްގެ މިޑްފީލްޑަރު ޕައުލް ޕޮގްބާ އެ ޓީމުގައި މަޑުކުރަން ބޮޑު މުސާރައެއް ހޯދަން އެދިފައިވާ ކަމަށް ރިޕޯޓުތައް ބުނެފި އެވެ.\nޕޮގްބާ ޔުނައިޓެޑުގައި ހުރީ ހަފްތާއަކު 290،000 ޕައުންޑުގެ މުސާރަ އަކަށެވެ. ސްކައި ސްޕޯޓްސްއިން ރިޕޯޓުކޮށްފައިވާ ގޮތުގައި ޕޮގްބާ އެދިފައިވަނީ އޭނާގެ އެއްބަސްވުން އަލުން ބަދަލުކޮށް ހަފްތާއަކު އޭނާ އަށް 400،000 ޕައުންޑް ލިބޭ މުސާރަ އަކަށެވެ.\nޔުނައިޓެޑުގައި މަޑުކުރުމަށް ބޮޑު މުސާރައެއް ހޯދަން ޕޮގްބާ އެދުނު ކަމަށް ސްކައި ސްޕޯޓްސްއިން ރިޕޯޓުކުރި ނަމަވެސް، ސްޕެއިންގެ ބާސެލޯނާއަށް ބަދަލުވުމަށް ބޭނުންވާކަން ޔުނައިޓެޑަށް ޕޮގްބާ އަންގާފައިވާ ކަމަށްވެސް ބައެއް މީޑިއާތަކުން ރިޕޯޓުކޮށްފައިވެ އެވެ.\nޔުނައިޓެޑާއެކު 2021 ވަނަ އަހަރުގެ ނިޔަލަށް އެއްބަސްވުން ހަދާފައިވާ ޕޮގްބާ އެ ކްލަބު ދޫކޮށްލަން އުޅޭ ކަމަށް ދަނީ އަޑުތައް ފެތުރެމުންނެވެ. އެގޮތުން އޭނާ ހޯދުމަށް ބާސާގެ އިތުރުން އެހެން ކްލަބްތަކުންވެސް އަންނަނީ މަސައްކަތް ކުރަމުންނެވެ.\nރިޕޯޓުތައް ބުނާގޮތުން ޕޮގްބާ ހޯދުމަށް ބާސާއިން ހުށަހެޅި ހުށަހެޅުމަށް ޔުނައިޓެޑުން ވަނީ ނޫނެކޭ ބުނެފައެވެ.\nޔުނައިޓެޑުން 2010 ވަނަ އަހަރު ކެރިޔަރު ފެށި އުމުރުން 25 އަހަރުގެ ޕޮގްބާ ވަނީ އިޓަލީގެ ޔުވެންޓަސްއަށްވެސް ކުޅެ ގިނަ ކާމިޔާބީތަކެއް ހޯދާފައެވެ. އޭނާ އަލުން އެނބުރި ޔުނައިޓެޑާ ގުޅުނީ 2016 ވަނަ އަހަރު 89.3 މިލިއަން ޕައުންޑުގެ އަގަކަށެވެ. 2016 ވަނަ އަހަރު ޔުނައިޓެޑަށް ބަދަލުވެ އޭނާ ވަނީ ޔުނައިޓެޑަށް 88 މެޗު ކުޅެދީ 15 ގޯލް ޖަހާފައެވެ.


HDC Ge Sababun Kudhi Viyafaarithah Bangroot Vedhaanekamuge Biru Boduvejje - Vaguthu\nހައުސިން ކޯޕަރޭޝަން (އެޗްޑީސީ) ގެ ބިންތައް ކުއްޔަށް ނަގާފައިވާ ވިޔަފާރިތަކަމަށް ރަނގަޅު އިންތިޒާމްތަކެއް އެކުންފުނިން ހަމަޖައްސައި ދެމުން ނުގެންދާތީ އެވިޔަފާރިތައް ބަނގުރޫޓް ވެދާނެ ކަމުގެ ބިރު ބޮޑުވެ، ބައެއް ވިޔަފާރިވެރިން ކަންބޮޑުވުން ފާޅުކުރަން ފަށައިފިއެވެ.\nކޮވިޑް-19 ފެތުރެމުން ދާތީ އެޗްޑީސީ އިން ވަނީ "ސަރުކާރުގެ އިކޮނޮމިކް ރިކަވަރީ ޕްލޭނުގެ ދަށުން ފަރުދުންނާއި، ވިޔަފާރިތަކަށް ކުރިމަތިވެފައިވާ ދަތިތަކަށް ޙައްލެއް ހޯދައިދިނުމަށް ކަމަށް ބުނެ އެކުންފުނިން ދޫކޮށްފައިވާ ފުލެޓު، ގޯތިތައް، ކުއްޔަށް ދޫކޮށްފައިވާ ކޮމާޝަލް ޔުނިޓުތަކާއި އަދި ސިނާޢީ ބިންތަކަށް އެއްބަސްވުމުގެ ދަށުން 2020 ވަނައަހަރުގެ އޭޕްރީލް އަދި މޭ މަހު ދައްކަންޖެހޭ އިންސްޓޯލްމަންޓް/ކުލީ ގެ %30 (ތިރީސް އިންސައްތަ) އަށްވާ ފައިސާ ދެއްކުން ފަސްކުރުމަށް ނިންމާފައެވެ.\nމި ފަދަ "ހެޔޮ ބަދަލެއް" ކުންފުނިން ގެނައި ނަމަވެސް ހާއްސަކޮށް އެޗްޑީސީ އިން ކޮމާޝަލް ޔުނިޓްތަކެއް ނަގައިގެން ވިޔަފާރި ކުރަމުން ގެންދާ ކުދި ވިޔަފާރިވެރިންނަށް އޮތީ ވަރަށް ބޮޑު ނުރައްކަލެކެވެ. އެއީ ވިޔަފާރި ދަށްވެ، މަހަކަށް ވުރެ ގިނަ ދުވަސް ވެފައި ވާއިރު ވެސް ކުލީގެ ބޮޑު ބައެއް ދައްކަން ޖެހުމާއި، އަދި ކުލިން އުނިކުރާ ފައިސާ ވެސް ފަހުން ދައްކަން ޖެހޭ ގޮތައް އޮތުމެވެ.\nހުޅުމާލޭގެ ލޯކަލް މާރްކޭޓްގައި ގޮޅިއެއް ހިންގަމުން ގެންދާ މީހަކު ބުނީ މާލެ ފުރަބަންދު (ލޮކްޑައުން) ކުރުމުގެ ކުރިން ހަވީރުން ފެށިގެން ރޭގަނޑާއި ހަމައަށް ވިޔަފާރިތައް ބަންދުކުރި ހިސާބުން މާރްކޭޓްގެ ވިޔަފާރި ވަރަށް ބޮޑަށް ދަށްވެފައިވާ ކަމަށާއި، ނަމަވެސް އެޗްޑީސީން ކުއްޔަށް ހަޤީޤަތުގައި ދީފައި ވަނީ ލުޔެއް ނޫން ކަމަށެވެ.\n"މިހާރު ދޮޅުމަސް ދުވަހަށް ވުރެ ގިނަ ދުވަސްވީ އެއްވެސް ވަރަކަށް ގޮޅިތަކުން ވިޔަފާރި ނުކުރެވޭތާ. ނަމަވެސް އެޗްޑީސީ އަށް އެބަޖެހޭ ކުލީގެ 70 އިންސައްތަ މިހާރު ވެސް ދައްކަން. އަދި 30 އިންސައްތަ ފަހުން ދައްކަން އެބަޖެހޭ. ނުލިބޭ އާމްދަނީ އަކުން ކުލި ދައްކަން ޖެހުމުން ބަނގުރާޓު ވެގެން ދާނީ. މިކަން އެޗްޑީސީގެ އެކި ނަމްބަރުތަކަށް ގުޅައިގެން ވެސް ދަންނަވާފައި ވާނީ. ނަމަވެސް ހައްލެއް ނުލިބުނު." އޭނާ ބުންޏެވެ.\nމާރްކޭޓް ގޮޅިއެއް އެޗްޑީސީން ދޫކޮށްފައި ވަނީ 3500 ރުފިޔާ އަށެވެ. އެއްބަސްވުން ބުނާ ގޮތުން އެތަނުގައި މަސައްކަތް ކުރަން ޖެހެނީ ވެސް ދިވެހިންނެވެ. އެހެންކަމުން ބައެއް މީހުން މިހާތަނަށް ވެސް ގޮޅިތައް ހިންގަމުން އައީ ނިސްބަތުން ބޮޑު މުސާރައެއް ދީގެން މުވައްޒަފުން ނަގައިގެންނެވެ. ނަމަވެސް މިހާރު ކުރިމަތިވެފައިވާ ހާލަތުގެ ސަބަބުން ދެން މިވިޔަފާރީގައި ކުރިއަށް ދެވިދާނެ ކަމުގެ އުއްމީދު ވަނީ ގެއްލިފައެވެ.\n"ވަގުތު" އަށް މައުލޫމާތު ދިން އިތުރު ވިޔަފާރިވެރިޔަކު ބުނީ ކޮވިޑް-19 އާއި ގުޅިގެން ދިމާވެފައިވާ ހާލަތުން އަރައިގަނެވެން ދެން ކުލި ވިޔަފާރިތަކުގެ ކުލި އެޗްޑީސީން މައާފު ކޮށްނުދޭނަމަ އެތައް ވިޔަފާރިވެރިންނެއް ބަނގުރޫޓް ވެގެންދާނެ ކަމަށެވެ.\n"ސޭވިން އަކު ނެތް ތިން ހަތަރު މަސް ވަންދެން ވިޔަފާރިނުކޮށް ކުލި ދެއްކޭނެ ގޮތެއް. އެންމެ ވަޒީފާއެއް އަދާކޮށްފައި ލިބޭ އެއްޗަކުން ދެކޮޅު ނުޖެހޭތީ އިތުރު ކަމެއް ކުރަން ވެގެން ގޮޅިއެއް ނަގައިގެން އުޅެނީ. ނަމަވެސް ވިޔަފާރި މިވަގުތައް ހުއްޓިފައި މިއޮތީ. މިހާލަތުގައި ކުލި ދައްކަން ޖެހުމަކީ ވަރަށް ބޭއިންސާފުން ކުރަމުން އަންނަ ކަމެއް. އެޗްޑީސީގެ ނިންމުން ބަދަލު ކުރަން ޖެހޭ." އޭނާ ބުންޏެވެ.\nއިތުރު މީހަކު ބުނީ މާލޭގައި މީހުން ކުއްޔަށް ދީފައިވާ އަމިއްލަ ތަންތަނުގެ ކުލި ވެސް ވަކި މުއްދަތަކަށް ކުޑަ ކޮށްދީފައިވާ އިރު އެޗްޑީސީން ކުލި ކުޑަކުރުމުގެ ބަދަލުގައި ކުލި ފަސް ކުރުމަކީ ވަރަށް ލަދުވެތި ކަމެއް ކަމަށެވެ. "އާއްމު ރައްޔިތަކަށް ވުރެ އެޗްޑީސީ ގޯސް ވުން އެއީ ލަދުވެތި ކަމެއް. ސަރުކާރު ކުންފުންޏެއް މިއަށްވުރެ ރައްޔިތުންނާއި މެދު ވިސްނަން ޖެހޭ." އޭނާ ބުންޏެވެ.\nމެއި 12, 2020 11:37\nކަލޭމެން ކައިރިޔަށް އެއްޗެއް ގަންނަންދާއިރަށް މަހުޖަނުންނަށް ވިއްކާ އަގު ދެރަމީހާޔަށް ކިޔާފާ "މީ މިހާރު ލިބޭ އަގޭ ނުގަންނަންޏާ އެހެންތާކަށް ދާށޭ" ބުނާ ވަގުތުތައް ހަނދާން ނެތީތަ؟ އަހަރުމެން މިހާރު ބުނަން އޮތީ މިހާރު އޮތްގޮތަށް ވިޔަފާރީގަ ސަވައިބް ނުވަންޏާ ބަންދުކޮށްފަ ގެޔަށް ދާށޭ.\nމެއި 12, 2020 12:04\nމިތަނުގެ ބޮޑުން ނަށްތިބިމީހުން ނަކީ ވަރަށް ކޮރަޕްޓްވެފައި ތިބިބައެއް. ސިނާއީ ސަރަހައްދުގެ އެކިބިމަށް ނަގަނީ ވެސް އެކި ކުލި. ސަރުކާރުގެ ބާރެއް މިތަނުގެ ބޮޑުންގެ މައްޗަކަށް ނުހިގާ.\nމެއި 12, 2020 13:01\nލޮބުވެތިރައްޔިތުންނޭ. ތިޔައީ މިގައުމުގެރައީސް ސޯލިހު ރައްޔިތުންގެ ހާލު ގާތުން ބައްލަވާ ކަރުނަ އަޅުއްވާ ރައްޔިތުންނަށް އޯގާތެރިވުމާއި ހެޔޮކޮށް ހިތްތެވުން.\nމެއި 12, 2020 13:04\nސަރުކާރު ބޭނުންވާގޮތް ވަމުންދާއިރު ކަލޭމެންދެން ބޭކާރު އަނގަނުތަޅާ.\nރާއްޖެ ބަގުރޫޓުވުން އެޖެންޑާ-19\nމެއި 12, 2020 14:00\nމޑޕ ސަރުކާރުއައި ފަހުން ބަގުރޫޓުވީ ކުދި ވިޔަފާރިއެކަށް ޏެއްނޫ މުޅި މިދިވެހި ރާއްޖެ ބަގުރޫޓުވެއްޖެ!\nމެއި 12, 2020 14:28\nދެން ކިޔެއްކުރަން 40000 ރުފިޔާއިން މުސާރަދީފައި ބަރިބަރިޔަށް ބައިތިއެްބާފައި ތިބި ޑައިރެކްޓަރުންތަކެއް؟\nމެއި 12, 2020 14:29\nއެޗްޑީސީއިން މިހާލަތުގައިވެސް މީސް މީީހުން ވަޒީފާ ގެއްލި ހަދާނެގޮތް ހުސްވެފައިވާ އިރު ވެސް ކުލިހޯދަށް ދުވަނީ، ކީއްތަވާނީ ސަރުކާރާއި ވާހަކަ ދައްކައިގެން ރަެްޔަތުންނަށް ލުޔެއް ދިނިއްޔާ\nމެއި 12, 2020 14:42\nކުލިތަކުން 30ޕަސެންޓް ފަސްކޮށްދީ 70ޕަސެންޓް ދަންކަންޖެހޭއިރު ވަޒީފާތައްގެއްލި ލާރިއެއްލިބެންނެތް ވަގުތެއްގައި މިފައިސާ ދެއްކުމަކީ ރައްޔިތުންއިތުރައް ނިކަމެތިވުންނޫންކަމްކަށްނުވާނެކަންޔަގީން ސަރުކާރުން މިކަމަށް ހައްލެއްހޯއްދަވައިދެއްވާނެކަމަށް އުންމީދުކުރަން\nމެއި 12, 2020 16:21\nތިޔަ ސުހައިލަކީ ކެނެރީގޭ ނަޝީދުގެ އެޖެންޓެއް އެމްޑީޕީ ވެރިކަން ވެއްޓުނީމަ އިސްތިއުފާދީފަ އަނެއްކާ އެމްޑީޕީއަށްވެރިކަންލިބުނީމަ މަޤާމަށައައިސް އެއިނީ ކެނެރީގޭނަޝިދު ބޭނުންވާ މީހުނަށް ހުޅުމާލޭގެ ބިންތައް ވެދުންކުރަން\nމެއި 12, 2020 16:38\nކުލި އަދި ރިޕޭމަންޓްސް މާފު ކޮށްދިނުން ހެޔޮކަން ބޮޑު އަދި ޒިންމާދާރު ގޮތަކީވެސް އެެއީ އަތުގަ ހުރި ލާރިކޮޅުން ކާނެ އެތިކޮޅެއް ލިބޭތޯ އެންމެ ފުރަތަމަ ބަލަންޖެހެނީ މަރުނުވެ ހުރެއްޖިއްޔާތާ ދެންވެސް ކުލި ދެއްކޭނީ\nމެއި 12, 2020 16:41\nކުލި ކުޑަކުރަން އެދުނީމަ ބުނަނީ ގެއިން ނިކުންނާށޭ، އެކަމަކު މިވެރިންގެ ވިޔަފާރިބިމުން ކުލިނަގައިގެންނުވޭ މިދެން އަރަތެއްނު. ވިޔަފާރި ބިމުން ކުލި ޑަބަލްކުރޭ، ދައްކަންޖެހޭނީ ނުދައްކަންޏާ ބިން އަތުލާ.\nމެއި 12, 2020 16:47\nތި މާރުކޭޓު ގޮޅިތައް ދޫކޮށްފަ ދާން ވީ ނުން ކުލި ނު ދެއްކެންޔާ. ތި ބޭނުން ބައިވަރު މީހުން އެބަތިބި ކުލި ދައްކައިގެން އުޅެވޭ ވަރު. ސަރުކާރުން ރަނގަޅަށް ކަމެއް ކޮށަ ދިނީމައި ވެސް ހަޖޫ ޖަހަނީ. ބަލަ ސަރުކާރުން ހުރިހާ ކަމެއް ހިލޭ ނުކޮށް ދެވޭނެ. އަމިއްލަ ޒިންމާއެއް ވެސް އެބަ އޮތް. ފައިނޭންސް ކުރާނެ ގޮތް ހޯދައިގެން ވިޔަފާރި ކުރެވޭނީ. ފައިނޭންސް އެހީ ހޯދަން ހަމަ އެކަނި ސަރުކާރައް ދިޔުމުގެ ބަދަލުގައި އެހއނިހެން ގޮތް ގޮތް ހޯދާ. އަމިއްލަ މީހުންނައް ވިޔަފާރިގެ ސްޓޮކް ވިއްކަން ފަށަން ވީ ނު. އިންވެސްޓަރަށް ވެސް ފައިދާ އާއި ގެއްލުމުން ބައެއް އެލޭ ގޮތައް.\nމެއި 13, 2020 00:43\nއަމިއްލަ މީހާގެ ގޭގެ ކުލި މާފުކުރާ އިރު ސަރުކަރުގެ ކުލިތައް މާފުނުކުރެވެންވީ ސަބަބެއް ނެތް.\n30 ޕާސަންޓް ވެސް ޖެެހެނީ އެޕްލައިކުރަން . ޢަދި ޖަވާބެއް ވެސް ނާދޭ އަދި. ޢީމެއިލް އެއް ކުރިއަށް ޝުކުރިއްޔާ ވެސް ބުނެނުލާ. 10 ކުރިން ޖަވާބެއް ނުލިބުނީމާ 100 ޕަސަންޓް ކުލި އެންމެ ފަހުން ކަރު އެލުވާލާފައ ޖަމާކުރީ 10 ވަނަ ދުވަހުގެ ރޭގަނޑު 11:30 ގައި...\nމެއި 13, 2020 02:16\nތިޔަ ގޮޅިތައް ހޯދީވެސް ހައްގު ގޮތުގައެއް ނޫން، ދައްކަވަން އޮތްދުވަހެއް ދައްކަވާނެ ދުނިޔެމަތީގައިވެސްް ބައެއްފަހަރު.\nމެއި 13, 2020 03:38\nސިނާއީ ސަރަހައްދުން ނަގާފަހުރި ގިނަ ބިންތަށްވަނީ ދެވަނަ ފަރާތަކަށް ވ ބޮޑު އަގުގައި ކުއްޔަށްދީފަ އެ ކުލިން ބިމުގެ ވެރިމީހުން ރާއްޖެ ދޫކޮށް އުޅެނީ ބޭރުގައުމުތަކުގައި މަދު ބަޔަކު އެބަޔަކު ނެގި ބިން ތަކުގައި އަމިއްލަޔަށް މަސައްކަތް ކުރަނީ.\nމެއި 14, 2020 23:03\nއެޑިއުކޭޝަން މިނިސްޓްރީ އިން ކުއްޔައް ދީފަ ހުރި އެއްވެސް އިމާރާތަކުން ކުލި ކުޑައެއް ނުކުރޭ.


ފެކަލްޓީ އޮފް އާރޓްސްއަށް ބޭނުންވާ ފޮތްތަކެއް ގަތުން\nދިވެހިރާއްޖޭގެ ޤައުމީ ޔުނިވަރސިޓީގެ ފެކަލްޓީ އޮފް އާރޓްސްއަށް ބޭނުންވާ ފޮތްތަކެއް ގަންނަން ބޭނުންވެއްޖެއެވެ. ވީމާ، މިމަސައްކަތް ކޮށްދިނުމަށް ޝައުޤުވެރިވާ ހުރިހާ ފަރާތްތަކަށް ފުރުޞަތު ހުޅުވާލަމެވެ.\nއަންދާސީ ހިސާބު ހުށަހަޅާނީ އީމެއިލް މެދުވެރިކޮށެވެ. އަންދާސީ ހިސާބު އީމެއިލް ކުރުމަށް ހުޅުވާލެވެނީ 2020 ޖުލައި 23 ވާ ބުރާސްފަތި ދުވަހުގެ 11:00 ން 11:10ގެ ނިޔަލަށެވެ. މި ގަޑީގެ ކުރިން ނުވަތަ ފަހުން ހުށަހަޅާ ބީލަންތަށް ބަލައި ނުގަނަވޭނެއެވެ.\nނަންބަރު3ގައި ބަޔާންކޮށްފައިވާ ފަދައިން ޕްރޮޕޯސަލްގައި ބަޔާންކުރާ މައުލޫމާތާއި މައުލޫމާތު ޝީޓާ އެޓޭޗްކުރެވިފައިވާ ލިސްޓްގައިވާ ފޮތްތަކުގެ ސްޕެސިފިކޭޝަނާ ދިމާނުވާނަމަ އެފަރާތްތަކުގެ ބީލަންވެސް ބާޠިލްކުރެވޭނެއެވެ.\nސުންގަޑި: 23 ޖުލައި 2020 1110\n- ބީލަމުގައި ޢަމަލުކުރާ އުސޫލާއި ހުށަހަޅަންޖެހޭ ލިޔުންތަށް


Majileehuge memberun vaki kurevey gothah hadhan party thakah petition eh hushahalhaifi | Mihaaru\nމެމްބަރުން ވަކިކުރެވޭ ޕެޓިޝަން، އެމްޑީޕީ އޮފީހާ ހަމްޒާ ހަވާލުކުރަނީ.-\nމަޖިލީހުގެ މެމްބަރުން ވަކިކުރެވޭ ގޮތަށް ހަދަން ޕާޓީތަކަށް ޕެޓިޝަނެއް ހުށަހަޅައިފި\n04 އެޕްރީލް 2019 - 19:029comments\nރައްޔިތުންގެ މަޖިލިހުގެ މެމްބަރުންގެ އިތުބާރު ނެތް ކަމުގެ ވޯޓު، އެ ދާއިރާއެއްގެ ރައްޔިތުންގެ މެދުގައި ނެގޭނެ އުސޫލެއް ގާއިމްކުރުމަށްޓަކައި 500 އަށްވުރެ ގިނަ މީހުންގެ ސޮޔާ އެކު ޕާޓީތަކަށް މިއަދު ޕެޓިޝަނެއް ހުށަހަޅައިފި އެވެ.\nޕެޓިޝަން ތައްޔާރުކުރުމުގައި އިސްކޮށް އުޅުއްވި ގަލޮޅު އުތުރު ދާއިރާއަށް އަމިއްލަ ގޮތުން ވާދަ ކުރައްވާ ހަމްޒާ ހަލީލް "މިހާރު" އަށް ވިދާޅުވީ ސަރުކާރު ކޯލިޝަންގައި މިވަގުތު އެންމެ ހަރަކާތްތެރިކޮށް އޮތް ތިން ޕާޓީ އަށް އެ ޕެޓިޝަން ހުށަހަޅާފައިވާ ކަމަށެވެ. އެއީ އެމްޑީޕީ އާއި ޖުމްހޫރީ ޕާޓީގެ އިތުރުން އަދާލަތު ޕާޓީ އެވެ.\nމެމްބަރުން ވަކިކުރެވޭ ޕެޓިޝަން، ޖޭޕީ އޮފީހާ ހަމްޒާ ހަވާލުކުރަނީ.-\nއޭނާ ވިދާޅުވީ ޕާޓީތަކަށް ޕެޓިޝަން ހުށަހެޅިކަމުގައި ވިއަސް ރާއްޖޭގެ އެކި ހިސާބުތަކުގައި އަދި ވެސް އެ ޕެޓިޝަންގައި ސޮއިކުރަމުން އަންނަ ކަމަށެވެ. ބިލަކަށްވެ މަޖިލީހަށް ހުށަހެޅަންދެން އެ ޕެޓިޝަންގެ މަސައްކަތްތައް ކުރިއަށްގެންދާނެ ކަމަށް ހަމްޒާ ވިދާޅުވި އެވެ.\nޕާޓީތަކުން އިހުލާސްތެރިކަން ދައްކައި، ރައްޔިތުންގެ ތާއީދާއެކު އެ ބިލް މަޖިލީހަށް ހުށަހަޅާނެ ކަމަށް އުއްމީދުކުރައްވާ ވިދާޅުވި އެވެ.\nމެމްބަރުން ވަކިކުރެވޭ ޕެޓިޝަން، އަދާލަތު ޕާޓީގެ އޮފީހާ ހަމްޒާ ހަވާލުކުރަނީ.-\nއޭނާ ކުރިން ވިދާޅުވި ގޮތުގައި ޖަލްސާތަކަށް ހާޒިރުނުވާ މެމްބަރުންނާއި ރައްޔިތުންގެ ވިންދާ އެއްގޮތަށް މަސައްކަތް ނުކުރައްވާ މެމްބަރުން ވަކިކުރުމުގެ ބާރު ރައްޔިތުންނަށް ލިބެން ޖެހެ އެވެ. ރައްޔިތުންގެ ތާއީދު ގެއްލޭ ހިސާބުން، އެ މެމްބަރަކަށް މަގާމުގައި ހުރެވިގެން ނުވާނެ ކަމަށް ވެސް އޭނާ ވިދާޅުވި އެވެ.\nމަޖިލިހުގެ މެމްބަރުންގެ މައްޗަށް އިތުބާރު ނެތް ކަމުގެ ވޯޓު ނެގޭ ގޮތަށް ދުނިޔޭގެ ބައެއް އެހެން ގައުމުތަކުގައި އުސޫލުތައް ކަނޑައަޅާފައިވެ އެވެ. އޭގެ ތެރޭގައި އިނގިރޭސި ވިލާތް ވެސް ހިމެނެ އެވެ.\nއިތުރު ލިޔުންތައް އެމްޑީޕީ އަދާލަތު ޕާޓީ އިލެކްޝަންސް ކޮމިޝަން ޖުމްހޫރީ ޕާޓީ ރައްޔިތުންގެ މަޖިލީހުގެ އިންތިޚާބު 2019


ހިނިތުންވެލާށޭ ކަލާ5| Esfiya - Dhivehi Vaahaka Site\nހިނިތުންވެލާށޭ ކަލާ 5\nއިޒްއާން އިޒްހާ އާއި ދިމާއަށް ބަލައިލިއިރު އެ ދެލޮލުން ފެންނަނީ ލޯތްބާއި ކުލުނެވެ. އެ ދެލޮލުން ވާހަކަތަކެއް ކިޔައިދޭ ފަދައެވެ.\n“އިޒޫ. އަހަރެންނަށް އިނގޭ ކުރީގަ އަހަރެން އިޒޫ އިގްނޯރ ކުރާތީ ވަރަށް ދެރަވާކަން. އަދި އަހަރެން އަމިއްލައަށްވެސް ޤަބޫލުކުރަން އަހަރެން އިޒޫ އާއި މެދު ކަންތައް ކުރީ ރަނގަޅަކަށް ނޫންކަން. ކޮންމެ ކަމެއް ކުރަންވެސް އަމުރުކޮށް… މިއީ އަހަރެން ފަހުން ވަރަށް ރިގްރެޓް ކުރި ކަމެއް. އަހަރެން ކުޑަ އިރުއްސުރެ އިޒޫ ދެކެނީ ލިޓްލް ސިސްޓާރއެއް ގޮތަށް. އެކަމު މަންމަ ކަންތައް ކުރާ ގޮތް ފެނިފަ އިޒޫއަށް ރީތިކޮށް ވާހަކަ ދައްކަން ނުކެރުނީ.. އަދި އެއީވެސް މަންމަ ނުރުހިދާނެތީ. މަންމަ އިޒޫއަށް ކުރި ކަންތަކާއި މެދުވެސް އަހަރެން ލަދުވެތިވަން.. އޮން ބިހާފް އޮފް މީ އެން މައި މޯމް.. އައިމް ރިއަލީ ސޮރީ އިޒޫ. ދޮންބެއަށް މާފުކުރޭ.. ދެން ދުވަހަކުވެސް ދޮންބެ އިޒޫ އިގްނޯރއެއް ނުކުރާނަން. ކޭން ޔޫ ގިވް މީ އެ ޗާންސް ޓު މޭކް ތިންގްސް ރައިޓް؟” އިޒްއާންގެ ދިގު ސްޕީޗް ނިންމައިލިއިރު އޭނާއަށް އިނީ އިޒްހާއަށް ދެލޯ ހަމަކުރަންވެސް ނުކެރިފައެވެ.\n“ދޮންބޭ، އިޓްސް އޯކޭ… އެން ޔެސް.. އަހަރެން ދޮންބެއަށް މާފުކޮށްފިން އަދި އައިލް ގިވް ޔޫ އެ ޗާންސް.” އިޒްއާންއަށް އިސް ހިއްލައިލެވުނީ އިޒްހާ މަޑުމައިތިރިކަމާއިއެކު އެހެން ބުނުމުންނެވެ.\nއިޒްހާގެ ދެލޮލުން އުފާވެރިކަމުގެ ކަރުނަތައް ވިދަވިދާ ހުރިއިރު ތުންފަތަށް ވެރިވެފައިވަނީ ފަނޑު ހިނިތުންވުމެވެ. އިޒްއާންގެ ހިތް އޭނާގެ މައްޗަށް ހެޔޮކަން އެނގުމާއިއެކު އޭނާއަށް ލިބިފައިވަނީ ބަޔާންކުރަން ދަތި އުފާވެރިކަމެވެ. އިޒްއާންގެ ތުންފަތަށްވެސް ފަނޑު ހިނިތުންވުމެއް ވެރިވީ އިޒްހާގެ އެ ހިނިތުންވުން ފެނުމުންނެވެ. ނަމަވެސް ދެމީހުންނަށް ނޭނގުނުކަމަކީ މި އުފާވެރިކަން ކުޑަކުޑަ ދުވަސްކޮޅެއް ތެރޭގައި ބަދަލުވާނޭކެމެވެ.\nއަނެއް ދުވަހެވެ. ހެނދުނު އަށެއް ޖަހައިފިއެވެ. އިޒްހާ އަދިވެސް އެނދުން ނުތެދުވަން އޮތީ މިއަދަކީ ހުކުރުދުވަސްކަމުގައި ވުމުންނެވެ. ނަމަވެސް ހެނދުނު ސައި ހަދަން ޖެހޭކަމަށް ހަނދާންވުމުން ތެދުވެ ފާހަނައަށް ވަނީ ކަންނެތްކަމާއިއެކުއެވެ. ރީތިވެލައިގެން ކޮޓަރިން ނިކުތްއިރު ޒާކިން ސިޓިން ރޫމް ސޯފާގައި ފޯނާއި ކުޅެންއިނެވެ. ޒާކިންއަށް އިޒްހާ ފެނުމާއިއެކު ހީލިއެވެ. ބަދަލުގައި އިޒްހާވެސް ހިނިތުންވުމެއް ބަދަލުކޮށްލިއެވެ.\n“ކިން އެކަނިތަ މިއަދު ހޭލީ؟” އިޒްހާ އަހައިލިއެވެ.\n“ނޫން. އާން އާ ޔާންވެސް އެބައުޅޭ ހޭލައިގެން. އާން ފާހަނާގަ ކަންނެ. ޔާންވެސް ފްރައިޑޭ ވީމަ ނުތެދުވަން އުޅެއުޅެފަ އަހަރެން ބަޑިއެއް ޖަހައިލީމަ ތެދުވީ.” ޒާކިން އެހެން ބުނުމާއިއެކު އިޒްހާއަށް ހެވުނެވެ.\n“ޕިސް ޕިސް.. ބަލާބަލަ! އަހަރެން ނުހުންނަ އިރު ތިވަރަށް އަހަރެންނޭ ކިޔައިގެން ގޮސިޕް ކުރާވަރު.” ދެމީހުންނަށްވެސް އިޒްއާންމެންގެ ކޮޓަރިއަށް ބަލައިލެވުނީ ކަޔާން ވާހަކަދެއްކި އަޑަށެވެ.\nކަޔާން ދެބުމަ ކައިރިކޮށްލައިގެން ދޮރު ކައިރިއަށް ރީތިވެގެން ނިކުމެ ހުރިއިރު އިޒްއާންވެސް އެއިރު ހެމުން ހެމުން ނިކުންނަނީއެވެ. ޒާކިންވެސް ހޭން ފެށީ އެހިސާބުންނެވެ.\n“ދެން ނުހީބަލަ ދޯ! ވަރުގަދަ ކަމެއް.” ކަޔާން އަނގައަށް ގޮތެއް ހަދައިލަމުން ބޭރަށް ނިކުތެވެ.\n“ދޮންބެމެން އެހަށް މަޑުކޮށްލައްޗެ. އަހަރެން މި ދަނީ ސައި ހަދަން.” ކަޔާން ދިޔަ ދިމާއަށް ބަލަން ހުރުމަށްފަހު ޒާކިން އާއި އިޒްއާންއަށް ވަކިވަކިން ބަލައިލަމުން ބުނެލިއެވެ.\nދެމީހުންވެސް ބޯ ޖަހައިލުމާއިއެކު އިޒްހާ ބަދިގެއަށްވަނެވެ. ތިރީސް މިނެޓު ތެރޭގައި ރޮއްޓާއި މަސްހުނި ހެދައި ތަށިތައް އަތުރުމަށްފަހު އެ މީހުންނަށް ކާން ގޮވިއެވެ. ދެން އިޒްއާން ކައިރީ ރައިލީމެން ގެއަށްށޭ ބުނެ އެގެއަށް ދާން މިސްރާބުޖެހިއެވެ. އެހިސާބަށްގޮސް ރައިލީމެން ގެއަށް ވަތްއިރު ރަހޫލް ބަދިގެ ތެރޭގައި އުޅުނެވެ.\n“ދޮންތާ؟” އިޒްހާ ބަދިގެއަށް ވަންނަމުން ގޮވައިލިއެވެ.\n“އިޒޫ! ހާދަ ހެނދުނަކާ ތި އައީ؟” ރަހޫލް ހީލަމުން އެއްސެވެ.\n“އާނ! ރައިގެ ހާލު ބަލައިލަން މިއައީ. ކޮބާ މަންމަ؟” އިޒްހާ ރަހޫލްގެ ފަހަތުން ކާގެއަށް ހިގައިގަތެވެ.\n“މަންމަ ގޮއްސި މާލެ، މާމަ ބަލިވެގެން އުޅޭތީ. ރައި… ކޮންމެވެސް ވަރަކަށް ރަނގަޅު. އެކަމު ވަރަށް މަސައްކަތް ކުރޭ ޖިޔާން މަތިން ހަނދާން ނައްތައިލަން.” ރަހޫލް ފުން ނޭވާއެއް ދޫކޮށްލަމުން ބުންޏެވެ.\n“އޮހް. އަދިވެސް ނުހޭލާ؟” އިޒްހާ އަހައިލިއެވެ.\n“އާނ. ނުހޭލާ. ރޭގަ އަދި އަށެއް ޖެހީރު ހޭލާ އުޅެއުޅެފަ ވަރަށް ދަންވި ފަހުން ނިދީވެސް.” ރަހޫލް ބުނެލިއެވެ.\nއިޒްހާ ބޯ ޖަހައިލަމުން ގޮސް ރައިލީގެ ކޮޓަރިއަށް މަޑުމަޑުންވަނެވެ. އެއިރު ރައިލީ ބެޑް ޝީޓް އަޅައިލައިގެން ނިދައިފައި އޮތްއިރު ހިކިފައިހުރި ކަރުނަތައް ފާހަގަވާން ހުއްޓެވެ. އިޒްހާ ގޮސް ރައިލީގެ އެނދުގެ ބޯލާ ކޮޅު ކައިރިއަށްގޮސް ހުއްޓުނެވެ. އަދި މަޑުމަޑުން ރައިލީގެ ބޮލުގައި ފިރުމައިލިއެވެ.\n“އައިމް ސޮރީ ރައި.. އިޓްސް އޯލް މައި ފޯލްޓް!” އިޒްހާގެ އަނގައިން ނިކުތް މި ބަސްކޮޅާއިއެކު އޭނާ އަވަހަށް އެތަނުން ނިކުމެގެން ދިޔައެވެ.\nރޭގަނޑު ގަޑިއެވެ. ގަޑިން އަށެއް ޖެހިއިރު އިޒްހާ ހުރީ ރީތިވާށެވެ. އިޒްއާން ކޮޓަރި ތެރެއަށް ޓަކި ޖަހައިފައިވަނީ ހަމަ އެ ވަގުތުކޮޅުގައެވެ.\n“އިޒޫ؟ ކޮންތާކަށް މިއޮތް ރޭގަނޑު؟” އިޒްއާން އެހެން އެހުމާއިއެކު އިޒްހާ ހިނިތުންވެލިއެވެ.\n“މި ދަނީ ފްރެންޑަކާއިއެކު ރެސްޓޯރެންޓަކަށް.” އިޒްހާ ބުނެލިއެވެ.\n“އޮހް. އެހެން؟ ލައިދެން ދާންވީތަ؟” އިޒްހާ ކޮޓަރިން ނިކުތުމާއިއެކު އިޒްހާގެ ފަހަތުން ނިކުންނަމުން އިޒްއާން އެއްސެވެ.\n“ނޯ. އިޓްސް ފައިން. އައި ކޭން މެނޭޖް.” އިޒްހާ އެހެން ބުނަމުން ބޭރަށް ނިކުތެވެ.\n“ހަނދާންކޮށް ނުވަގަޑި ބައިވުމުގެ ކުރިން ގެއަށް އަންނާތި!” އިޒްއާން ގޮވައިލި އަޑު އިވުނެވެ.\nއިޒްހާ އާއެކޭ ބުނަމުން ހިގައިގަންނަން އުޅުނު ތަނުން މީހަކު ޖޯލިފަތީގައި އިން ތަން ފެނުމުން ބަލައިލިއެވެ. އެތާ އިނީ ރުކައިންއެވެ.\n“ރުކް؟ މިތާ ކީތްކުރަނީ؟ އައި ތޮޓް ރެސްޓޯރެންޓްގަ ކަމަށް މީޓްވަނީ..” އިޒްހާއަށް ލިބުނީ ވަރަށްވެސް ބޮޑު ހައިރާންކަމެކެވެ.\n“އަހަރެން މި އައީ އިޒޫ ބަލައެއްނު.” ރުކައިން އެހެން ބުނަމުން ތެދުވެ ހިގައިގަތެވެ.\nއިޒްހާވެސް ހީލަމުން ރުކައިންގެ ފަހަތުން ދުވެފައި ކަހަލަ ގޮތަކަށް އެއްވަރުކޮށްލިއެވެ. އެ ދެމީހުންގޮސް ރެސްޓޯރެންޓަށް ވަތްއިރު އެންމެ ފުރަތަމަވެސް އިޒްހާގެ ލޮލުގައި އަޅައިގަތީ ދެމީހުންނަށް އިށީނދެވޭވަރުގެ މޭޒެއްގެ ދޮށުގައި އިށީނދެއިން ކަޔާން އާއި ޝިއުނީއެވެ. އިޒްހާ ހައިރާންވި ނަމަވެސް އިސްޖަހައިލަމުން ރުކައިންގެ ފަރާތުންގޮސް މޭޒެއްގެ ދޮށުގައި އިށީނެވެ.\nއިޒްހާ ދިއުމާއިއެކު އިޒްއާން ފޫހިވެގެން ބޭރަށް ނިކުތީ ޒާކިން ނޫޅޭތީ އާއިވެސް އެކުގައެވެ. އެއިރު އަށްގަޑި ފަނަރައެވެ. އޭނާ ނިކުމެގެން މިސްރާބުޖެހީ އަތިރި މައްޗާއި ދިމާއަށެވެ. އެ ހިސާބަށް ދިޔައިރު އެއްވެސް މީހަކު ފެންނާކަށްނެތެވެ. އެހެންކަމުން އޭނާގޮސް އެތާހުރި ދެ އުނދޯލި ތެރެއިން އެއް އުނދޯލީގައި އިށީނެވެ. ކުރިމަތީގައި ހުރި އުނދޯއްޔަށް ބަލައިލެވުނީދެނެވެ. ކަޅުކަންގަދަ އިސްތަށިގަނޑު ހުޅިއަކަށް ޖަހައިލައިގެން އެއިނީ އެ ހިތުގެ ރަނީއެވެ. ފުރަތަމަ ފެނުނު ދުވަހުއްސުރެ ފަށައިގެން ފުރަތަމަ ނަޒަރުން ލޯބިވެވުނު ހަމައެކަނި އަންހެން ކުއްޖާއެވެ. ރަހޫލްއެވެ. ރަހޫލް އިނީ ފޯނުން ކޮންމެވެސް ކަމެއް ކުރާށެވެ.\n“ހަހް؟ ސަރ؟” ރަހޫލްއަށް ކުރިމަތި ބަލައިލެވުނު ތަނާ އޭނާއާއި ދިމާއަށް އެސްފިޔަވެސް ޖަހައިލުމެއްނެތި ބަލަންއިން އިޒްއާން ފެނުމުން އޭނާގެ ދެކޮލަށް ރަތްކުލަ ފާއްދައިލިއެވެ.\n“ސާރ؟ މިތާ ކީތްކުރަނީ؟” އިޒްއާން ސިހުނީ ރަހޫލް ތަންކޮޅެއް ބާރަށް އެހެން ބުނުމުންނެވެ.\n“އަމް.. މި ހަމަ ފޫހިވެގެން މިތަނަށް ޖައްސައިލީ. ހައު އާރ ޔޫ؟ ކީއްވެ މިއަދު ނައީ އޮފީހަށް؟” އިޒްއާން ތަންކޮޅެއް ރީއްޗަށް ވާހަކަ ދެއްކުމުން ރަހޫލްއަށް ލިބުނީ ވަރަށްވެސް ބޮޑު ހައިރާންކަމެކެވެ.\n“އަ.. އަޅުގަނޑު ރަނގަޅު. އަޅުގަނޑުގެ ކޮއްކޮ ބަލިކަމުން އޮފީހަށް ނާދެވުނީ. މާދަމާ ދެވޭތޯ ބަލާނަން. އެން.. ސާރގެ ހާލު ކިހިނެތް؟” ރަހޫލް އެހެން ބުނީ އިސްޖަހައިލަމުންނެވެ.\n“އެހެން.. ރަހޫލްގެ ކޮއްކޮއަށް އަވަސް ޝިފާއަކަށް އެދެން. އަހަރެންގެ ހާލުވެސް ރަނގަޅު. އަހަންނާ ދިމާއަށް އޮފީހުން ބޭރުގައި އާންއޭ ކިޔައިފައި ގޮވިޔަސް އެއްވެސް މައްސަލެއް ނެތް. ކޭން ވީ ބީ ފްރެންޑްސް؟” އިޒްއާން ހިނިތުންވެލަމުން އެއްސެވެ.\n“ހަހަހަ. ޝުއަރ ސާރ.. އައި މީން އާން.” ރަހޫލް ހީލަމުން އެހެން ބުނެލިއިރު އެ ތުންފަތަށް ވެރިވިފައިވާ ހިނިތުންވުމުން އިޒްއާންއަށް ލިބުނީ ބަޔާންކުރަން ދަތި ހިތްހަމަޖެހުމެކެވެ.\n“އަހަރެންނަށް ހީވޭ އަދި އޮފީސް ނޫން އެހެން ތާކުން ރަހޫ ފެނުނުހެން. ކޮންތަނެއްތަ އެއީ… އާނ! އިޒޫއާ އެއްކޮށް. ރަހޫއާ އިޒޫއާ އޮންނަނީ ކޮން ގުޅުމެއް؟” އިޒްއާން އަހައިލިއެވެ.\n“އިޒޫ؟ އެއީ އަހަރެންގެ ކޮއްކޮ ރައިލީގެ ބެސްޓްފްރެންޑް. ދެން ކުޑައިރުއްސުރެ މިގެއަށް އަންނާތީ އަހަރެންނަށްވެސް ކިޔަނީ ދޮންތަ. އެހެންވެ އަހަރެންވެސް އިޒޫ ދެކެނީ ރައި ގޮތަށް ހަމަ ލިޓްލް ސިސްޓާރއެއްހެން.” ރަހޫލް ބުނެލިއެވެ.\n“ދަނީ އިނގޭ ސަ.. އާން. ރައި އެބަ ގުޅާ.” ރިންގުވާން ފެށި ފޯނަށް ބަލައިލަމުން ރަހޫލް އެހެން ބުނެ އުނދޯލިން ތެދުވެ ދުރަށް ހިނގައުގަތެވެ.\n“ޕްރިޓީ ސޫން.. އައިލް މޭކް ޝުއަރ އިޒޫ އިޒް ޔުއަރ ލިޓްލް ސިސް އެން ޔޫ އާރ މައި ވައިފް.” ރަހޫލް ދިޔަ ދިމާއަށް ބަލަން ހުރެގެން އިޒްއާން އެހެން ބުނެލިއިރު އެ އަޑުގައިވަނީ ޔަޤީންކަމެވެ.\n“ލީހާ ބުނެބަލަ ކިހިނެތް އެކަން ކުރާނީ އަހަރެން؟” ރުކައިން އެނދުގައު އިށީނދެއިން އިރު ލީހާވެސް ރުކައިން ކައިރީގައި އިށީނދެއިނެވެ.\n“އޭނާ ކިހާ ދެރަވާނެ ހުރިހާ ކަމެއްގެ ހަޤީޤަތް އިނގޭ ދުވަހަކުން؟ ނޭނގެއެއްނު އޭނާ އަހަރެންނާއި އޮތް ގުޅުންވެސް ނުކަނޑައިލާނެކަމެއް. ލީ..” ރުކައިން ލީހާއަށް ބަލައިލިއިރު އޭނާއިނީ އިސްޖަހައިލައިގެންނެވެ.\n“ދޮންބޭ.. އަހަރެންނަކަށްވެސް ނޭނގެ.. އެކަމަކު ބުނަން. އައި ތިންކް ދިސް އިޒް ނޮޓް ދަ ޓައިމް ޓު ޓެލް ހާރ. އޭނާ އަމިއްލައަށް އެކަން ހޯދާނެ. އައި ޖަސްޓް ނޯ އިޓް. އަހަރެމެންނަށް ކުރެވެން އޮތް ކަމަކީ ޔަލްދައްތަ ބުނި ގޮތަށް އޭނާ ރައްކާތެރިކުރުން.” ލީހާ އިސްހިއްލައިލުމަށްފަހު ރުކައިންގެ ކޮނޑު މަތީގައި އަތް ބާއްވައިލަމުން ބުންޏެވެ.\nރުކައިންވެސް އެކަމާއި އެއްބަސްވުމުގެ ގޮތުން ބޯޖަހައިލައި ލީހާގެ އަތުގައި ހިފަހައްޓައިލިއެވެ.\nWow mi part VX vrh reethi\nnext part vrh avahah kiyaalan libeyne kamah unmeedhu kuran\nހިތާމަ ލޯބި September 25, 2017\nހިތާމަ އެހެނިހެން މަޖާ January 25, 2022


Male' Sarahaddhu Gai Delivery Ge Hidhumaiy Dheveynee 11 Gadi Iru - Vaguthu\nމާލެ ސަރަޙައްދުގައި ޑެލިވަރީގެ ޚިދުމަތް ދެވޭނީ 11 ގަޑިއިރު\nމާލެ ސަރަޙައްދުގައި ކާބޯތަކެތީގެ ޚިދުމަތްދޭ ތަންތަނުންނާއި ފިހާރަތަކުން ޑެލިވަރީގެ ޚިދުމަތްދޭނެ ގަޑިތައް ފުލުހުން ހާމަކޮށްފިއެވެ.\nމާލެ ސަރަޙައްދުގައި ޑެލިވަރީގެ ޚާއްސަ ގަޑިތަކެއް ކަނޑައަޅާފައި މިވަނީ، އިއްޔެ މާލެއިން ކޮވިޑް-19 ފެނި، މި ވައިރަސް މާލޭގައި ފެތުރެމުންދާތީ ރައްކާތެރި ކަމުގެ ފިޔަވަޅެއްގެ ގޮތުން މާލޭގެ ސިއްޙީ އެލާޓް ރަތަށް ބަދަލުކޮށް، މި ސަރަޙައްދު ފުރަބަންދު ކުރުމާއި ގުޅިގެންނެވެ.\nފުލުހުން މިރޭ ކަނޑައަޅާފައިވާ ގަޑިތަކާއި އެކު، ފުރަބަންދުގެ މުއްދަތުގައި މާލެ ސަރަޙައްދުގައި ޑެލިވަރީގެ ޚިދުމަތް ދެވޭނީ ކޮންމެ ދުވަހަކުވެސް 11 ގަޑިއިރަށެވެ.\nފުލުހުން މިރޭ ނެރެފައިވާ ޑެލިވަރީގެ ގަޑިތަކަކީ، ހެނދުނު 9:00 އިން މެންދުރުފަހު 14:00 އަށް، މެންދުރުފަހު 15:00 އިން އިރުއޮއްސި 18:00 އަށް އަދި ރޭގަނޑު 20:00 އިން 23:00 އާއި ހަމައެވެ.\nމާލެ ފުރަބަންދު ކުރުމާއި ގުޅިގެން، ޒަރޫރީ ޚިދުމަތްތައް ފޯރުކޮށްދެއްވާ ފަރާތްތަކަށް އެކަމުގެ ޚާއްސަ ހުއްދައެއް ދޫކުރުމުގެ އިންތިޒާމް ފުލުހުން ވަނީ ހަމަޖައްސާފައެވެ. އެގޮތުން މާލެ ސަރަޙައްދުގައި ޑެލިވަރީ ކުރުމަށް ކަނޑައަޅާފައިވާ ވަގުތުތަކުގައި ޑެލިވަރީ ކުރުމުގެ ހުއްދައަށް އެދި ހުށަހެޅުމުގެ ފުރުސަތު މިހާރު ވެސް އޮތީ ހުޅުވާލާފައެވެ.\nމި ހުއްދަ ހޯދުމަށް އެންއީއޯސީގެ ނަންބަރު 3034444 އަށް ގުޅުމުން އެކަމުގެ އިންތިޒާމުތައް ހަމަޖެހޭނެއެވެ. މީގެ އިތުރުން ޑެލިވަރީތަކަށް ބޭނުންވާ ފާސް، ފުލުހުންގެ އީމެއިލް، [email protected] މެދުވެރިކޮށް ހޯދުމުގެ ފުރުސަތު މިހާރު ވަނީ ހުޅުވާލާފައެވެ.\nމާލެ ސަރަޙައްދުގެ އެލާޓް ލެވެލް މަތިކޮށް، ފުރަބަންދު އިއުލާނުކޮށްފައި ވަނީ އިއްޔެ މާލެ އިން ކޮވިޑް-19 އަށް ދިވެހި އަންހެނަކު ފައްސި ވުމާއި ގުޅިގެންނެވެ. މިއާއެކު އިދާރާތަކުން ކޮންޓެކްޓް ޓްރޭސިންގެ މަސައްކަތް ފަށާފައިވާއިރު، އޭނާ އާއި ބައްދަލުވެފައިވާ މީހުންގެ ތެރެއިން އިތުރު ދެ މީހަކު މިރޭ ވަނީ ކޮވިޑް-19 އަށް ފައްސި ވެފައެވެ. އޭގެތެރޭގައި އެ އަންހެން މީހާގެ އުމުރުން2އަހަރުގެ ތުއްތު ދަރިފުޅުވެސް ހިމެނެއެވެ.\nއޭޕްރީލް 16, 2020 03:26\nޑެލިވަރީ ކުރާނެ ބަޔަކު ނެތޭ.. 10 ވަރަކަށް ފިހާރައިން މުޅި މާލެއަށް ޑެލިވަރ ކުރެވޭތަ؟ ތައްޔާރުވާން ވަގުތު ލިބި ރައްޔިތުން ގުބޯ ހައްދާފަ ބޭރުގަ ތިބި މީހުން ގެނެސް މާލެތެރަށް ދޫކޮށް، ރައްޔިތުން ނުރައްކަލަށް ހުށަހެޅީ. މަ މެން ތިބޭނަން ރައީސް ގެ ކަރުނައިން ެެެެެެެެެެެެެެެެެެެެެެެެެެެެެެެެެެެެެ އިހްސާސްތައް ފޯކޮށްގެން. ބަޑަށް ކުޅެއް ޖަހައިގެން\nއޭޕްރީލް 16, 2020 09:30\nއޭޕްރީލް 16, 2020 10:54\nފޯނެއް ނުނަގާަ އެއެވެސް ތަނަކުން އެއްގަނޑިއިރު ވެއްޖެ ގުޅާތާަ ?


SunOnline: EPL: Man United in Newcastle balikuri iru Chelsea match evvaru\nމެންޔޫއިން ނިއުކާސަލް ބަލިކުރި އިރު، ޗެލްސީ މެޗު އެއްވަރު\nއަޙްމަދު މުޖްތަބާ 03 Jan 2019, 09:57\nއިނގިރޭސި ޕްރިމިއަރ ލީގުގައި ރޭ ނިއުކާސަލްއާ މެންޗެސްޓަރ ޔުނައިޓެޑް ވާދަކުރި މެޗުގެ ތެރޭން-- ފޮޓޯ: ބީބީސީ\nއިނިގިރޭސި ޕްރިމިއަރ ލީގުގައި ރޭ ނިއުކާސަލް ޔުނައިޓެޑް އަތުން މެންޗެސްޓަރ ޔުނައިޓެޑް މޮޅުވިއިރު، ޗެލްސީއާއި ސައުތުހެމްޓަން ބައްދަލުކުރި މެޗު އެއްވަރުވެއްޖެއެވެ.\nރަށުން ބޭރުގައި ރޭ މެންޗެސްޓަރ ޔުނައިޓެޑުން ނިއުކާސަލް ބަލިކުރީ، 2-0ގެ ނަތީޖާއަކުންނެވެ.\nމެޗުގެ ފުރަތަމަ ހާފުގައި ދެޓީމުންވެސް ވަނީ ލަނޑު ޖަހާނޭ ފުރުސަތުތައް ފަހިކޮށްފައެވެ. ނަމަވެސް އޭގެ ބޭނުން ހިފޭގޮތް ނުވެ، ފުރަތަމަ ހާފު ނިމުނީ ލަނޑެއް ނުޖެހިއެވެ.\nމެންޗެސްޓަރ ޔުނައިޓެޑުން މެޗުގެ ލީޑު ނެގީ، 64 ވަނަ މިނިޓްގައެވެ. އެ ޓީމަށް ފުރަތަމަ ލަނޑު ޖަހައިދިނީ، ބަދަލުކުޅުންތެރިއެއްގެ ގޮތުގައި ނުކުތް ރޮމެލޫ ލުކާކޫއެވެ. އަދި 80 ވަނަ މިނިޓްގައި މެންޔޫއަށް މެޗުގެ ލީޑު ފުޅާކޮށްދިނީ މާކަސް ރަޝްފޯޑްއެވެ.\nމިއީ ހޯޒޭ މޮރީނިއޯ މެންޔޫގެ ކޯޗުކަމުން ވަކިކުރުމަށް ފަހު އެޓީމާ ހަވާލުވި އާ ކޯޗު، އޮލެ ގުނަ ސޯލްޝެއާ ޓީމާ ހަވާލުވި ފަހުން އެޓީމު މޮޅުވި ހަތަރު ވަނަ މެޗެވެ. އަދި ސޯލްޝެއާ ޔުނައިޓެޑަށް އިރުޝާދުދިން ހަތަރުވަނަ މެޗުވެސްމެއެވެ. އެހެންކަމުން އޭނާ ވެގެން ގޮސްފައި ވަނީ، 1946 ވަނަ އަހަރު ޔުނައިޓެޑްގެ ކުރީގެ ކޯޗު މެޓްސް ބަޒްބީއަށް ފަހު، ޔުނައިޓެޑްގެ ކޯޗު ކަމާ ހަވާލުވެ ލީގުގައި ކުޅުނު ފުރަތަމަ ހަތަރު މެޗުން މޮޅުވި ފުރަތަމަ ކޯޗަށެވެ.\nއަމިއްލަ ދަނޑުގައި ސައުތުހެމްޓަންއާ ދެކޮޅަށް ޗެލްސީ ކުޅުނު މެޗު އެއްވަރުވީ ލަނޑެއް ނުޖެހިއެވެ.\nމި ނަތީޖާތަކާއެކު ލީގު ތާވަލަށް މާކަބޮޑު ބަދަލެއް ނާދެއެވެ. 21 މެޗުން 38 ޕޮއިންޓާއެކު މެންޗެސްޓަރ ޔުނައިޓެޑް ތާވަލުގެ6ވަނައިގައި އޮތް އިރު، ނިއުކާސަލް އޮތީ 18 ޕޮއިންޓާއެކު ތާވަލުގެ 15 ވަނައިގައެވެ. އަދި 21 މެޗުން 44 ޕޮއިންޓާއެކު ޗެލްސީ ތާވަލުގެ4ވަނައިގައި އޮތްއިރު، ސައުތުހެމްޓަން ވަނީ 16 ޕޮއިންޓާއެކު ތާވަލުގެ 18 ވަނައަށް ވެއްޓިފައެވެ.


Covid huttuvaanee aharen campaign ge lava launch koffi | Mihaaru\n"ކޮވިޑް ހުއްޓުވާނީ އަހަރެން" ކެމްޕޭނު ލަވަ ލޯންޗްކޮށްފި\nރާއްޖޭގެ މީޑިއާތައް ގުޅިގެން ހިންގާ "ކޮވިޑް ހުއްޓުވާނީ އަހަރެން" ގައުމީ ކެމްޕޭނުގެ ލަވަ މިއަދު ލޯންޗް ކޮށްފި އެވެ.\nމި ލަވައިގައި ރާއްޖޭގެ ކޮވިޑްގެ ހާލަތާއި އާއިލާތައް ތަހައްމަލް ކުރަމުންދާ ވޭނާއި ކެކުޅުން ގެނެސްދީފައި ވެ އެވެ. އަދި ރާއްޖޭގެ އިގުތިސާދަށް ދިމާވެފައިވާ ހީނަރުކަމާއި، ކޮވިޑްގެ މި ހާލަތުގައި ސިއްހީ އެހީތެރިން ވަމުންދާ ގުރުބާނީ އާއި އެކި އިދާރާތަކުން ކުރަމުން އަންނަ މަސައްކަތްތަކާއި "ގައުމުގެ އިހުސާސް" ވަރަށް ފުރިހަމައަށް ގެނެސްދީފައި ވެއެވެ.\nމި ލަވަ ލޯންޗް ކޮށް ދެއްވީ، ޕީއެސްއެމްގެ މެނޭޖިން ޑިރެކްޓަރު އަލީ ޚާލިދެވެ.\nކޮވިޑްގެ ތޮފި އަޅައިގެންވެސް އެތައް ބަޔަކު އެތައް ފައިދާއެއް ނަގައިފި!\nލަވަ ކަމަކު ނުދޭ. ފުރަތަމަ ލަވައިގެ ފެށުންވެސް ގޯސް ، ހާއްސަ ކޮށް "ލެޔާކަރުނަޔާ" މިބަސް ކަމަކުނުދޭ "ލޭ" އަންނާކަށް ނުޖެހޭ. މިއުޅެނީ ތަފާތު ހާދިސާއެއް ، ބަޑި ޖަހާ ނުވަތަ އެފަދަ ކޮންމެސް ގޮތަކަށް ބަޔަކު މަރާގެނެއްނޫން މިއުޅެނީ. ރާގު ވެސް ކިޔުން ވެސް ހަޑި. ވަރަށް ބޭކާރު. އަޑުއަހާލާ ހިތެއްނުވޭ.\nފުރަތަ މަ ހުއްޓުވަންވީ މިކަހަލަ ބޭކާރު ހަރަދު\nހާދަ ލަވައެއް ހުރޭ ތިރާގަށް ކިޔާފަ... ތިދެން ލަވައެއްތަ..!!؟؟ އާ ރާގަކަށް ލަވައެއްކީނަމަ ކަމުދާނެ.\nކޮވިޑު އެއީ މީހެއްތަ ނުރުހުމުގެ ލަވައެއް ކިޔާލީމަ ރަކިވެގެން ގަންނާކުރެއްވި ލަދުން ފިލަިގެން އުޅެން؟ ބޭކާރު ޙަރަދުތަކާއި ކަންތައް މިހާލަތުގަވެސް ކުރެވޭތޯބަލަނީ. ކިތައް ލަވަ މިވީތަނަށް ހަދައިފި؟ ކޮންކަމެއްވީ؟\nލަވަޔަކީ ބައްޔެއް ހުއްޓުވޭ އެއްޗެއްނޫން. އެކަމަކު ލަވައަކީ އިންސާނާގެ ނަފްސަށް ވަރަށް ބޮޑުއަސަރެއް ފޯރުވާއެއްޗެއް. އެހެންކަމުން ލަވަ އިވުމުން އަދި މިފަދަ ހިތާމަވެރި ރާގަކަށް ލަވަކިޔާފަވުމުން ކިތަންމެ ބަޔަކަށް އަސަރުކޮށް ބަލި ފެތުރުން ކުޑަކުރަން ކުރެވެން އޮތްކަމެއް ކުރާނެކަމަށް ބެލެވޭ. ލަވައިގެ މަގްސަދަކީވެސް މިއީކަމަށްވެދާނެ. ބައެކަހަލަ ބުރަ މަސައްކަތް ކުރާއިރުވެސް ޖޯޝާ ފޯރި އުފައްދަން ލަވަކިޔާ.\nކިޔާފަ އިނީ ކާކުތޯ މި ބަލާލީ..ޓެސްޓަކަށްވެސް އަޑުއަހާ ކަހަލައެއް ނޫން.\nބަލާތި އަބަދުވެސް ނަހީ ކުރައްވާފަވާކަމެއް ކޮއްލެވޭތޯ.\nލަވަޔަކުން ހުއްޓުވޭނަމަ ހުއްޓިފަ މިހާރު އޮންނާނީ.\nތިލަވަ ކީމަ ދެން ކޮވިޓް ނުޖެހޭނެ.


Mohun Bagan athun balive Maziya ah furusathu gellijje - AO News\nމޯހަން ބަގާން އަތުން ބަލިވެ މާޒިޔާ އަށް ފުރުޞަތު ގެއްލިއްޖެ\nމާޒިޔާ ކޮޅަށް ލަނޑުޖެހުމަށްފަހު އޭޓީކޭ މޯހަން ބަގާންގެ ކުޅުންތެރިން އުފާ ފާޅުކުރަނީ. --ފޮޓޯ: އޭއެފްސީކަޕް ޓުވިޓާ\nއޭއެފްސީ ކަޕް ގްރޫޕް ޑީގައި ރޭ ކުޅުނު މެޗުން އިންޑިއާގެ އޭޓީކޭ މޯހަން ބަގާން އަތުން 3-1 އިން ބަލިވެ، މާޒިޔާ އަށް ދެވަނަ ބުރަށް ދަތުރުކުރުމުގެ ފުރުޞަތު ގެއްލިއްޖެއެވެ.\nރޭގެ ނަތީޖާއާއެކު މި ގްރޫޕުގައި މިހާތަނަށް ކުޅުނު ދެ މެޗުން ހޯދީ ހަ ޕޮއިންޓާއެކު މޯހަން ބަގާން އެއްވަނައިގައި އޮތްއިރު، އޭގެ ދެ ޕޮއިންޓް ފަހަތުން ދެވަނައިގައި އޮތީ ބަންގްލަދޭޝްގެ ޗެމްޕިއަން ބަޝުންދަރާ ކިންގްސް އެވެ. ތިންވަނައިގައި އޮތް ބެންގަލޫރު އެފްސީ އަށް އެއް ޕޮއިންޓް ލިބިފައިވާއިރު، މާޒިޔާ ފުލުގައި އޮތީ ޕޮއިންޓެއްނުލިބިއެވެ.\nގަލޮޅު ރަސްމީ ދަނޑުގައި ރޭ ކުޅުނު މި މެޗުގެ 25 ވަނަ މިނެޓުގައި މާޒިޔާ އިން ލީޑްނެގީ އަވަސް ކައުންޓަ އެޓޭކެއްގައި ކޯނެލިއަސް ސްޓެވާޓް ދިން ބޯޅައަކުން އިބްރާހިމް އައިސަމް ކާމިޔާބުކުރި ގޯލުންނެވެ.\nދެވަނަ ހާފުގެ ކުޅުން ފެށިގެން ތިންވަނަ މިނެޓުގައި މޯހަން ބަގާން އަށް އެއްވަރުކޮށްދިނީ ލިސްޓަން ކޮލަކޯ އެވެ. މިއީ މި ހާފުގައި ކުޅެން ނިކުތް އަޝޫތޯޝް މެހްތާ ނަގައިދިން ހުރަހަކުން ލިބުނު ބޯޅައެއް ބޮލުން ފޮނުވާލައިގެން ކޮލަކޯ ކާމިޔާބުކުރި ގޯލެކެވެ.\nއޭގެފަހުން، މެޗުގެ 64 ވަނަ މިނެޓުގައި މޯހަން ބަގާން އަށް ފުރަތަމަ ފަހަރަށް ލީޑްނަގައިދިނީ ރޯއީ ކްރިޝްނާ އެވެ. މިއީ އެ ޓީމުގެ ކޮލަކޯ ފޮނުވާލި ބޯޅައެއް މާޒިޔާގެ ކީޕަރު މިރްޒޮހިދު މަތަކުރުމުން ދެވަނަ ފަހަރަށް އެ ބޯޅަ ކްރިޝްނާ އަށް ލިބުމުން އޭނާ ކާމިޔާބުކުރި ގޯލެކެވެ.\nއަދި އޭގެފަހުން، މި މެޗުން މޯހަން ބަގާން އަށް ތިން ޕޮއިންޓް ކަށަވަރުކޮށްދިން ލަނޑު، މެޗު ނިމެން 14 މިނެޓަށްވެފައިވަނިކޮށް ކާމިޔާބުކޮށްދިނީ މަންވީރް ސިންގ އެވެ. މިއީ އެ ޓީމަށް ކުޅޭ ފްރާންސަށް އުފަން ފޯވާޑް ހޫގޯ ބޯމަސް ދިން ބޯޅައަކުން އޭނާ ކާމިޔާބުކުރި ގޯލެކެވެ.\nމި މުބާރާތުގައި އިއްޔެ ހަވީރު އިންޑިއާގެ ބެންގަލޫރާ ދެކޮޅަށް ބަޝުންދަރާ ކުޅުނު މެޗު ނިމުނީ ދެ ޓީމަށް ލަނޑެއްނުޖެހި 0-0 އިން އެއްވަރުވެގެންނެވެ.


Athiya Principal kamun vakikuri massalaiga dholhu lakka Rufiyaa badhaluge gothuga dheyn jehijje - vNews.mv\nއާތިޔާ ޕްރިންސިޕަލްކަމުން ވަކިކުރި މައްސަލާގައި ދޮޅުލައްކަ ރުފިޔާ ބަދަލުގެ ގޮތުގައި ދޭން ޖެހިއްޖެ\nޝިފްޒާ މުސްޠަފާ 26 July 2019, 15:21\nއަމީނިއްޔާ ސްކޫލުގެ ޕްރިންސިޕަލްކަމުން އާތިޔާ ނަސީރު ވަކިކުރި މައްސަލާގައި ސިވިލް ސާވިސް ކޮމިޝަނާ ދެކޮޅަށް އޭނަ ހުށަހެޅުއްވި މައްސަލާގައި ބަދަލުގެ ގޮތުގައި ދޮޅުލައްކަ ރުފިޔާ ދޭން ހައި ކޯޓުން ހުކުމް ކޮށްފިއެވެ.\n2015 ވަނަ އަހަރުގެ އޭޕްރީލް 13 ވަނަ ދުވަހު އާތިޔާ މަގާމުން ވަކިކުރީ އަމީނިއްޔާ ސްކޫލަށް އިތުރު ގެއްލުންތައް ލިބިދާނެ ކަމަށް ފެންނާތީ ކަމަށް ބުނެ އެޑިއުކޭޝަން މިނިސްޓްރީން ސިވިލް ސާވިސް ކޮމިޝަނަށް ފޮނުވާފައިވާ ސިޓީއަކާ ގުޅިގެނެވެ.\nމި މައްސަލަ އާތިޔާގެ ފަރާތުން އޭރު ސިވިލް ކޯޓަށް ހުށަހަޅައި 2016 ވަނަ އަހަރު އެ ކޯޓުން ނިންމާފައިވަނީ އާތިޔާ ޕްރިންސިޕަލްކަމުން ވަކިކުރީ ރަގަޅަށް ކަމަށެވެ.\nސިިވިލް ކޯޓުގެ ހުކުމް ހައި ކޯޓުގައި އިސްތިއުނާފު ކުރުމުން ބުރާސްފަތި ދުވަހު ހައި ކޯޓުން ވަނީ އާތިޔާއާ އެއްކޮޅަށް މައްސަލަ ނިންމާފައެވެ. ހައި ކޯޓުގެ ހުކުމުގައި ވަނީ އާތިޔާ މަގާމުން ވަކިކުރީ ގާނޫނާ ޚިލާފަށް ކަމަށެވެ. އެހެންކަމުން ބަދަލުގެ ގޮތުގައި ހަމަސްދުވަހުގެ މުސާރައަށްވާ 155،000 ރުފިޔާ ދިނުމަށް ވެސް ވަނީ އަމުރުކޮށްފައެވެ.\nއާތިޔާ މަގާމުން ވަކިކުރީ އަމީނިއްޔާ ސްކޫލަށް ފައިސާ ހޯދަން އޭރު ހިންގި ހަރަކާތަކާ ގުޅިގެން ކަމަށް ވަނީ މައުލޫމާތު ލިބިފައެވެ. އާތިޔާ މަގާމުން ވަކިކޮށްދިނުމަށް އެދި އެޑިއުކޭޝަން މިނިސްޓްރީން ސިވިލް ސާވިސް ކޮމިޝަނަށް ފޮނުވި ސިޓީގައި ބުނެފައިވަނީ އަމީނިއްޔާ ސްކޫލުން އެފަދަ ޕްރޮގްރާމެއް ހިންގުން އޭގެ ޒާތުގައި ގޯސް ނޫން ކަމަށާއި ނަމަވެސް އެކަން ކޮށްފައިވަނީ މިނިސްޓްރީ ބަދުނާމުވާ ގޮތަށް ކަމަށެވެ.\nއާތިޔާއަކީ ރައްޔިތުންގެ މަޖިލީހުގެ ބާރަށު ދާއިރާގެ މެންބަރު އަހްމަދު އަބްދުﷲ ގެ އަނބިކަނބަލުންނެވެ. އަމީނިއްޔާ ސްކޫލުގެ ޕްރިންސިޕަލްކަމުގެ މަގާމުން އާތިޔާ ވަކިކުރީ އެމަގާމު އަދާކުރައްވާތާ ހަތަރު އަހަރު ވެފައި ވަނިކޮށެވެ. އާތިޔާ ތައުލީމީ ދާއިރާގައި ވަޒީފާ އަދާކުރައްވަން ފެއްޓެވީ 1995 ވަނަ އަހަރު ޓީޗަރެއްގެ ގޮތުގައެވެ. އޭގެ ފަހުން ސުކޫލްތަކުގެ ހުރިހާ ލެވަލެއްގައިވެސް މަގާމުތައް އަދާކުރައްވާފައިވެއެވެ.


Dhivehinge haalu ballavan Raees ge mandhoobeh Lanka ah | Mihaaru\nރައީސް އިބްރާހިމް މުހައްމަދު ސޯލިހް. ސްރީ ލަންކާގައި ދިން ޓެރަރިސްޓު ހަމަލާ އެމަނިކުފާނު ވަނީ ކުށްވެރި ކުރައްވާފައި.---ފޮޓޯ: ރައީސް އޮފީސް\nދިވެހިންގެ ހާލު ބައްލަވަން ރައީސްގެ މަންދޫބެއް ލަންކާ އަށް\n21 އެޕްރީލް 2019 - 16:28 10 comments\nރައީސް އޮފީހުން ބުނީ ރައީސްގެ މަންދޫބެއްގެ ގޮތުން ލަންކާ އަށް މިރޭ ވަޑައިގަންނަވާނީ ފޮރިން މިނިސްޓްރީގެ ސްޓޭޓް މިނިސްޓަރު އަހުމަދު ޚަލީލް ކަމަށެވެ.\nޚަލީލްގެ މި ދަތުރުގައި ލަންކާ ސަރުކާރުގެ އިސް ވެރިންނާ ބައްދަލުކުރައްވާނެ ކަމަށް ރައީސް އޮފީހުން ބުންޏެވެ. އަދި ލަންކާގައި ދިރިއުޅޭ ދިވެހިންގެ ހާލު ބައްލަވައި އެމީހުންނަށް އެހީތެރިކަން ފޯރުކޮށްދެވޭނެ ގޮތްތަކާ ބެހޭ މައުލޫމާތު އޮޅުންފިލުއްވާނެ ކަމަށް ރައީސް އޮފީހުން ބުންޏެވެ.\nލަންކާގައި ބޮންތަކެއް ގޮއްވާލުމުން ސިފައިން ހަރަކާތްތެރިވަނީ: އެ ގައުމުގައި ގިނަ އަދަދެއްގެ ދިވެހިން ދިރިއުޅޭ.\nލަންކާގައި ދިން ޓެރަރިސްޓު ހަމަލާއާ ގުޅިގެން ރައީސް އިބްރާހީމް މުހައްމަދު ސޯލިހް ވަނީ އެ ގައުމުގެ ސަރުކާރަށާއި ރައްޔިތުންނަށް ތައުޒިޔާ ވިދާޅުވެ މެސެޖެއް ފޮނުއްވައިފަ އެވެ. ލަންކާގައި ދިން ޓެރަރިސްޓު ހަމަލާއާ ގުޅިގެން މިހާތަނަށް 185 މީހުން ވަނީ މަރުވެފަ އެވެ.\nލަންކާގެ ދާހިލީ ހަނގުރާމަ 2009 ގައި ނިމުމަކަށް އައި ފަހުން ކޮލަމްބޯ އާއި އެ ސިޓީގެ ބޭރުގައި ދިން ޓެރަރިސްޓް އެންމެ ބޮޑު ހަމަލާ ކުށްވެރި ކުރައްވައި ރައީސް ކުރެއްވި ޓުވީޓެއްގައި ވިދާޅުވީ މިއީ ޓެރަރިސްޓް، ފިނޑި ހަމަލާއެއް ކަމަށެވެ. ޓެރަރިޒަމާ ދެކޮޅަށް ކުރާ މަސައްކަތުގައި ލަންކާ އަށް ރާއްޖޭގެ އެހީތެރިކަން އަބަދުވެސް ލިބޭނެ ކަމަށް އެމަނިކުފާނު ވިދާޅުވި އެވެ.\nމީގެ ކުރިން ސްރީ ލަންކާގައި އެއް ފަހަރާ އެންމެ ގިނަ ބަޔަކު މަރުވި ޓެރަރިސްޓް ހަމަލާއަކީ ޖެނުއަަރީ 31، 1996 ގައި ކޮލަމްބޯ ސެންޓްރަލް ބޭންކަށް އަމާޒުކޮށް ދިން ހަމަލަ އެވެ.. އެ ހަމަލާގައި ޖުމްލަ 91 މީހުން މަރުވެ 1،400 އަށް ވުރެ ގިނަ މީހުން ޒަހަމްވި އެވެ.\nއިތުރު ލިޔުންތައް ސްރީ ލަންކާ ޓެރަރިޒަމް ސަރުކާރު ޓެރަރިސްޓް ހަމަލާ ފޮރިން މިނިސްޓްރީ ރައީސް އިބްރާހިމް މުހައްމަދު ސޯލިހް ރާއްޖެ-ލަންކާ ލަންކާގައި ބޮން ގޮއްވި މައްސަލަ ބޮމުގެ ހަމަލާ


Short story: Baara million | Mihaaru\n27 އެޕްރީލް 2020 - 10:536comments\nގުޅަން ޖެހޭ މީހާއާ ގުޅައިފި އެވެ. ދައްކަން ބޭނުންވި ވާހަކަތައް ދައްކައިފި އެވެ.\nބޮޑު ސިޓިން ރޫމުގެ ބޮޑު ގޮނޑީގައި އިށީދެ، ކުރިމަތީގައި ހުރި ބިއްލޫރި މޭޒު މަތީގައި އޮތް ޗެކް ފޮތް އޭނާ ނެގި އެވެ. މިއީ އޭނާގެ ބޭނުމަށް ޗެކެއްގައި ސޮއިކުރާ ފުރަތަމަ ފަހަރެވެ. އަދަދެއްގެ ގޮތުގައި އޭނާ ޖެހީ ބާރަ މިލިއަން ރުފިޔާ އެވެ.\nބާރަ މިލިއަން ރުފިޔާގެ ޗެކެކެވެ.\nރަހުމާ މުހައްމަދުގެ ހިތުގައި އޮތީ ލޯތްބެވެ. މީހަކަށް، ބަޔަކަށް ހިތާމަވެރި ކަމެއް ދިމާވެއްޖެ ނަމަ، އޭނާއަށް ރޮވެ އެވެ. އެއީ ތިމާގެ މީހެއްތޯ، ދުރު މީހެއްތޯ، އެހެން ގައުމެއްގެ މީހެއްތޯ، ތަފާތެއް ނެތެވެ. އޭނާގެ ހިތުގެ އިހުސާސްތައް އުތުރިއަރަނީ އިންސާނިއްޔަތަށްޓަކަ އެވެ.\nކައިވެންޏަކީ ވެސް އޭގެ ބައެކެވެ. އެކަމަކު ކައިވެނިކުރީ އޭނާ ހިތުންރުހުމުން ބޭނުންވެގެންނެވެ. މަޖުބޫރުކުރުމެއް ނެތެވެ. އޭގެ ފަހަތުގައި އޮތީ، ކެންސަރު ބަލީގައި މަރުވި ބައްޕައަށްޓަކައި އެހީތެރިވި މީހެއްގެ ހުށައެޅުން ކަމަށް ވިޔަސް، އެ ހުށައެޅުން ގަބޫލުކުރީ، މާލީ ހޭދައެއްގެ ބަދަލަކަށް އޭނާގެ ހަށިގަނޑު ދިނުން ކަމަށް ބަލައިގެންނެއް ނޫނެވެ.\nދުނިޔޭގައި އުޅެންޏާ ސަބަބުތައް ކުރިމަތިވާނެ އެވެ. އޭގެ ތެރެއިން ތިމާގެ ހަޔާތަށް ގެއްލުމެއް ނެތް، އެހެން މީހަކަށް ވެސް ގެއްލުމެއް ނެތް، ސަބަބެއް ކަމަށް ވަންޏާ، އޭގައި ހިފުން ބުއްދިވެރި އެވެ.\nރަހުމާ ވިސްނަނީ އެގޮތަށެވެ.\nފިރިމީހާ ނަސްރުﷲ އިސްމާއިލް އަކީ އާދައިގެ މީހެއް ނޫނެވެ. ރާއްޖޭގެ ބޮޑު ވިޔަފާރިވެރިއެކެވެ. ރަހުމާއާ ބައްދަލުވުމުގެ ކުރިން ވެސް އަދި އޭގެ ފަހުން ވެސް އޭނާގެ މުއްސަނދިކަން ދިޔައީ މައްޗަށެވެ. ވިޔަފާރި އައީ ފުޅާވަމުން، ގިނަވަމުންނެވެ. އެތައް ބަޔަކާ އެކު އާ އެތައް އިންވެސްޓެއްކުރެ އެވެ.\nނަސްރު ކައިރިއަށް ރަހުމާ ދިޔައީ، ނަސްރުގެ ގާތް ރައްޓެއްސަކާ އެކު އެވެ. އެއީ މީގެ 20 އަހަރު ކުރި އެވެ. ބައްޕަ ހޮސްޕިޓަލްގަ އެވެ. ބޭރަށް ގެންދެވެން އޮތީ ބޭސްފަރުވާއަށް ބޭނުންވާ ވަރަށް ލާރި ލިބިގެންނެވެ. ހަފުތާއެއްހާ ދުވަސް ރަހުމާ ހިނގީ އެކި އޮފީސްތަކަށާއި އެކި ވިޔަފާރިވެރިންގެ ކައިރިއަށެވެ. ލަދުގަތަސް، ބައްޕައަށްޓަކައި، އެ ލަދު ފޮރުވައިގެންނެވެ. މީހަކު ކޮންމެ އެއްޗެކޭ ހިތަށްއެރިޔަސް، ހާލަތު އޮތީ، އޭނާ ފަދަ އާއިލާތަކަށް ފަސޭހައިން ރާއްޖެއިން ބޭރަށް ގޮސް ކެންސަރަށް ފަރުވާއެއް ހޯދޭ ފަދަ ގޮތަކަށެއް ނޫނެވެ.\nދީލަތި މީހުން ދިއްކޮށްލާ އެހީގެ އަތުގައި ހިފުން، ދިރިހުރުމަށްޓަކައި އޭރު މަޖުބޫރެވެ. ހިތުން ރުހުމުން އެހީއެއް ދޭން ބޭނުން ނުވާ އެތައް ބައެއް ކައިރިއަށް ވެސް ދެވުނެވެ.\nނަސްރަކީ އޭނާ އެންމެ ފަހުން ބައްދަލުކުރި މަހުޖަނެވެ. އެދުވަހު ނަސްރު އޭނާއާ ވާހަކަ ދެއްކީ ވަރަށް ހިތްހެޔޮކަމާއި ހަމްދަރުދީއާ އެކު އެވެ. ބައްޕަގެ ބޭހަށް ބޭނުންވާ ގާތްގަނޑަކަށް މުޅި ހަރަދު ކަހަލަ ގޮތަކަށް، ނަސްރުގެ އެހީން ހަމަޖެހުނެވެ.\nއެކަމަކު ނަސީބުގައި ނެތީ ބައްޕަގެ އުމުރެވެ. އެ ހުރިހާ ހޭދައަކާ އެކު ވެސް، ބައްޕަގެ ހަށިގަނޑަށް ކެންސަރުގެ ވަކިތަކުން ސަލާމަތެއް ނުވެވުނެވެ. އަހަރެއްހާ ދުވަހުގެ ތެރޭގައި، އިންޑިއާގެ ބެންގަލޫރުގައި، ބައްޕަ މަރުވި އެވެ.\nނަސްރުގެ އަންބަކާއި ތިން ކުދިން ތިބެ އެވެ. ރަހުމާ ހުރީ، އޭނާގެ ފުރަތަމަ ކައިވެނި ރޫޅުނު ގޮތަށް މީހަކާ ނީދެ އެވެ. ކުއްޖަކު ވެސް ނެތެވެ. އެހެންކަމުން ކައިވެނި ކުރަން ބޭނުން ވާހަކަ ނަސްރު ބުނުމުން އޭނާ އެކަން ގަބޫލުކުރި އެވެ. އޭރު އޭނާގެ ދިރިއުޅުން ހަމަޔަކަށް އަޅުވައި، ހިތާމަތައް ފިލުވާލަން ރަނގަޅު ފިރިއެއްގެ އެހީތެރިކަން އޮތީ ބޭނުންވެފަ އެވެ.\nދޮށީ އަނބިމީހާގެ މައްސަލައެއް އޮތްތޯ، ނަސްރުއާ އޭނާ ސުވާލުކުރި އެވެ. އޭގެ ޖަވާބު ދިނީ، ނަސްރުގެ ބަދަލުގައި އޭނާގެ އަނބިމީހާ އެވެ. އެހެންކަމުން ނަސްރުއާ ރަހުމާ ކައިވެނިކުރީ، އެހެން މީހެއްގެ ހިތްބަރުކަމެއް ނެތި، ހަސަދަވެރިކަމާ ވެސް ކުރިމަތިވުމަކާ ނުލައި، ހިތްހަމަޖެހިގެން ހުރެ އެވެ.\nފިރިމީހާ އޭނާއަށް ވަރަށް ރަނގަޅެވެ. އެހާމެ ލޯބިވެތި އެވެ. ދެ ޖިންސްގެ ދެ ކުދިން ލިބުނެވެ. ދެބެން މިހާރު ކިޔަވަމުން ގެންދަނީ ޖަރުމަނުގަ އެވެ.\nހިތުގައި އުތުރިއަރާ ލޯބި\nދިރިއުޅުމަކީ، ރަހުމާ ގަބޫލުކުރާ ގޮތުގައި، ހަމައެކަނި ތިމާ އާއި ތިމާގެ އާއިލާގެ އުފާތަކަށް ބެލުމެއް ނޫނެވެ. އެއަށް ވުރެ ބޮޑަށް އެ ލޯބި ފެތުރިގެންވެ އެވެ. ތިމާގެ މީހުންނާއި ދުރުތާ ތިމާގެ މީހުންނާއި އަވަށްޓެރިންނާއި، މުޖުތަމައުގެ އެކި ފަންތީގެ މީހުންނާއި މުޅި ގައުމެވެ.\nއެކަމަކު ފިރިމީހާގެ ހިޔާލު ތަފާތެވެ. ދެ މީހުންގެ މެދުގައި ޒުވާބު އުފެދެނީ އެކަމާ ހެދި އެވެ. ނަސްރުގެ މުއްސަނދިކަމާ އަޅާބަލާ އިރު ދީލަތިކަން، އެއްގޮތަކަށް ވެސް ނެތޭ ބުނާހާ ކުޑަ އެވެ. އެހެންކަމުން މީގެ 20 އަހަރު ކުރިން ރަހުމާއަށް އޭރުގެ ނިސްބަތުން އެ ބޮޑު އެހީތެރިކަންވީ، ދީލަތިކަމަކަށް ވުރެ، ރަހުމާގެ އަންހެންވަންތަކަމަށް ހިތް ލެނބިގެންކަން އޭނާއަަށް ޔަގީންވެ އެވެ.\nއެކަމަކު އެއީ ކައިވެންޏަށް ފަހު ދައްކަން ރަނގަޅު ވާހަކަތަކެއް ނޫނެވެ. އެހެންކަމުން، އެ ތަޖުރިބާގެ ހަނދާންތައް އާކުރުމަށް ވުރެ ބޮޑަށް، ރަހުމާ ވިސްނައިދޭން އުޅެނީ، ފައިސާ ގިނަވުމަކީ މި ދުނިޔޭގެ ހަމައެކަނި އެދުމަށް ނުހެދުމަށެވެ. އެކަމަކު ނަސްރުގެ ނަޒަރުގައި އޭނާގެ މަސައްކަތުން ހޯދާ އެއްޗެއް އެހެން ބަޔަކަށް ދޭކަށް ނުޖެހެ އެވެ. ކޮންމެ މީހަކު ވެސް މަސައްކަތްކޮށްގެން ލާރި ހޯދަންވީ އެވެ.\nއެއީ ރަހުމާ އެންމެ ރުޅިއަންނަ ވާހަކަ އެވެ. ދުނިޔޭގައި މުއްސަނދިންނާއި ފަގީރުން ލައްވާފައި ވަނީ ސަބަބުތަކެއް އޮވެގެންނެވެ. ދުނިޔޭގައި އެކި މީހުންނަށް ހިތްދަތި އަދި ބަދުނަސީބު ކަންކަން ދިމާވަނީ ސަބަބުތަކެއް އޮވެގެންނެވެ. އެއީ މުއްސަނދިން، އެ ސަބަބުތަކުގެ ތެރެއަށް ވަންނަ ހިސާބެވެ. އެމީހުންގެ ގިނަވެފައި ހުރި ފައިސާ ހޭދަކުރަން ޖެހޭ ވަގުތު ގުޅިފައި އޮންނަނީ އެހެން އިންސާނުންގެ ހަޔާތުގެ ބަދުނަސީބާ އެވެ.\nއެކަމަކު އެފައިސާ ހޭދަނުކުރާ ނަމަ، މުޅި މުޖުތަމައު ހަލާކުވެދެ އެވެ. ބަދުނަސީބުވެރިންގެ ހާލު ދުވަހަކަށް ވުރެ ދުވަހެއްގައި ދަށަށް ދެ އެވެ. އެތައް ގެއެއް ކަރުނައިން ފޯވެ އެވެ. އެތައް ކުދިންނެއް ރޮއިރޮއި ހިނދެ އެވެ. ބޮޑެތި ފިރިހެނުން ހަދާނެ ގޮތެއް ނެތި، ކޮސް ގޮވާ ހިސާބަށް ދެ އެވެ. މުޅި ދުވަހު ކުރާ މަސައްކަތުން ދުވަހުގެ ހަރަދުތައް ނުބެލެހެއްޓޭ ވަރަށް އެ މީހުން ނިކަމެތިވީ ކީއްވެތޯ ސުވާލުކޮށް، ޝަކުވާކުރަން ބޭނުން ނުވިޔަސް، އެ ބަސްތައް ބޭރުވެ އެވެ.\nކޮރޯނާވައިރަސް ދުނިޔެއަށް ފާވެފައި މިހާރު އޮތީ، ނިކަމެތިން އިތުރަށް ނިކަމެތިވެ، ކުރިން ރަނގަޅު އާމްދަނީއެއް ލިބެމުން އައި މީހުން ފަގީރުވެ، ހަމައެކަނި މުއްސަނދިންނަށް ސަލާމަތްވެވޭވާ އަނިޔާވެރިކޮށެވެ. އެމީހުންގެ އަތުގައި ލާރި ހުރުމުން، ކިތައްމެ އަގުބޮޑުކޮށް ވެސް އެއްޗެއް ގަނެވިދާނެ އެވެ. އެމީހުން ގެދޮރު ހުރުމުން، ކުލި ދެއްކުމުގެ ބުރައެއް ނެތެވެ. އޭގެ ބަދަލުގައި މި ވަގުތު ވެސް އެ މީހުންގެ ޖީބަށް ލާރި ހުންނާނީ ވަދެވަދެ އެވެ.\nއެތައް ބައެއްގެ ވަޒީފާ ގެއްލިއްޖެ އެވެ. މަހު މުސާރަ ނުލިބުމަކީ ގޭގެ ހަރަދުތައް ހަމަޖެއްސޭނެ ގޮތެއް ނެތުމެވެ. ނަސްރުގެ ކުންފުނިތަކުން ވެސް އެތައް ބަޔަކު ވަކިކޮށްފި އެވެ. ތިން މަހުގެ މުސާރައިން ދެ ބައި ކުޅަ އެއްބައި ދީފަ އެވެ. އެކަމަކު ތިން މަހު ފުލް މުސާރަ ދޭހާ ފައިސާ ވެސް ނަސްރުގެ އަތުގައި ހުންނާނެކަން އޭނާއަށް ޔަގީނެވެ.\nރަހުމާގެ ނަމުގައި ހުޅުވާފައި އޮތް އެއް އެކައުންޓަށް ނަސްރު ފައިސާ ޖަމާކުރަނީ، އަނބިމީހާއަށް ދިނުމުގެ ނިޔަތަކު ނޫނެވެ. އޭނާގެ އަމިއްލަ ސަލާމަތަށެވެ. އެކަން ރަހުމާއަށް އެނގެ އެވެ. އެ އެކައުންޓުން ދޭތެރެ ދޭތެރެއިން ނަސްރު ފައިސާ ނަގަ އެވެ. ރަހުމާއަށް އޮންނަނީ އަދަދު ޖެހުމާއި ޗެކްގައި ހަމައެކަނި ސޮއިކޮށްލުމެވެ.\nމިއީ ނަސްރުމެން ކަހަލަ މީހުންނަށް މާތް ﷲ މެދުވެރިކުރެއްވި އެންމެ މާތް ވަގުތުކަން، ކިތައްމެ ފަހަރަކު ރަހުމާ ބުނެފި އެވެ. ގާތް މީހުންގެ ހާލު ބަލައި، އެހީތެރިވާން އެދެފި އެވެ. މުވައްޒަފުންނަށް އިތުރު އެހީއެއް ދޭށޭ ވެސް ބުނެވިއްޖެ އެވެ. ނުވަތަ ސަރުކާރުން ބޭނުންވަނީ ކޮން ކަމެއްތޯ އޮޅުންފިލުވާލާށޭ ކިޔައިގެން ވެސް އާދޭސްކުރެވިއްޖެ އެވެ.\nނަސްރު ހިތުގައި އެ ލޯތްބެއް ނެތެވެ. އެކަމަކު ކޮންމެ ރޯދަމަހަކާ ދިމާކޮށް، ބޭރުން ގެންނަ އަގުބޮޑު ކަދުރު، ހަދިޔާއެއްގެ ގޮތުގައި ސަރުކާރުގެ ބޮޑެތި މީހުންނަށް ފޮނުވުމަކީ ފިރިމީހާގެ އާދައެކެވެ. އެހާމެ ރީތިކޮށް ޕެކްކޮށްފައި ހުންނަ އޭގެ ކަދުރު ފޮއްޓެއް، އާދައިގެ މީހަކަށް ފެނިފައި އޮވެދާނެހެން ވެސް ހިއެއްނުވެ އެވެ. މިފަހަރު ވެސް އެ ކަދުރު ހުރީ ގެނެސްފަ އެވެ. ރަހުމާގެ ކާ މޭޒު މަތީގައި ވެސް އޭގެ ފޮއްޓެކެވެ.\nފިރިމީހާގެ ނިޔަތަކީ އަމިއްލަ އެދުމެވެ. އެކަމަކު ރަހުމާގެ އަމިއްލަ އެދުމެއް ނެތެވެ. މީޑިއާތަކުން ކޮންމެ ދުވަހަކު އެ ފަތުރާ ހިތާމަވެރި ޚަބަރުތަކުން އޭނާގެ ހިތް ރޮއްވާލައިފި އެވެ. ސަރުކާރަށް އޮބިނޯވެގެން ދާއިރު ވެސް ރަނގަޅަށް ކަންކަން ކުރެވޭތޯ އެ ކުރާ މަސައްކަތާއި، ދުވާލު ހަތަރުދަމު ގައުމަށްޓަކައި އެ އުޅޭ މީހުންނާ މެދު ވިސްނާލުމުން އޭނާގެ ގައުމީ ޖޯޝް އުތުރިއަރަން ފަށައިފި އެވެ. މިއީ އޭނާގެ ވަގުތެވެ. މިއީ އޭނާއަށް ލިބުނު ފުރުސަތެވެ. ދިވެހި ރައްޔިތުން މިއަށް ވުރެ ނިކަމެތި ހާލަތަކަށް ނުވެއްޓޭނެ އެވެ.\nޗެކްގައި ސޮއިކޮށް، ހަމަ އެދުވަހު، އެ ހަވާލުކުރަންވާ ފަރާތަށް ފޮނުވި އެވެ.\nޝުކުރުގެ ފޯން ކޯލް\nނަސްރު ގެއަށް ވަދެ ރަހުމާއަށް ގޮވާލި އެވެ. އޭނާ ބަދިގެ ތެރެއިން ނުކުތެވެ. ފިރިމީހާ އޭނާ ކައިރިއަށް އައިސް ހުއްޓުނެވެ. ރުޅިއައިސް ހުރިލެއް ބޮޑުކަމުން، އަނގަ ހުޅުވާލެވޭ ގޮތެއް ވެސް ނުވި އެވެ. އެކަމަކު އިރުކޮޅެއް ފަހުން ވާހަކަ ދައްކަން ފެށި އެވެ.\n"އަހަރެންގެ ލާރި ކަލޭ ބޭނުން ބަޔަކަށް ނުދެވޭނެ. އެއީ އަހަރެން މަސައްކަތްކޮށްގެން، އަހަރެން ހޯދި ލާރި،" ހަޅޭއްލަވައި ފާޑަކަށް، ނަސްރު ބުންޏެވެ.\nދެން އިތުރު ވާހަކައެއް ނުދައްކަ އެވެ. ރަހުމާއާ ދިމާއަށް ބަލަން ހުރެފައި، ގެއިން ނުކުމެގެން ދިޔައީ އެވެ.\nއޭނާއާ ދިމާއަށް "ކަލެ"އޭ ގޮވި ފުރަތަމަ ފަހަރަކީ މި އެވެ. އެވަރު ރަނގަޅެވެ. އޭނާ ހީކުރީ އެއަށް ވުރެ ބޮޑުވަރުކޮށްލާނެ ކަމަށެވެ. ނަމަވެސް ނަސްރުގެ ފަރާތުން ދިން އެހާ ބޮޑު އެހީއަކަށް ފަހު، އަނބިމީހާ ވަރިނުކުރާނެކަން އޭނާއަށް ޔަގީނެވެ. އެފަދަ ކަމެއް ކޮށްފިއްޔާ، ސަރުކާރުގެ ބޮޑުންނާއި މަހުޖަނުންގެ ތެރޭގައި އޮންނާނީ އެ ވާހަކަކަން ވެސް، ރަހުމާއަށް އެނގެ އެވެ. އެހެންކަމުން ރުޅިއައުން ނޫން އެހެން އިހުތިޔާރެއް ނަސްރަކަށް ނެތެވެ.\nފިރިމީހާ ކުއްލިއަކަށް ގެއަށް އައީ، އެ ދީލަތި އެހީއަށްޓަކައި، ރަސްމީކޮށް އޭނާއަށް ގުޅައި، ޝުކުރު އަދާކުރުމާ އެކު އެވެ. އެކަމަކު އެއީ ނަސްރަށް ލިބުނު ޝޮކެކެވެ. އޭނާގެ ފައިސާގެ ތެރެއިން، ދުނިޔެވީ އެއްވެސް ފައިދާއެއް ނުލިބި، އެއްފަހަރާ ބާރަ މިލިއަން ރުފިޔާ މަދުވުމަކީ ނަސްރުގެ ހިތަށް ވެސް އަރާނެ ކަމެއް ނޫނެވެ.\nއެކަމަކު އެކަން އެ އޮތީ ވެފަ އެވެ.\nސިޓިން ރޫމްގެ މޭޒު މަތީގައި އޮތް ރަހުމާގެ ފޯނު ރިންގުވާން ފެށި އެވެ. އޭނާ ގޮސް ބަލައިލި އިރު، ނަންބަރެއް ނާރަ އެވެ. އޭނާ ނެގި އެވެ.\n"ރަހުމާތޯ؟" ފިރިހެނެއްގެ އަޑެވެ.\n"އާދެ!" އެއީ ކާކުކަން ރަހުމާއަށް އެނގުނެވެ. އޭނާ ކުޑަކޮށް ޖެހިލުން ވެސް ވި އެވެ.\n"އަޅުގަނޑު މިއަދު ފިރިކަލުންނާ ވެސް ގުޅާ، ޝުކުރު ދެންނެވިން. ދިވެހި ވިޔަފާރިވެރިއެއްގެ ފަރާތުން އެކަހަލަ އެހީއެއް އަދި އަޅުގަނޑުމެންނަކަށް ނުލިބޭ. އަޅުގަނޑު ހިތަށްއެރީ މި އެހީ ދެއްވުމުގައި ރަހުމާއޭ އިސްނަންގަވާފައި އޮތީ،" ވާހަކަ ދެއްކި މީހާ ބުންޏެވެ.\n"ތި ވިދާޅުވީ ރާއްޖޭގެ އެއްވެސް މުއްސަންޖަކު އެހީއެއް އަދި ނުވާ ވާހަކަތޯ؟" ރަހުމާ ސުވާލުކުރި އެވެ.\n"އާދެ، ތި ގޮތަކަށް އެއްވެސް އެހީއެއް ނުލިބޭ. ދެން މި ދަނޑިވަޅުގެ ގޮތުން އަޅުގަނޑުމެން އިސްނަގައިގެން ބޭނުމެއް ނުވޭ އެކަހަލަ ކަމަކަށް އެދޭކަށް ވެސް. އެކަމަކު ކިތައްމެ ކުޑަ އެހީއެއް ލިބުނަސް އަޅުގަނޑުމެން ބޭނުން. ވަރަށް ބޮޑަށް ޝުކުރިއްޔާ، އިނގޭތޯ. ބާއްޖަވެރި ދުވަހަކަށް އެދެން. ރަމަޟާން މުބާރަކް،" އެހެން ބުނެފައި ފޯނު ބޭއްވި އެވެ.\nރަހުމާއަށް ހުރެވުނެވެ. އޭނާ ހީކުރީ، އިއުލާންނުކުރިޔަސް، އެތައް ބަޔަކު މިހާރު އެކި ގޮތްގޮތުން މާލީ އެހީވާނެ ކަމަށެވެ. ނަމަވެސް ހަގީގަތަކީ އެއެއް ނޫންތާ އެވެ. މި ހުރިހާ ދުވަހު، މިކަހަލަ ހުއްޓުމެއް ނެތި، މުއްސަނދިވި އެންމެން އެ ތިބީ، އެހެންވިއްޔާ، އެމީހުންގެ ހިތުން އެންމެ ނިކަމެތި މީހާއެކޭ އެއްފަދަ ހާލަތެއްގައިތާ އެވެ. އެކަމަކު އެމީހުންގެ އެކައުންޓްތަކާއި އަނބިންގެ އެކައުންޓްތައް ފުރިފައި ހުރީ ފައިސާއިންނެވެ.\nނަސްރުގެ ހާލަތު ރަހުމާއަށް އެނގެ އެވެ. އެހެންކަމުން ފިރިމީހާގެ މުއްސަނދިކަމުން ބާރަ މިލިއަން ރުފިޔާ މަދުވުމަކުން މާ ބޮޑު އެނގުމެއް ނުވާނެކަން އޭނާއަށް ޔަގީނެވެ.


Loabiveriyaa vakivegen dhiya as haasvaane kameh neh!\nބައިވެރިޔާ ވަކިވެގެން ދިޔަސް ހާސްވާނެ ކަމެއް ނެތް!\nލޯބިވެރިޔާ ވަކިވެއްޖެ އެވެ. ތިން އަހަރު ވަންދެން ރައްޓެހިވެގެން ލޯބިވި ބައިވެރިޔާ ކެހި ދީފި އެވެ. ބޭވަފާތެރިއަކަށް ހިތް ދެވި ނިމިއްޖެ އެވެ. ދެން ވީ ރޯށެވެ. އުމުރު ދުވަހު އެކަމާ ވިސްނާ ފިކުރުކޮށް މީހުންނަށް އިތުބާރު ކުރުން ހުއްޓާލާށެވެ. ދުނިޔެ މަތިން ފޫހިވެ ކޮޓަރީގެ އެއްކަނެއްގައި މާޒީގެ ހަނދާންތަކުގެ ތެރޭގައި ގެންބިގެން ދާށެވެ. ހިތާމަވެރި ލޯބީގެ ލަވަތަކުގައި ޖެހި މީހާ ޑިޕްރެޝަންގެ ޝިކާރައަކަށްވެސް ވީ އެވެ. ބައެއް މީހުންނަށް މިއީ ފިނޑިންނޭވެސް ކިޔާފާނެ އެވެ. އެހެން ވީމަ އެކަހަލަ މީހަކަށް ނުވާން ރީތި ހިނިތުންވުމެއް މޫނު މައްޗަށް ވެރިކޮށްގެން ހަމަޖެހިލާފައި ތިބޭ މީހުންވެސް މަދެއް ނޫނެވެ. އެކަމަކު އެކަނި ވެއްޖެނަމަ މީހާ ރޮއެ ރޮއެ ހަލާކުވާ ވަރުވެ އެވެ. ބޭރަށް ނުފެނުނު ކަމުގައި ވިޔަސް ހިތު ތެރޭގައި އެތައް ވޭނަކާއި އަސަރެއް ތަހައްމަލް ކުރަމުންދެ އެވެ.\nލޯބިވެރިޔާ ވަކިވުމަކީ ބަލައިގަންނަން ފަސޭހަ ކަމެއް ނޫނެވެ. "ބްރޭކް އަޕް" މި ލަފްޒަކީވެސް އަޑުއަހަން ބޭނުންވާ ލަފްޒެއް ނޫނެވެ. ބްރޭކް އަޕް ވެގެން އުޅޭ މީހުންގެ ތެރޭގައި ލޯބިވެރިޔާ އާއި އަލުން ގުޅެން ބޭނުންވާ މީހުންވެސް ތިބޭނެ އެވެ. ލޯބިވެރިޔާ މަތިން ހަނދާން ނައްތާލާ މުޅިން އާ ދިރިއުޅުމެއް ފަށަން ބޭނުންވާ މީހުންވެސް ތިބޭނެ އެވެ. އަދި މިތަނުން އެއްވެސް ބަޔަކަށް ނުފެތޭ ބަޔަކުވެސް އެބަތިއްބެވެ. އެއީ މާޒީވި ބާބު ނިންމާލާފައި "މޫވް އޮން" ކުރަންވީ ކަމެއް ނުވަތަ އަދިވެސް އިންތިޒާރު ބޯޑުއަޅުވައިން ތިބެންވީ ކަމެއް ނޭނގިފައި ތިބޭ ބައެކެވެ.\nހަގީގަތުގައި އެންމެ ހިތް ވަރުގަދަ މީހުންގެ ގޮތުގައި ގިނަ މީހުން ގަބޫލު ކުރަނީ އެންމެ އަވަހަށް މޫވް އޮންކޮށް އުފާވެރިކަމާއެކު އުޅޭ މީހުންނެވެ. އެކަމަކުވެސް ގަބޫލުކުރަންޖެހޭ ހަގީގަތަކީ މީހުންގެ މިޒާޖު ތަފާތުވާ ފަދައިން މިކަމަށް އެކި މީހުންނަށް ވަގުތު ބޭނުންވަނީވެސް އެކިވަރަށް ކަމެވެ. ރޯން ބޭނުންވާނަމަ ހިންހަމަ ޖެހޭ ވަރަށް ރޯށެވެ. އެކަމަކު މޫވް އޮން ކުރަން އަޒުމު ކަނޑައަޅާފަހުން ހިތާމަ ކޮށްގެން ނުވާނެ އެވެ.\nބައެއް މީހުންނަށް ކުރީގެ ލޯބިވެރިޔާގެ ހަނދާންތަކުން އަރައިގަންނަން ދެތިން މަސް ނަގާއިރު ބައެއް މީހުންނަށް އެ ހަނދާންތަކުން އަރައިގަނެވެނީ އަހަރުތަކަކުންނެވެ. ތިބާއަށް މޫވް އޮން ކުރަން އަހަރުތަކެއް ނުވަތަ ގިނަ ދުވަސްތަކެއް ބޭނުންވި ހެއްޔެވެ؟ ހާސްވާނެ ކަމެއް ނެތެވެ. ތީ ވަރަށް އާދައިގެ ކަމެއްގެ ގޮތުގައި ނަގާށެވެ. އެއީ މައްސަލައެއް ނޫނެވެ. ޕޮޒިޓިވްކޮށް ވިސްނައިފިނަމަ އެކަމުން އަރައިގަންނަން ބޭނުންވަނީ ޕޮޒިޓިވް މައިންޑެކެވެ. ފަށަމާ ހިނގާށެވެ.\nނޯ ޓައިމް ލިމިޓް\nމީ ހަނދާންކުރަންޖެހޭ މުހިންމު ކަމެކެވެ. މަރުނުވާހާ ހިނދަކު ވަގުތު އެބައޮތެވެ. މާޒީގައި ތެރޭގައި އުޅެން ބޭނުންނަމަ ބޭނުންވާ ވަރަށް ވަގުތު އެބައޮތެވެ. މޫވް އޮން ކުރަންވެސް ވަގުތު އެބައޮތެވެ. ބޭނުންވަރަކަށް ވަގުތު ބޭނުންކުރާށެވެ. އަޑުއަހަމެއް ނޫން ހެއްޔެވެ؟ ވަގުތަކީ ފަރުވާއެކެވެ. އެކަމަކު ވަގުތު ފަރުވާއަކަށް ވާނީ އޭގެ ބޭނުން ހިފައިފި ނަމަ އެވެ. ކުރިންވެސް ބުނިހެން އަހަރުތަކެއްވީއިރުވެސް ހިތާމަތަކުން އަރައި ނުގަނެވުނުކަން އިހުސާސް ނުވިއަސް މާބޮޑަށް ނުވިސްނާށެވެ. އާ އަޒުމަކާއި އުންމީދަކާއެކު ފަށާށެވެ. ވަގުތު އެބައޮތެވެ. އެކަމަކު ވަގުތަށް ބަލަން ހުރެގެންވެސް ވާނެކަމެއް ނެތެވެ.\nސޯޝަލް މީޑިއާއިންވެސް އޭނާ ބްލޮކްކޮށްލާށެވެ. ދެމީހުން ވަކިވާ ހިސާބުންނެވެ. އޭނަ އުޅޭނޫޅޭގޮތް ބަލަން ކޮންމެހެން ފްރެންޑް ލިސްޓުގައި ބަހައްޓާނެ ކަމެއް ނެތެވެ. އިތުރަށް ހިތަށް ތަދުވުން ނޫންކަމެއް ނުވާނެ އެވެ. ފެންނަން ބޭނުން ނޫން ޕޯސްޓުތައް ފެންނާނެ އެވެ. ޒަހަމްވެ ހަލާކުވެފައިވާ ހިތުގައި އެޅޭ ލޮނު މިރުސް ގަނޑަކަށް ނޫނީ ނުވާނެ އެވެ. އެކަމަކު ހަގީގަތުގައި މިއީ އެންމެ ކުރަން ބޭނުންނުވާ ކަންތަކަށް ގިނަ ފަހަރަށް ވަނީ ވެފަ އެވެ. އޭނަ އަށް ފޮލޯ ކުރަން ބޭނުންވާ ވަރުންނެވެ.\nނަފްސާއި އިހްސާސްތަކަށް ގަދަރުކުރުން މުހިންމު\nލޯބިވެރިޔާ ވަކިވުމަކީ ތިމާގެ އިހުސާސްތައް ހަނދާން ނައްތާލަންވީ ކަމެއް ނޫނެވެ. ދެރަވެ ހިތަށްވެސް އަސަރުކުރާނެ އެވެ. ރުޅިވެސް އަންނާށެވެ. އެހުރިހާ އިހުސާސެއް އެތެރެއަށް ހިންދާލައިގެން ނުހުރެ ބޭރުކޮށްލާށެވެ. ހިންހަމަޖެހޭނީ އޭރުންނެވެ. މީހުން ފަހަރުގައި ފިނޑިއެކޭ ކިޔާފާނެ އެވެ. މީހުން ކިޔާހާ އެއްޗަކަށް ބަލާނެކަމެއް ނެތެވެ. އަމިއްލަ ހިންހަމަޖެހުމަށް ވިސްނީމަ ނިމުނީއެވެ. ކެތްވެސް ކުރަންޖެހޭނެ އެވެ. އެކަމަކު މިހުރިހާ އިހުސާސްތަކެއްގެ މެދުގައި ބަނދެވިފައި ހުރެގެން ނުވާނެ އެވެ. މީހާ ސްޓެރެސްވެ ޑިޕްރެޝަންގެ ޝިކާރައަކަށްވެ ނިމިދާނެ އެވެ.\nދެން އޮތީ އަމިއްލަ ނަފްސަށް އިހުތިރާމް ކުރުމެވެ. ކެއުމާއި، ފެންވެރުމާއި ބޭރަށް ނުކުމެ މީހުންގެ ތެރޭގައި އުޅުން ފަދަ ކަންކަމުން ދުރުވެގެން ނުވާނެ އެވެ. ލޯބިވެރިޔާ ގެއްލުނީ ތިމާގެ މައްސަލައަކުން ކަމަށް ނުވެދާނެ އެވެ. އެހެންވީމަ ކުށެއް ނެތް ހަށިގަނޑަށް ކޮން އަދަބެއް ދޭކަށް ހެއްޔެވެ؟ ވޭން އަޅާނީ ތި ހަށިގަނޑުގަ އެވެ. ކެހި ދީފަ ދިޔަ ބައިވެރިޔާގެ ގަޔަކު ނޫނެވެ.\nތެދަށް ބުނަން ހެއްޔެވެ؟ ބްރޭކްއަޕް ވެގެން ރޯން އިންނަ އިރު ބެސްޓްފްރެންޑް އައިސް ބައްދާލާފައި "އައި އަންޑަސްޓޭންޑް ދެޓް ފީލިން" އޭ ބުނާނެ އެވެ. އެއީ ތިބާ ހިންހަމަ ޖައްސައިދޭން ނުވަތަ އެކަން ތަޖުރިބާ ކުރެވިފައި ހުރީމަކަމަށްވެސް ވެދާނެ އެވެ. އެކަމަކު ހަގީގަތުގައި އަންޑަސްޓޭންޑެއް ނުވާނެ އެވެ. ކިތަންމެ ވޭނެއް ތަޖުރިބާކޮށް ތަހައްމަލް ކޮށްފައި ހުއްޓަސް އެހެން މީހެއްގެ ވޭން އަޅާ މިންވަރު އަންދާޒާވެސް ކޮށްނުލެވޭނެ އެވެ. އެހެން ވީމަ އެންމެ ރަނގަޅު ގޮތަކީ ލިޔުމެވެ. ލިޔާށެވެ. އަމިއްލަ އިހުސާސްތައް ލިޔާށެވެ. ސިކުނޑިއަށް ލުއިވާނެ އެވެ. ހިންހަމަޖެހުންވެސް ލިބޭނެ އެވެ. އުފާވެރި އަދި ހިތާމަވެރި ހަނދާންތަކެވެ. އުފާވެރި ކަންތައްތައްކާއި ކުރެވޭ އިހުސާސްތަކެވެ. އަމިއްލަ އިހުސާސްތައް ލިޔަން މާމޮޅު ލިޔުންތެރިއަކަށް ވާކަށް ނުޖެހޭނެ އެވެ. ސިކުނޑިއަށް ލުއިވެ ހިތަށް އެންމެ ހަމަޖެހުން ލިބޭނީ މިހެން ކަމަށް ތަޖުރިބާކާރުން ބުނެ އެވެ.\nމިހާރު ލިޔަން ފެށިއްޖެ ދޯ އެވެ. އެކަމަކު އަދިވެސް ހުސްވަގުތު ވީމަ ހަނދާންވޭދޯ އެވެ. އެހެން ވީމާ ހުސްވަގުތުތައް ފުރާލަން ކޮންމެސް ކަމެއް ރާވަން ހިނގާށެވެ. މަޖާ ޓީވީ ޝޯއެއް ބެލުން ކިހިނެއްވާނެ ހެއްޔެވެ؟ ކުރިން ކަސްރަތުކުރާހެން ކުރަންފަށާށެވެ. ޖިމަށްވެސް ދަށެވެ. ރައްޓެހިންނާއެކު ސައިކަލު ދުއްވާލާ ދަތުރު ގޮސްލާށެވެ. މިއޮތީ ހައްތަހާވެސް ކުރަންވީ ކަންތަކެވެ. "ލައިފް ސަކް" ވާކަށް ގާތްވެސް އަދި ނުވެ އެވެ.\nއަދި އެއްވާހަކަ އެވެ. މިދުނިޔޭން މީހުން ހުހެއް ނުވެ އެވެ. މޫދުގެ ކޮންމެ ގަލަކަށް މަހެއްވެ އެވެ. އެހެން ވީމާ ތިބާގެ ހަގީގީ ބައިވެރިޔާވެސް އަދި ހުންނާނެވެ. ވަގުތު ޖެހުމުން ދިމާވާނެ އެވެ. ކޮންމެ ކަމެއްވެސްވާނީ ރަނގަޅަށެވެ. އެކަން ގަބޫލު ކުރީމަ ވަރަށް ބޮޑު ކުރިއެރުމެއް ލިބިއްޖެ އެވެ.\nމިއީ އެންމެ މުހިންމު ކަމެވެ. ﷲ ސުބްހާނަހޫ ހަނދުމަކޮށް އަޅުކަމުގައި ދެމި ހުންނާށެވެ. އެކަލާންގެ ހަޒްރަތުން ވާގި އެދިގެން މާޒީން ނުކުންނަށް މަސައްކަތް ކުރާށެވެ. ކާމިޔާބުވާނެ އެވެ. ޝައްކެއްވެސް ނެތެއް ނޫން ހެއްޔެވެ؟\nމަނަދޫ ޒުވާނުންގެ ޓްރޮޕިކަލް ވިލެޖް!


FIFA council ah Mayan ge nan FAM in hushahalhaifi | Mihaaru\nފީފާ ކައުންސިލަށް މާޔަންގެ ނަން އެފްއޭއެމުން ހުށަހަޅައިފި\n13 ޑިސެމްބަރ 2018 - 21:577comments\nއެފްއޭއެމްގެ ވިމެންސް ފުޓްބޯޅަ ޑިޕާޓްމަންޓުގައި އެންމެ އިސްވެރިއެއްގެ ހައިސިއްޔަތުން މާޔަން އަންނަނީ އަންހެނުންގެ ފުޓްބޯޅަ ރާއްޖޭގައި ކުރިއަރުވަން ވަރަށް ގިނަ މަސައްކަތްތަކެއް ކުރަމުންނެވެ. މާޔަން ވަނީ ގައުމީ އަންހެން ފުޓްބޯޅަ ޓީމުގެ އެސިސްޓަންޓް ކޯޗެއްގެ ގޮތުގައި ވެސް މަސައްކަތްކޮށްފަ އެވެ.\nމީގެ ކުރިން އޭއެފްސީ ވިމެންސް ކޮމިޓީގައި ވެސް މަސައްކަތް ކޮށްފައިވާ މާޔަން ވަނީ ގައުމީ އަންހެން ޓީމަށް ވެސް ކުޅެފަ އެވެ. އަދި 2003 ވަނަ އަހަރު ވިމެންސް ފުޓްބޯލް ޑިވެލޮޕްމަންޓް އޮފިސަރެއްގެ ގޮތުގައި އެފްއޭއެމްއާ އެކު މަސައްކަތް ފަށައި، ގިނަ އަހަރުތަކެއް ފަހުން އެފްއޭއެމްއާ ދުރަށް ދިޔަ ނަމަވެސް އަންހެން ފުޓްބޯޅަ ކުރިއެރުވުމަށް އެކި މަސައްކަތްތަކެއް ވަނީ ކޮށްފަ އެވެ.\nމާޔަން އެންމެ ފަހުން ފެނުނީ ނިއު ރޭޑިއަންޓްގެ އަންހެން ފުޓްބޯޅައިގެ ހެޑްގެ މަގާމުންނެވެ. އެކަމަކު ރާއްޖޭގައި އަންހެން ފުޓްބޯޅަ މުބާރާތެއް ރަސްމީ ސިފައެއްގައި ބާއްވާފައިނުވާތީ އެ ޓީމުގައި މާޔަން އަށް މާ ބޮޑު މަސައްކަތެއް އަދި ނުކުރެވެ އެވެ.\nއަންނަ އަހަރު އޭޕްރީލް މަހު ހަ ވަނަ ދުވަހު އޮންނަ އިންތިހާބުގައި މާޔަން އަށް ފީފާ ކައުންސިލުން ގޮނޑިއެއް ލިބިއްޖެނަމަ ހަތަރު އަހަރުގެ މުއްދަތަކަށް ފުޓްބޯޅައިގެ އެންމެ މަތީ ފަންތީގައި މަސައްކަތްކުރުމުގެ ފުރުސަތު އޭނާ އަށް ލިބިގެންދާނެ އެވެ.\nރާއްޖޭގެ އަންހެން ފުޓްބޯޅަ އަންނަނީ ފަހަކަށް އައިސް ބައިނަލްއަގްވާމީ ލެވެލްގައި ރަނގަޅު ކުރިއެރުމެއް ހޯދަމުންނެވެ. އެފްއޭއެމުން ގައުމީ އަންހެން ޓީމު ކުރިއެރުވުމަށް ގިނަ މަސައްކަތްތަކެއް ކުރަމުން އަންނައިރު، އަންނަ އަހަރު އަންހެން ފުޓްބޯޅަ މުބާރާތްތައް ބޭއްވުމަށް ވަނީ ރާވައިފަ އެވެ. އަދި ބައިނަލްއަގްވާމީ ގިނަ މުބާރާތްތަކުގައި ފަހަކަށް އައިސް އަންހެން ފުޓްބޯޅަ ޓީމު އަންނަނީ ވާދަކުރަމުންނެވެ.\nއޭއެފްސީގެ އެގްޒެކެޓިވް ކޮމިޓީގައި މަސައްކަތްކުރުމުގެ ފުރުސަތު މިހާތަނަށް ލިބިފައިވާ ދިވެހިންނަކީ އެފްއޭއެމްގެ ކުރީގެ ރައީސް އަލީ އާޒިމާއި އޮލިމްޕިކް ކޮމިޓީގެ ރައީސް މުހައްމަދު ޝަވީދެވެ.


Health Minister Ameen isthiufaa dhevvaifi - vNews.mv\nހެލްތު މިނިސްޓަރުގެ މަގާމުން އަމީން އިސްތިއުފާ ދެއްވައިފި\nސައިފް އަޒްހަރު 21 October 2020, 02:28\nމިނިސްޓަރ އޮފް ހެލްތުގެ މަގާމުގައި ހުންނެވި އަބްދުﷲ އަމީން މަގާމުން އިސްތިއުފާ ދެއްވައިފިއެވެ.\nމިނިސްޓަރ އަމީން މަގާމުން އިސްތިއުފާ ދެއްވާފައި އަންގާރަ ދުވަހުގެރޭ ރައީސުލްޖުމްހޫރިއްޔާއަށް ފޮނުއްވި ސިޓީފުޅެއްގައި އެކަންވަނީ އަންގަވާފައެވެ.\nކޮވިޑް-19 އާ ގުޅިގެން ހެލްތު މިނިސްޓްރީން ކުރި ހަރަދުތަކާއި ގުޅޭގޮތުން އޮޑިޓް ރިޕޯޓުގައި ފާހަގަކޮށްފައިވާ ކަންތައްތަކާއި ގުޅިގެން، އެކަމުގެ ތަހުގީގު ނިންމެންދެން މިނިސްޓްރީގެ މަސައްކަތްތަކުން އަމިއްލަފުޅަށް އެކަހެރިވާން ނިންމަވައި، އެކަން މިނިސްޓަރ އަމީން ރައީސް އިބްރާހިމް މުހަންމަދު ސާލިހަށް އަންގަވާފައިވަނީ އޮގަސްޓްމަހުގެ 17 ވަނަ ދުވަހުއެވެ.\nއެ ސިޓީގައި އަމީން ވިދާޅުވެފައިވަނީ، އޮދިޓް ރިޕޯޓާގުޅިގެން ކަމާގުޅޭ މުއައްސަސާތަކުން މައްސަލަ ތަހުގީގުކޮށް ގޮތެއް ނިންމަންދެން ނުވަތަ ރައީސް ވަކިގޮތެއް އަންގަވަންދެން ހެލްތު މިނިސްޓްރީގެ މަސައްކަތްތަކުން އެކަހެރިވުމަށް ގަސްތުކުރައްވާ ކަމަށެވެ.\nބޮޑަށް މައްސަލަޖެހުނީ ދުބާއީގެ އެގްޒެކިއުޓާސް ޖެނެރަލް ޓްރޭޑިންގ ކިޔާ ކުންފުންޏަށް 75 ވެންޓިލޭޓަރު ގެނައުމަށް ހަވާލުކުރި މައްސަލާގައެވެ.\nއެކަމުގައި މިނިސްޓަރ އަމީން އަމަލު ކުރައްވާފައިވަނީ މަގާމުގެ ނުފޫޒު ބޭނުން ކުރައްވައިގެން ދައުލަތަށް ގެއްލުންވާ ގޮތަށް ކަމަށް ބުނެ ތުހުމަތުތައް ކޮށްފައި ވެއެވެ.\nވެންޓިލޭޓަރުތަކުގެ މައްސަލަ ތަހްގީގު ކުރުމަށްފަހު މިނިސްޓަރ އަމީންވެސް ހިމެނޭގޮތުން 11 މީހެއްގެ މައްޗަށް ދައުވާ ކުރުމަށް އެންޓި ކޮރަޕްޝަން ކޮމިޝަނުން ޕްރޮސެކިއުޓަރ ޖެނެރަލްގެ އޮފީހަށް މައްސަލަ ފޮނުވުން ޕީޖީ އޮފީހުންވަނީ، އެކަމުގައި އެކަށީގެންވާ ހެކި ނެތްކަމަށް ބުނެ ދައުވާ ނުކުރުމަށް ނިންމާފައެވެ.\nއޭގެފަހުން، މިނިސްޓަރ އަމީންގެ މައްސަލާގައި އެމްޑީޕީގެ ޕީޖީ ޕްރޫޕްގެ ބައްދަލުވުމެއްވެސް ބޭއްވިއެވެ. ނަމަވެސް، އަމީންގެ އިތުބާރު ނެތްކަމަށް ޕީޖީ ގްރޫޕް ބައްދަލުވުމުގައި ނުނިންމުނެވެ.\nދެން ފެނިގެންދިޔައީ، އިތުބާރުނެތްކަމުގެ މައްސަލަ މަޖިލީހަށް ވައްދަން، ރައްޔިތުންގެ މަޖިލީޙުގައި ހިމެނިވަޑައިގަންނަވާ އެމްޑީޕީ މެމްބަރުން ސޮއިހޯދަން ފެށިތަނެވެ.\nއެމްޑީޕީގެ 24 މެމްބަރަކު ސޮއިކުރައްވައި މިނިސްޓަރ އަމީންގެ އިތުބާރު ނެތްކަމުގެ މައްސަލަ މަޖިލީހަށް ވެއްދީ އަންގާރަދުވަހުގެ އިރާކޮޅުގެ ވަގުތެއްގައެވެ.\nހެލްތު މިނިސްޓާރުކަމުން އަމީން އިސްތިއުފާ ދެއްވައި، ރައީސަށް ސިޓީ ފޮނުއްވީ އަންގާރަ ދުވަހުގެރޭގެ ވަގުތެއްގައެވެ.\nއިސްތިއުފާ ދެއްވުމާ ގުޅޭގޮތުން މިނިސްޓަރ އަބްދުﷲ އަމީން ރައީސުލްޖުމްހޫރިއްޔާ އިބްރާހިމް މުހަންމަދު ސާލިހަށް ފޮނުއްވި ސިޓީގައި ވިދާޅުވެފައިވަނީ، މިވަގުތު އެންމެ ރަނގަޅު ގޮތަކީ މަގާމުން އިސްތިއުފާ ދެއްވުން ކަމަށްވާތީ އެކަން އެގޮތަށް ކުރައްވަން ނިންމެވީ ކަމަށެވެ.\nއަމީންގެ ސިޓީގައި، އޭނާ މަގާމުން ދުރުކުރަން ކުރެވުނު މަސައްކަތްތަކަށް ތުހުމަތުތަކެއް ކުރައްވާފައި ވެއެވެ. އެގޮތުން ވިދާޅުވެފައިވަނީ، އެއީ އޭނާއަށް އަމާޒުވާ އެތިފަހަރުތަކެއް ކަމަށް ދެކެވަޑައި ނުގަންނަވާ ކަމަށާއި، ނަމަވެސް، ސަރުކާރު ބަލިކޮށްލުމަށް އެފަދަ އެތަކެއް ކަމެއް ހިނގަމުންދާ ކަމަށެވެ.\n"އަޅުގަނޑު މަގާމުން ދުރުކުރުމަށް ވާންކުރާ ކުރުމަކީ ކޮންމެހެން އަޅުގަނޑަށް އަމާޒުވާ އެތިފަހަރެއް ކަމަކަށް ނުދެކެން. އަދި މިހާލަތާ ގުޅިގެން މަނިކުފާނާއި ކުރެވުނު މަޝްވަރާއިން ހާލަތު އަޅުގަނޑަށް ވަޒަން ކުރެވުނު. އެހެންކަމުން މިހާލަތުގައި މަސްލަހަތު އެންމެ ރަނގަޅު ގޮތަކީ އަޅުގަނޑު މަގާމުން އިސްތިއުފާ ދިނުންކަމަށް ގަބޫލުކުރޭތީ، މިއަދުން ފެށިގެން މިނިސްޓަރ އޮފް ހެލްތުގެ މަގާމުން އިސްތިއުފާ ދީފިން"\nއަބްދުﷲ އަމީން ރާއްޖެ ހެލްތް މިނިސްޓްރީ ސިޔާސީ


BREAKING NEWS: Dharivarunge Chutty Gai Male' In Beyrah Nudhevey Goeh Hadhaifi - Vaguthu\nދަރިވަރުންގެ ޗުއްޓީގައި މާލެ އިން ބޭރަށް ނުދެވޭ ގޮތް ހަދައިފި\nހއ. ވަށަފަރު ސްކޫލު ދަރިވަރުންތަކެއް -- ވަގުތު އިމޭޖެސް: އިބްރާހިމް ޝާބިލް\nސްކޫލް ކުދިންގެ ބޮޑު ޗުއްޓީގައި ވެސް މާލެ އިން އަތޮޅުތެރޭގެ ރަށްތަކަށް ދަތުރުނުކުރެވޭ ގޮތައް އެޗްޕީއޭގެ އުސޫލު ހަރުކަށި ކޮށްފިއެވެ.\nއެޗްޕީއޭ އިން މިރޭ އާއްމުކުރި އުސޫލު ބުނާ ގޮތުން މާލެ އިން ރަށްތަކަށް ދެވޭނީ ޒަރޫރީ ސަބަބެއް އޮވެގެންނެވެ. ޒަރޫރީ ސަބަބުތައް އެޗްޕީއޭގެ އުސޫލުގައި ބަޔާންކޮށްފައި އެބައޮތެވެ. އޭގެތެރޭގައި މާލެއަށް ތައުލީމު ޙާޞިލުކުރުމަށް އައިސް ތައުލީމު ޙާޞިލުކުރުން މުޅިން ނިމިފައިވުމުން ރަށަށް އެނބުރި ދާންޖެހިފައިވުން ހިމެނެއެވެ ނަމަވެސް މީގެ ތެރޭގައި ޗުއްޓީ ލިބުން ނުވަތަ ކިޔެވުން ވަގުތީގޮތުން މެދުކެނޑިފައިވުން ނުހިމެނޭނެ ކަމަށް އުސޫލުގައި ބުނެފައި ވެއެވެ.\nޗުއްޓީ އަށް ވެސް ރަށަށް ނުދެވޭ ގޮތައް އުސޫލު ހަރުކަށި މިކުރީ ސުކޫލްތަކުގެ ބޮޑު ޗުއްޓީ ފެށެން ކައިރިވެފައި ވަނިކޮށެވެ. މިމަހުގެ ފަހުކޮޅު ސްކޫލްތައް ބަންދު ކުރުމަށް ފަހު ދެން އަލުން ހުޅުވުމަށް ހަމަޖެހިފައި ވަނީ އަންނަ އޮގަސްޓް މަހުގެ ކުރީކޮޅުއެވެ. ނަމަވެސް އުސޫލަށް ގެނައި ބަދަލުގެ ސަބަބުން ސްކޫލް ޗުއްޓީގައި ރަށްރަށަށް ދަތުރެއް ނުކުރެވޭނެއެވެ.\nމާލެ އިން ކޮވިޑް-19 އަށް ފައްސިވާ މީހުންގެ އަދަދުތައް އިތުރުވާން ފެށުމާއިއެކު ގިނަ ވަގުތުތަކުގައި ކާފިއު އިއުލާން ކޮށްފައި އޮންނަތާ އަންނަ ހަފްތާއަށް އެއްމަސް ދުވަސް ހަމަވާނެއެވެ. އެހެންކަމުން މާލޭގައި ގެއިން ބޭރަށް ނުނިކުމެވި ތިބި ގިނަ ބަޔަކު އަންނަނީ ސްކޫލް ބަންދުވުމާއިއެކު ރަށްތަކަށް ދަތުރު ކުރުމަށް ރާވަމުންނެވެ. ނަމަވެސް މިނިންމުމާއިއެކު އަނެއްކާވެސް އެފަދަ މީހުންގެ ދަތުރުތައް ޖެހޭނީ ކެންސަލް ކުރާށެވެ.\nކޮވިޑާއި ގުޅިގެން ރަށްތަކަށް ދަތުރުނުކުރެވި މިހާރު ވެސް "މާލޭ ބަންދުގައި" ގިނަ ބަޔަކު ތިބޭތާ ދޮޅު އަހަރު ވާން ވަނީ ކައިރިވެފައެވެ.\nޖޫން 5, 2021 23:52\nޖޫން 6, 2021 10:08\nހުރިހާ މޮޅެއް ނުލިބޭނެ! މިފަހަރަކު ރަށަކަށް ނުދެވޭނެ! މަވެސް މިހުރީ ގޭބަންދުގަ! މައިތިރިވެގެން ތިބޭ!\nޢަހަރުމެންނަށް ރަށަށް ނުދެވެންޏާ ކަލޭ އޮންނަންވާނީ ޖަލުގަ. ގޭބަންދަކު ނުއޮވޭނެ. ޢެނގިއްޖެތަ.\nމިކަމާ ދެކޮޅަށް އަޑުއުފުލާ ލުއި ހޯދައިގެން އަނެއްކާ ބަލި ފަތުރާލާށެވެ. މަޖިލީހުން މާދަމާ ތިކަމާ ބެހިގަންނާނެއެވެ.\nޖޫން 6, 2021 07:19\n14 ދުވަހުގެ ކަރަންޓީން އޮންނަނި ކަމެއް ވެގެން\nޖޫން 5, 2021 23:54\nކޮވިޑްޖެހިފަހުރެގެން ވޯޓްލާންދެވޭ ނަމަވެސް އަމިއްލަރަށައް ޗުއްޓީއައްދިއުންމަނާ. މައިމޫނާ މިކޮންވައްތަރުހުންނަނީ\nޖޫން 6, 2021 00:04\nއަޅެ ކޮވިޑް ނުފެތުރިތަ އޮތީ މިއީ ހަމަ އަނިޔާ މިތާ ބަންދު ވެގެން ތިބުން\nހެޔޮނުވާނެ މިހެން ހަދަން\nޖޫން 6, 2021 00:34\nވޯޓްލާން މީހުން ގެންދެވުން ދެން ކޮން ކަމެއްތަ އޭން؟؟؟؟؟؟ 14 ދުވަހު ކަރަންޓީނު ވީމާ ނިމުނީނު އަޖައިބެއް😐😐😐 ކަލޭމެންވެސް ދާހިތްވަންޏާ ދާނީ😐😐 ކޮންމެހެން ބަލިވީމަ އެމަޖެންސީ ހާލަތުގަ އެމްބިއުލެންސް ގަނޑެއްވެސް ނުފޮނުވޭ ތަނެއްގަ އަހަރުމެން ދަރިން ބައިތިއްބައިގެން ހަލާކު ކުރާނެ ކަމެއްނެތް😠 ނުވަންޏާ އިސްތިއުފާ ދީފަ ގެޔަށް ދިޔައީމަ ނިމުނީނު😐\nޖޫން 6, 2021 12:30\nޖޫން 6, 2021 00:36\nސާދަ ދުވަސް ކޮއްފަ ޓެސްޓް ހަދާފަ ނައްސި ވީމަތާ ބޭރަށް ނިކުމެވޭނީ ދެންކޮބާބާ މައްސަލަޔަކީ....\nޖޫން 6, 2021 00:48\nމަާދަންވެސް ވޯޓުލާން ދާންވެއްޖެތަ ހުރިހާ ދަތުރު ތަކެއް ހުއްދަވާނެ. އާއިލާއާ ދުރުގަ އެތައް ދުވަހެއް ވަންދެން ހުރެފަ އާއިލާ އައް އެހީތެރިވެދީ މައިން ބަފައިން ދެކެލުމައް ރަށައް ދިއުމަކީ ޒަރުރީ ބޭނުމެއްނޫން އެކަމު ވޯޓުލާން ދިއުމަކީ ޒަރޫރީ ބޭނުމެއް.\nޖޫން 6, 2021 01:57\nޖޫން 6, 2021 04:51\nކޮރަޕްޝަން އަދި ވައްކަން ބޮޑު ގައުމުތަކުގަ ކޮވިޑް ނުފިލުން މީ އިއްތިފާގެއްބާ؟\nޖޫން 6, 2021 07:56\nކީކޭ ބުނާނީ. ފުރަތަމަ ހަދާފައިވާ ޤަވާޢިދު ތައް ތަންފީޒު ކޮށް ބަލަ. ބިދޭސީން ވިޔަފާރި ކުރަނީ މަނާ ގަޑި ތަކުގައި ވެސް ފިހާރަ ހުޅުވިގެން ހަމަ. ބޯ ކޮށާ ތަން ތަން އެބަހުރި ބަރާ ބާރަށް ޚިދުމަތް ދެ.. މިހެން ގޮސް ކިޔާން ވަކި ކ\nޖޫން 6, 2021 08:02\nކީކޭ ބުނާނީ. ފުރަތަމަ ހަދާފައިވާ ޤަވާޢިދު ތައް ތަންފީޒު ކޮށް ބަލަ. ބިދޭސީން ވިޔަފާރި ކުރަނީ މަނާ ގަޑި ތަކުގައި ވެސް ފިހާރަ ހުޅުވިގެން ހަމަ. ބޯ ކޮށާ ތަން ތަން އެބަހުރި ބަރާ ބާރަށް ޚިދުމަތް ދެ.. މިހެން ގޮސް ކިޔާން ވަކި ކަމެއް ވެސް ނެތް. މުޅިން ތަފާތު ކުރުން.\nޖޫން 6, 2021 08:58\nސަރުކާރުން ކަރަންޓީނުވާން ވަކި ރިސޯޓެއް ހަމަޖައްސާފަ 14 ދުވަސް ފަހުން ރަށްރަށަށް ދެވޭނެ ގޮތަށްއް ހަމަޖައްސަދީ މީހުންތަށް ނަފްސާނީވެދާނެ ރާއްޖޭއްޖޭ ގެ ވަސީލަތްތަށް ދިވެހިންނަށްޓަކައި ގުރުބާން ކުރެވެންޖެހޭނެ މި ހާލަތު ގައި ޢާންމު މަންފާއަށް ދިވެހި ރަށްތަށް ބަދަލު ދިނުމަކާއި ނުލައިވެސް ސަރުކާރަށް ބޭނުން ކުރެވެންވާނެ ގައުމު ގެ ހަރުމީހުން މިފަދަ ޕްލޭންތަށް އެކަށައެޅުމު ގައި ސަރުކާރަށް އެހީތެރިވެދީ ސިޔާސީ މަންފާނެ ގުން ހުއްޓާލާ ކުށްވެރިން ގެ ތެރެއިން ލުއި ދެވެންތިބި މީހުނަށް ލުއިވެސްދީ ކަންކަން ރިވިއު ކުރައްވާ.ހަރުދަނާ އުސޫލުތަށް ވަރު ގަދަ ކުރައްވާ.\nޖޫން 6, 2021 08:59\nތިިިިިއީ ކުދިންނަައްދެވޭ ވަރަށް ބޮޑު އަނިޔާއެެއް\nޖޫން 6, 2021 09:16\nނަމުގަ މުސްލިމް، ކަމުގަ ބޮޑުކާފަރު ވިސްނުން، ފިތުނަ އުފެއްދުމަކީ ނަރަކައިގެ އަނދާ އަލިފާނެވެ. މިބުނީ ވަރައް ކުރުކޮއް!!!!\nބޮޑުންގެ ދަރީންނަށް ދެވޭނެ ދެއްތޯ ރާއްޖެ ތެރެއަށާ ރާއްޖެއިން ބޭރަށްވެސް...\nޖޫން 6, 2021 09:30\nސަރުކާރު ބޮޑުންގެ ދަރިން ފިޔަވާ އެންމެނަށް ހަދާފަ ހުންނަ ޤަވާއިދު. ގޮތްކުޑަ ކަމުގެ އިންތިހާ!\nޖޫން 6, 2021 10:01\nޢެކުދިންނަކަށް ވޯޓެއް ނުލެވޭނެ ވިއްޔާ! ޢެކުދިން އެހެން ތިބެ ތިބެ ސިކުނޑި ސުމަކަށއ ދިޔަސް ސަރުކާރަށް ނޫނީ ސިޔާސީ މީހުނަށް ލިބޭނެ ދެރައެއް ނޯންނާނެ ވިއްޔާ! މާދަން ވެސް ވޯޓެއް ލާންޖެހިއްޖިޔާ ހެޔޮ 2000ގަ ކޭސްތައް ހުއްޓަސް، އެންމެނަށް ރަށަށް ދެވޭނެ!\nމިއޮތީ ވާ ބައެއް! ޢަހަރުމެނަށް ވެސް ދުވަހެއް އަންނާނެކަން ހަނދާންކުރާތި. ނިކަމެތިންގެ ދުޢާ އިޖާބަ ކުރައްވާނެކަންވެސް ހަނދާންކުރާތި!\nޖޫން 6, 2021 10:04\nހުރިހާ ބާރަކާއާރެއް ފެށިގެން އަންނަނީ ރައްާޔިތުންގެ ފަރާތުން ބާރުތައް ނިމެނީ މައިމޫނާގެ ފަރާތުން\nޖޫން 6, 2021 10:23\nމިހެންއަންނަ ބަލިތައް ކޮންޓުރޯލް ކުރަން މާލެ އިން މީހުން މަދުކުރަން ވިސްނަންތޯ. ނޫނީ ވިސްނަނީ ސިޔާސީ ފައިދާ އަށް މާލެ ހަލާކު ކޮށްލަންތޯ. މުޅިދިވެހިރާއްޖެ އަދި ބަންގުލަދޭޝް އެއްކޮށް މާލެ އަށް ޖަމާ ކުރުމުގެ ވިސްނުން ދޫކޮލަން ވެއްޖެއެއްނު.\nޖޫން 6, 2021 11:00\nކަލޭމެން ދެން ރޮއެ\nޖޫން 6, 2021 12:47\nއޯގާތެރިކަމުގެ އިންތިހާ މިސަރުކާރަކީ ރައްޔިތުންނަށް ހިޔޮއެދޭ ސަރުކާރެއް ސަރުކާރުގެ އިސްބޭބޭފުޅުންނަށް ޖެހޭ އޮއެއްވައެއްނެތް މިގޮތްވެސް އެމްޑީޕީ ސަޕޯޓަރުންނަށް އޯކޭ\nޖޫން 6, 2021 16:41\nދަތުރު ފަތުރު ކުރުމާއި ޗުއްޓީ ހޭދަކުރުމުގެ ހައްޤަކީ ޤާނޫނުއަސާސީގައި ކަންޑައަޅާފައިވާ އަސާސީ ހައްޤުތަކެއް، އެއްވެސް ހާލެއްގައި ނިގުޅައި ނުގަނެވޭނެ ހައްޤުތަކެއް، ދައުލަތުގެ އިދާރާއަކުން ކުރާ އިއުލާނަކުން މިފަދަ ހައްޤުތަކެއް ހިފަނުހެއްޓޭނެ، އެއީ މުޅިން ޤާނޫނު އަސާސީއާއި ހިލާފު އިޢުލާން ތަކެއް !\nޖޫން 6, 2021 17:49\nއެޗްޕީއޭގެ ޑައިރެކްޓާ ޖެނެރަލް އަކަށްވެސް ޤާނޫނުއަސާސީޔާއި ހިލާފަށް އަސާސީ ހައްޤު ނިގުޅައިނުގަނެވޭނެ، ރައްޔުތުންގެ އަސާސީ ހައްޤު އެއީ އެޗްޕީއޭ ދޭހައްޤުތަކެއްނޫން އޮޅުވާލައިގެން ޤާނޫނުއަސާސީގެ ބާރުކަނޑުވާލުމަކީ ބޮޑުކުށެއްކަން ނޭގެނީތޯ ؟


3 baaruge veringe gekolhah 39 million rufiyaa\nދައުލަތުގެ ތިން ބާރުގެ އެންމެ އިސްވެރިން. އެބޭފުޅުންގެ ރަސްމީ ގެކޮޅަށް 39 މިލިއަން ރުފިޔާ އަންނަ އަހަރު ހަރަދުކުރުމަށް ވަނީ ނިންމާފައި\nއަންނަ އަހަރުގެ ބަޖެޓުގައި ދައުލަތުގެ ތިން ބާރުގެ ވެރިން ދިރިއުޅުއްވާ ރަސްމީ ގެކޮޅުގެ ހަރަދުގެ ގޮތުގައި 39.5 މިލިއަން ރުފިޔާ ހިމަނައިފި އެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް މެއި ހައެއްގައި ދެވުނު ހަމަލާއަށްފަހު މަޖިލީހުގެ ރައީސްއާއި އުއްތަމަ ފަނޑިޔާރު ދިރިއުޅުއްވުމަށް ދައުލަތުން ވަނީ ރަސްމީ ގެކޮޅެއް ހަމަޖައްސައިދީފަ އެވެ. އެގޮތުން ރައްޔިތުންގެ މަޖިލީހުގެ ރައީސްގެ ހައިސިއްޔަތުން ރައީސް ނަޝީދަށް ވަގުތީގޮތުން ހާއްސަކޮށްފައިވަނީ މ. މުރައިދޫގެ އެވެ. އުއްތަމަ ފަނޑިޔާރުގެ ހައިސިއްޔަތުން އަހްމަދު މުއުތަސިމް އަދުނާނަށް ހާއްސަކޮށްފައިވަނީ ރެހެންދި ފްލެޓްގެ އެޕާޓްމަންޓެކެވެ. ރައީސުލްޖުމްހޫރިއްޔާގެ ހައިސިއްޔަތުން ރައީސް އިބްރާހީމް މުހައްމަދު ސޯލިހު ދިރިއުޅުއްވާ ރަސްމީ ގެކޮޅަކީ މުލިއާގެ އެވެ.\nފިނޭންސް މިނިސްޓްރީން މިއަދު މަޖިލީހަށް ހުށަހެޅި އަންނަ އަހަރުގެ ބަޖެޓުގައިވާ ގޮތުން ރައީސުލްޖުމްހޫރިއްޔާގެ ރަސްމީ ގެކޮޅުގެ އަންނަ އަހަރުގެ ބަޖެޓަކީ 27.3 މިލިއަން ރުފިޔާ އެވެ. މިއަހަރު މުލިއާގެ އަށް ހަރަދުކުރުމަށް ނިންމާފައިވަނީ 24.9 މިލިއަން ރުފިޔާ އެވެ. އެހެންކަމުން އަންނަ އަހަރު މުލިއާގެ އަށް 2.4 މިލިއަން ރުފިޔާ އިތުރަށް ހަރަދުކުރާނެ އެވެ.\nމުލިއާގޭގެ އަންނަ އަހަރުގެ ބަޖެޓް:\nޖުމްލަ ހަރަދު: 27.3 މިލިއަން ރުފިޔާ\nރިކަރަންޓް ހަރަދު: 26.2 މިލިއަން ރުފިޔާ\nކެޕިޓަލް ހަރަދު: އެއް މިލިއަން ރުފިޔާ\nރައްޔިތުންގެ މަޖިލީހުގެ ރައީސްގެ ރަސްމީ ގެކޮޅުގެ އަންނަ އަހަރުގެ ބަޖެޓަކީ 6.9 މިލިއަން ރުފިޔާ އެވެ. އެ ގެކޮޅަށް މިއަހަރުގެ ބަޖެޓުން 245،000 ރުފިޔާ ހަރަދުކުރަން ނިންމާފައިވެ އެވެ. އެހެންކަމުން މަޖިލީހުގެ ރައީސްގެ ގެކޮޅަށް އަންނަ އަހަރު ދައުލަތުގެ ބަޖެޓުން 6.6 މިލިއަން ރުފިޔާ އިތުރަށް ހަރަދުކުރާނެ އެވެ.\nމަޖިލިސް ރައީސްގެ ގެކޮޅުގެ އަންނަ އަހަރުގެ ބަޖެޓް:\nޖުމްލަ ހަރަދު: 6.9 މިލިއަން ރުފިޔާ\nބިއުރޯ ހިދުމަތްތައް: 1.3 މިލިއަން ރުފިޔާ\nކޯޕަރޭޓް ހިދުމަތްތައް: 3.2 މިލިއަން ރުފިޔާ\nހައުސް ހޯލްޑު ހިދުމަތްތައް: 2.4 މިލިއަން ރުފިޔާ\nއުއްތަމަ ފަނޑިޔާރުގެ ރަސްމީ ގެކޮޅުގެ އަންނަ އަހަރުގެ ބަޖެޓަކީ 5.4 މިލިއަން ރުފިޔާ އެވެ. މިއަހަރުގެ ބަޖެޓުން އެ ގެކޮޅަށް އެއްވެސް ހަރަދެއް ކުރި ކަމަކަށް ބަޖެޓު ފޮތުގައި ބުނެފައެއް ނުވެ އެވެ.\nއުއްތަމަ ފަނޑިޔާރުގެ ގެކޮޅުގެ އަންނަ އަހަރުގެ ބަޖެޓް:\nޖުމްލަ ހަރަދު: 5.4 މިލިއަން ރުފިޔާ\nބިއުރޯ ހިދުމަތްތައް: 280،000 ރުފިޔާ\nކޯޕަރޭޓް ހިދުމަތްތައް: 3.8 މިލިއަން ރުފިޔާ\nހައުސް ހޯލްޑު ހިދުމަތްތައް: 1.3 މިލިއަން ރުފިޔާ\nދައުލަތުގެ އަންނަ އަހަރުގެ ބަޖެޓުގައި ނައިބް ރައީސް ދިރިއުޅުއްވާ ހިލާލީގެ އަށް އަންނަ އަހަރު 7.3 މިލިއަން ރުފިޔާ ހަރަދުކުރުމަށް ނިންމާފައިވެ އެވެ. މިއަހަރު ހިލާލީގެ އަށް ހަރަދުކުރުމަށް ނިންމާފައިވަނީ އަށް މިލިއަން ރުފިޔާ އެވެ. އެހެންކަމުން ނައިބު ރައީސް ދިރިއުޅުއްވާ ހިލާލީގެ އަށް އަންނަ އަހަރު ކުރާ ހަރަދު މިއަހަރަށް ވުރެ 629،936 ރުފިޔާ މަދުވާނެ އެވެ.\nނައިބް ރައީސްގެ ގެކޮޅުގެ އަންނަ އަހަރުގެ ބަޖެޓް:\nޖުމްލަ ހަރަދު: 7.3 މިލިއަން ރުފިޔާ\nރިކަރަންޓް ހަރަދު: 7.2 މިލިއަން ރުފިޔާ\nކެޕިޓަލް ހަރަދު: 102،766 ރުފިޔާ\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ރައީސް އޮފީސް ސުޕްރީމް ކޯޓް ދައުލަތުގެ ބަޖެޓް ފައިސަލް ނަސީމް އަހުމަދު މުއުތަޝިމް އަދުނާން\nރައީސްކަމުގެ މަސްއޫލިއްޔަތުގެ ހުވާކުރެއްވުން ހެނދުނު


Taimur Balan Vegen Kareena Film Eh Dhookohlaifi\nކަރީނާ ކަޕޫރު ހާނާއި އޭނާގެ ދަރިފުޅު ތައިމޫރު--\n20 ޑިސެންބަރ 20180ކޮމެންޓް\nތައިމޫރު ބަލަންވެގެން ކަރީނާ ފިލްމެއް ދޫކޮށްލައިފި\nބޮލީވުޑުގެ މަޝްހޫރު ބަތަލާ ކަރީނާ ކަޕޫރުގެ ހުރި ހަމައެކަނި ދަރިފުޅު ތައިމޫރު، ބެލުމަށް ފިލްމެއް ދޫށްލިކަމަށް އޭނާ ބުނެފި އެވެ.\nއުމުރުން 38 އަހަރުގެ ކަރީނާ، އެކަން ހާމަކޮށްފައި ވަނީ އޭނާ ހުށަހަޅަމުން އަންނަ ރޭޑިއޯ ޝޯގެ ތެރެއިންނެވެ. ދާދިފަހުން އެޝޯގެ މެހެމާނެއްގެ ގޮތުގައި ސަނީ ލިއޯން ބައިވެރިވިއިރު އެމީހުން ވަނީ ފިލްމީ ދާއިރާގެ އިތުރުން ދަރިންނާއި ގުޅޭ ތަފާތު ވާހަކަތަކެއް ވެސް ހިއްސާ ކޮށްފައެވެ.\nކަރީނާ ބުނީ، ތައިމޫރުގެ ސަބަބުން ސްޕަސްޓާއަކާއެކު މަސައްކަތް ކުރަން ލިބުން ފުރުސަތު ދޫކޮށްލި ކަމަށެވެ. އަދި އެފިލްމަކީ ވަރަށް ގިނަ އައުޓްޑޯ ލޮކޭޝަންތަކުގައި ވެސް ޝޫޓުކުރަން ޖެހޭ ފިލްމެއް ކަމުން އެވަގުތު ދަރިފުޅާއެކު ވަގުތު ހޭދަކުރުމަށް ފިލްމު ދޫކޮށްލީ ކަމަށެވެ. އެކަމަކު އެއީ ކޮން ފިލްމެއްކަން އޭނާ ހާމައެއް ނުކުރެއެވެ.\nދެހާސް ބާރަ ވަނަ އަހަރު، ބޮލީވުޑުގެ ބަތަލު ސައިފު އަލީ ހާނާއި ކައިވެނިކޮށް ކަރީނާއަށް ދަރިއަކު ލިބުނީ 2016 ވަނަ އަހަރެވެ. މިއަދު ތައިމޫރަށް ދެ އަހަރު ފުރިފައިވާއިރު ދަރިފުޅުގެ އުފަން ދުވަސް ފާހަގަކުރުމަށް އެމީހުން މިހާރު ތިބީ ސައުތު އެފްރިކާގައެވެ.\nމުނިފޫހިފިލުވުން ކަރީނާ ކަޕޫރް ތައިމުރް


Newcastle Athun Hoadhi Molhaaeku City Ah2Record Eh - Vaguthu\nނިއުކާސަލް ކޮޅަށް ލަނޑު ޖެހުމަށްފަހު ސިޓީ ކުޅުންތެރިން އުފާފާޅުކުރަނީ\nއިނގިރޭސި ޕްރިމިއާ ލީގުގައި ލީގު ޗެމްޕިއަންކަން ކަށަވަރުކޮށްފައިވާ މެންޗެސްޓަރ ސިޓީން ނިއުކާސަލް އަތުން އުނދަގޫ މޮޅެއް ހޯދައިފިއެވެ.\nނިއުކާސަލްގެ ދަނޑުގައި ކުޅުނު މިމެޗުން ސިޓީ މޮޅުވެފައިވަނީ 4-3 ގެ ނަތީޖާއަކުންނެވެ. މި މެޗުން މޮޅުވުމާއެކު ސިޓީ ވަނީ އިނގިރޭސި ފުޓްބޯޅައިގެ ބޮޑު ދެ ރެކޯޑެއް ގާއިމްކޮށްފައެވެ.\nމި މޮޅާއެކު ސިޓީ ގާއިމުކުރި ދެ ރެކޯޑުގެ ތެރެއިން އެއް ރެކޯޑަކީ އިނގިރޭސި ހުރިހާ ޑިވިޝަނެއްގައި ރަށުންބޭރުގައި އެންމެ ގިނަ މެޗުން މޮޅުވުމުގެ ރެކޯޑެވެ. ރަށުންބޭރުގައި ސިޓީ ކުޅުނު މެޗުތަކުގެ ތެރެއިން ޖެހިޖެހިގެން 12 މެޗުން ވަނީ މޮޅުވެފައެވެ. 1888 ގެ އިނގިރޭސި ލީގު ކަޕުގެ ފަހުން އަދި މިހާތަނަށް އެއްވެސް ޓީމަކަށް މި ޝަރަފް ހާސިލެއް ނުވެއެވެ.\nއަނެއް ރެކޯޑަކީ ރަށުންބޭރުގައި ކުޅުނު 23 މެޗުން ބަލިނުވެ އިނގިރޭސި ފުޓްބޯޅައިގައި ގާއިމުކޮށްފައިވާ ރެކޯޑެވެ. މި ރެކޯޑު ކުރިން އޮތީ ބަލިނުވެ 22 މެޗު ހަމަކުރި ނޮޓްސް ކައުންޓީ އަތުގައެވެ.\nމެޗުގައި ފުރަތަމަ ލީޑުނެގީ ނިއުކާސަލް އެވެ. މި ލަނޑު 25 ވަނަ މިނެޓުގައި ކާމިޔާބުކުރީ އެމިލް ކްރާފްތް އެޗެ. މި ހާފުގައި ސިޓީން ނަތީޖާ ހަމަހަމަކުރީ 39 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށްދިނީ ކަންސެލޯ އެވެ. ސިޓީން ލީޑުނެގި ލަނޑު ފުރަތަމަ ހާފު ނިމެން ތިން މިނެޓަށް ވެފައިވަނިކޮށް ކާމިޔާބުކުރީ ފެރާން ޓޮރޭސް އެވެ. ނަމަވެސް ފުރަތަމަ ހާފުގެ އިތުރު ވަގުތުގައި ލިބުނު ޕެނަލްޓީއަކުން ޖޮލިންޓަން ވަނީ ނިއުކާސަލް އަށް ނަތީޖާ އެއްވަރުކޮށްދީފައެވެ.\nދެވަނަ ހާފުގައި ނިއުކާސަލްގެ ޖޯސެފް ވިލޮކް އަށް މެޗުގެ 59 ވަނަ މިނެޓުގައި ޕެނަލްޓީއެއް ލިބުނެވެ. މެޗުގެ 59 މިނެޓުގައި ލިބުނު މި ޕެނަލްޓީ ކާމިިޔާބެއް ނުކުރެވުނެވެ. ނަމަވެސް މި ޕެނަލްޓީ ލިބުނުތާ ތިން މިނެޓުފަހުން ލިބުނު ފުރުސަތަކުން ވިލޮކް ވަނީ ނިއުކާސަލްއަށް ލީޑުނެގި ލަނޑު ކާމިޔާބުކޮށްދީފައެވެ.\nނަމަވެެސް މި ލީޑު މާ ގިނައިރަކަށް ހިފަހައްޓައެއް ނުލެވުނެވެ. މެޗުގެ 64 ވަނަ މިނެޓުގައި ފެރާން ޓޮރޭސް އަނެއްކާވެސް ނަތީޖާ ހަމަހަމަކުރި އިރު މެޗުން ސިޓީ މޮޅުވި ލަނޑާއެކު ފެރާން ޓޮރޭސް ހެޓްރިކް ފުރިހަމަކުރީ 66 ވަނަ މިނެޓުގައެވެ.\nމި މޮޅާއެކު ސިޓި ވަނީ އެއްވަނައިގައި 13 ޕޮއިންޓުގެ ލީޑެއް ނަގާފައެވެ. އެއީ ކުޅުނު 36 މެޗުން ލިބުނު 83 ޕޮއިންޓާއެކު އެވެ. އެ ޓީމާއި އެންމެ ކައިރިން ޔުނައިޓެޑް އޮތީ 36 މެޗުން 70 ޕޮއިންޓް ހޯދައިގެންނެވެ.


Vaccine akee rakkaatheri kamuge fiyavalheh\nވެކްސިނަކީ ރައްކާތެރިކަމުގެ ފިޔަވަޅެއް\nވެކްސިން ތާވަލުގައިވާ ގޮތަށް ގަވާއިދުން ވެކްސިން ދިނުމަކީ ވަރަށް މުހިއްމު ކަމެކެވެ. ވެކްސިން ދެވޭ މިންވަރު މަތިވުމުގެ ސަބަބުން މިހާރު ވަރަށް ގިނަ ގައުމުތަކުގައި ވެކްސިނުން ރައްކާތެރި ކުރެވޭ ބަލިތައް ނުފެތުރެ އެވެ.\nއެކަމަކު ވެކްސިން ދެވޭ މިންވަރު ދަށް ގައުމުތަކުގައި އެފަދަ ނުރައްކާތެރި ބަލިތަކުގެ ޖަރާސީމް ފެތުރެމުން އެބަދެ އެވެ. އެގޮތުން ރާއްޖޭގެ މީހުންނަކީ އެކި ބޭނުންތަކުގައި ބޭރު ގައުމުތަކަށް ދަތުރުކޮށް، އަދި ތަފާތު ގައުމުތަކުން ފަތުރުވެރިންނާއި މަސައްކަތްތެރިން ގޮސް އައިސްވާ ގައުމެކެވެ.\nއޭގެ ސަބަބުން ވެކްސިން ނުޖަހާ މީހުންގެ ފަރާތުން އެފަދަ ޖަރާސީމުތައް ގައުމަށް އެތެރެވުމުގެ ފުރުސަތު ވަރަށް ބޮޑެވެ. ހާއްސަކޮށް މީހުން ތޮއްޖެހިފައިވާ (ދިރިއުޅުން ހުންނަ ގޮތުން ގިނަ މީހުން އެއްތަނެއްގައި އުޅެން ޖެހުމުން) މިފަދަ ބަލިމަޑުކަމެއް ފެތުރުމުގެ ނުރައްކާ ބޮޑެވެ.\nގަވާއިދުން ވެކްސިން ދިނުމުން އާއްމުކޮށް ނުފެންނަ ބަލިތައް ފެތުރުން ހުއްޓުވޭ! #VaccinesWork pic.twitter.com/Vj9MgO3hbK— HPA Maldives (@HPA_MV) July 9, 2019


SunOnline: Mee ahanah aamzuvi ethi fahareh noon: Ameen\nމިއީ އަހަންނަށް އަމާޒުވި އެތިފަހަރެއް ނޫން: އަމީން\nމުހައްމަދު މުޒައްޔިން ނާޒިމް 21 Oct 2020, 09:38\nއަމީން: މަގާމުން ވަކިކުރަން މަސައްކަތް ކުރުމަކީ އޭނާއަށް އަމާޒުވި ކަމެއް ނޫން ކަމަށް ވިދާޅުވި -- ސަން ފޮޓޯ/ އަހުމަދު އަވްޝަން އިލްޔާސް\nހެލްތް މިނިސްޓަރުގެ މަގާމުން ވަކިކުރުމަށް އެމްޑީޕީގެ ބައެއް މެމްބަރުން މަސައްކަތް ކުރުމަކީ އެއީ އޭނާއަށް އަމާޒުކޮށްގެން ކުރި ކަމެއް ނޫންކަމަށް، އެ މާގަމުން އިސްތިއުފާ ދެއްވި އަބްދުﷲ އަމީން ވިދާޅުވެއްޖެ އެވެ.\nސަރުކާރު ހިންގާ މައި ޕާޓީ، އެމްޑީޕީގެ 24 މެމްބަރަކު ސޮއިކޮށް އަމީން މަގާމުން ވަކިކުރުމަށް އިއްޔެ މަޖިލީހަށް އޭނާގެ އިތުބާރު ނެތް ކަމުގެ މައްސަލަ ހުށަހެޅި އެވެ. އެއާއެކު އޭނާ ވަނީ ރޭގެ ވަގުތުގައި، އަމިއްލަފުޅަށް އިސްތިއުފާ ދެއްވާފަ އެވެ.\nއަމީން ރައީސް އިބްރާހިމް މުހައްމަދު ސޯލިހަށް ލިޔުއްވި އިސްތިއުފާގެ ސިޓީގައި އޭނާ އެކަން ސިފަ ކުރެއްވީ އެއީ "އޭނާއަށް އަމާޒުވި އެތިފަހަރެއް ނޫން" ކަމުގަ އެވެ. އެކަން ރައީސްއާއެކު ކުރުވުނު މަޝްވަރާތަކުން ވަރަށް ރަނގަޅަށް ސާފުވާކަމަށްވެސް އެ ސިޓީގައި އޭނާ ވިދާޅުވެފައިވެ އެވެ.\n"އަޅުގަނޑު މަގާމުން ދުރުކުރުމަށް، ވާންކުރުމަކީ، ކޮންމެހެން އަޅުގަނޑަށް އަމާޒުވާ އެތިފަހަރެއް ކަމަށް ނުދެކެމެވެ. އަދި މި ހާލަތާ ގުޅިގެން މަނިކުފާނާ [ރައީސް ސޯލިހާ] ކުރެެވުނު މަޝަވަރާއިން ހާލަތު އަޅުގަނޑަށް ވަޒަން ކުރެވުނެވެ. އެހެން ކަމުން މި ހާލަތުގައި މަސްލަހަތު އެންމެ ރަނގަޅު ގޮތަކީ އަޅުގަނޑު މަގާމުން އިސްތިއުފާ ދިނުން،" އަމީންގެ އިސްތިއުފާގެ ސިޓީގައި ލިޔުއްވާފައިވެ އެވެ.\nއަމީން މަގާމުން ވަކިކުރަން މަސައްކަތް ކުރި އެމްޑީޕީ މެމްބަރުންނަށް ނުސީދާކޮށް ނިސްބަތްކކުރައްވާ އޭނާ ވިދާޅުވީ، މި ސަރުކާރުން ބަލިކޮށްލަން ރައީސް ސޯލިހާ ވާދަވެރި ފަރާތްތަކުން މަސައްކަތް ކުރަމުންދާ ކަމަށެވެ. އެހެން ނަމަވެސް އެއީ ކޮން ބައެއް ކަމެއް އޭނާގެ ސިޓީގައި ވިދާޅެއްނުވެ އެވެ.\n"މަނިކުފާނުގެ ވެރިކަމުގެ އުއްމިދު ގުޅިފައިވަނީ އަންނަ އޮތް ޖީލަކާ އެވެ. އެހެނަސް މިކަމަށް ހުރަސް އެޅުމަށް، އުއްމީދު ނެތިކޮށްލުމަށް އަދި މަނިކުފާނު ބަލިކޮށްލުމަށް ރޭވުންތެރި މަސައްކަތްތައް އަމާޒުވެ އެވެ. ހަގީގަތް އަދި އަސާސެއް ނެތް ކަންކަމުގެ ވަސްވާހުގައި ސަރުކާރު ބަލިކޮށްލުމަށް މަސައްކަތް ހިނގައެވެ،" އަމީން ވިދާޅުވި އެވެ.\nއަމީން ވިދާޅުވި ގޮތުގައި ރާއްޖެއަކީ ސިޔާސީގޮތުން ހަލަބޮލި، ވާދަވެރިކަން ބޮޑު ގައުމެކެވެ. އެކަމުގެ ސަބަބުން ގައުމަށް ލިބެންޖެހޭ ހަގީގީ ކުރިއެރުންތަކަށް އެތަށް ހުރަސްތަކެއް ކުރިމަތިވެފައިވާ ކަމަށް އަމީން ވިދާޅުވި އެވެ.\nއަމީންގެ ސިޓީގައި އޭނާގެ ވަޒީރުކަމުގައި ސިއްހީ ދާއިރާއަށް ކުރެއްވި ހިދުމަތްތަކައްވެސް އަލިއަޅުވާލި އެވެ. އެގޮތުން ރާއްޖޭގެ އެކި ކަންކޮޅުތަކުގައި ސިއްހީ ހިދުމަތުގެ ފެންވަރު ރަނގަޅުކޮށް، ލާމަރުކަޒީ ކުރުމަށް ކުރެވެމުންދާ މަސައްކަތުގައި ކުރިއެރުން ލިބެމުން އަންނަ ކަން އޭނާ ފާހަގަ ކުރެއްވި އެވެ. އޭގެ އިތުރުން ކޮވިޑްގެ ބަލިމަޑުކަމުގައި ސަރުކާރުން ކުރަމުންދާ މަސައްކަތްތަކަކީ ޝުކުރު ހައްގު މަސައްކަތްތަކެއްގެ ގޮތުގައި ދެކޭ ކަމަށްވެސް އޭނާ ވިދާޅުވި އެވެ.\n"އެ މަސައްކަތުގައި އިސްދައުރެއް އަދާކޮށް ރައްޔިތުންގެ ފުރާނަ ސަލާމަތް ކުރުމަށް މަސައްކަތް ކުރެވުނީތީ ފަހުވެރިވަމެވެ. އަދި ހެލްތްގެ އެހެން މުވައްޒަފުންނާއި ސިއްހީ ހިދުމަތްތެރިންގެ ބުރަ މަސައްކަތައް ތާއަބަދު ޝުކުރު ހައްގު ކަމުގައި ދެކެމެވެ،" އަމީން ވިދާޅުވި އެވެ.\nއަމީން މަގާމުން ވަކިކުރަން އެމްޑީޕީގެ ބައެއް މެމްބަރުން މަސައްކަތް ކުރީ، ކޮވީޑް19އާ ގުޅިގެން ރާއްޖެއިން ބޭރުން ގެނައި ވެންޓިލޭތަރުތަކުގެ ކަންކަމުގައި ކޮރަޕްޝަންގައި ހީލަތް ހެދުމުގައި އޭނާ ބައިވެރިވާ ކަމަށް ތުހުމަތު ކުރެވުމުންނެވެ.\nއަމީން މަގާމުން ވަކިކުރުމަށްޓަކައި އިއްޔެ އެމްޑީޕީގެ ޕާލިމަންޓަރީ ގުރޫޕަށްވެސް އެ މައްސަލަ ހުށަހެޅި އެވެ. އެހެން ނަމަވެސް ތިން ވޯޓުގެ ތަފާތަކުން އޭނާ މަގާމުން ވަކިކުރަން ފާހެއް ނުވި އެވެ.\nއެކަމާ ގުޅިގެން އެމްޑީޕީގެ މަޖިލިސް މެމްބަރުންގެ މެދުގައި ހޫނު ބަހުސްތަކެއް ހިނގިއެވެ. ބައެއް މެމްބަރުން ތުހުމަތު ކުރަނީ އަމީން ހުރީ "ވެންޓިލޭތަރުން ވައްކަން ކޮށްގެން" ކަމަށާއި އެ ކޮރަޕްޝަންގެ ފުރިހަމަ ޒިންމާ އަމީން ނަގަންވަން ޖެހޭ ކަމަށެވެ. އެހެން ކަމުން އޭނާއަށް އޮތް އިތުރުބާރު ގެއްލިފައިވާ ކަމަށް އެ މެމްބަރުން ވިދާޅުވިއެވެ. އެހެން ނަމަވެސް ރައީސް ސޯލިހަށް ވަފާތެރި މެމްބަރުން ވިދާޅުވަމުން ދިޔައީ އަމީން މަގާމުން ވަކިކުރުމަކީ އެމަނިކުފާނު ނިންމަވަން ޖެހޭ ނިންމުމެއް ކަމަށާއި ރައީސަށް ފުރިހަމަ އިތުބާރު އޮތް ކަމަށެވެ.\nއެ ހޫނު ބަހުސްގައި އެމްޑީޕީގެ ރައީސް އަދި މަޖިލިސް ރައީސް މުހައްމަދު ނަޝީދު ވާހަކަ ދެއްކެވީ އަމީން ވަކިކުރަން ޖެހޭ ކަމަށެވެ. އަދި އެމްޑީޕީ ޕީޖީން ކޮންމެ ގޮތަކަށް ނިންމި ނަމަވެސް އަމީން މަގާމުން ވަކިކުރުމުގެ މައްސަލަ ކުރިއަށް ގެންދަވާނެ ކަމަށް އޭރު އެމަނިކުފާނު ވިދާޅުވި އެވެ. ރައީސް ނަޝީދު އެގޮތަށް ވިދާޅުވީި އަމީން މަގާމުން ވަކިކުރުމަށް ބޭއްވި ޕީޖީގެ ބައްދަލުވުމުގެ ކުރިން، ޕީޖީގެ ވެޓްސްއެޕް ގުރޫޕުގަ އެވެ.